Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις», με τους ομιλητές, όπως είναι η σειρά από εχθές. Πρώτος ομιλητής για σήμερα είναι ο κ. Χαράλαμπος Αθανασίου από τη Νέα Δημοκρατία. Παρακαλώ, κύριοι συνάδελφοι, να τηρούμε τους χρόνους, γιατί στις 15.00΄, το αργότερο 15.30΄, θα πρέπει να έχουμε τελειώσει και την ψηφοφορία, όπως γνωρίζετε. Ορίστε, κύριε Αθανασίου, έχετε τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, καλημέρα σας. Βρισκόμαστε εδώ σήμερα ως μάρτυρες ενός ακόμα σταδίου μιας σειράς άτυχων επιλογών της Κυβέρνησης. Οι επιλογές της αυτές μας οδήγησαν σε ένα ακόμα αχρείαστο μνημόνιο. Μας οδήγησαν σε σκληρές δεσμεύσεις, που ξεπερνούν τη διάρκεια της θητείας της Κυβέρνησης. Μας οδήγησαν σε μια επιδείνωση όλων των οικονομικών μεγεθών της οικονομίας μας. Μας οδήγησαν, τέλος, σε μια μετατροπή ενός δημοσιονομικού ελλείμματος σε έλλειμα που είναι ταυτόχρονα δημοσιονομικό και τραπεζικό. Και μην ξεχνάτε, κυρίες και κύριοι συνάδελφοι του ΣΥΡΙΖΑ και των ΑΝΕΛ, ότι εσείς προκαλέσατε τα capital controls και εσείς προσπαθείτε να άρετε τις συνέπειές τους. Αποτέλεσμα όλων αυτών αποτελεί και το νομοσχέδιο που σήμερα καλούμαστε να ψηφίσουμε, ένα νομοσχέδιο το οποίο είναι πράγματι καταστροφικό για την ελληνική επιχείρηση, για τον Έλληνα πολίτη. Δεν θα εισέλθω, όμως, σε λεπτομέρειες. Αυτές τις κατέδειξε ο εισηγητής μας και άλλοι αρμοδιότεροι εμού συνάδελφοί μου. Θα αναφερθώ, όμως, στις επιπτώσεις που θα έχει αυτό το νομοσχέδιο και οι ρυθμίσεις που θα ληφθούν για τα νησιά μας και ειδικά του ανατολικού Αιγαίου που μαστίζονται από την ανεξέλεγκτη μετανάστευση. Σε λίγες ημέρες, όπως γνωρίζετε, από 1-7-2018, λήγει η παράταση της θητείας των μειωμένων συντελεστών ΦΠΑ στα νησιά του Αιγαίου, που έχουν πληγεί από το μεταναστευτικό αλλά και από τις οικονομικές πολιτικές διακυβέρνησής σας όλα αυτά τα χρόνια και τα οποία έχετε πράγματι αφήσει στο έλεος του θεού. Το μόνο που ξέρετε να κάνετε και, μάλιστα, με μεγάλη επιτυχία είναι να οργανώνετε εκδηλώσεις, να απαριθμείτε μέτρα, να παρουσιάζετε τα πράγματα τελείως διαφορετικά από ό,τι είναι αλλά, εν τούτοις, η ίδια η κοινωνία υποφέρει και, δυστυχώς, δεν μπορεί να αντιδράσει. Κυρίες και κύριοι συνάδελφοι, μπορούμε και τώρα να αποδείξουμε σε αυτούς τους ήρωες νησιώτες συμπολίτες μας ότι συνειδητοποιούμε το πόσο υποφέρουν και το πόσο δραματικά έχει αλλάξει η ζωή τους, ως μια ελάχιστη ένδειξη ανθρωπιάς και αλληλεγγύης. Έτσι, ζητούμε, όπως τώρα, κύριε Υπουργέ, φέρετε μια τροπολογία για παράταση για ένα ακόμα έτος των μειωμένων συντελεστών ΦΠΑ. Και όλοι οι Βουλευτές, σε ένα πνεύμα ομοψυχίας, να την ψηφίσουμε λόγω των ιδιαιτεροτήτων που υπάρχουν στα νησιά μας, όχι μόνο από την εν γένει οικονομική κρίση, αλλά και από μια κρίση η οποία επιδεινώθηκε λόγω της μεταναστευτικής κρίσης. Και μιας που αναφέρθηκα στις περίφημες διαπραγματευτικές σας ικανότητες, αλλά και την απεμπόληση των αρχών και των αξιών μας, δεν γίνεται να μην αναφερθώ και στο σκοπιανό. Κατ' αρχάς δεν είναι τυχαία η σύμπτωση της ανακοίνωσης της συμφωνίας Ζάεφ - Τσίπρα και της ψήφισης αυτού του νομοσχεδίου. Για ακόμη μια φορά προσπαθείτε να αποπροσανατολίσετε την κοινή γνώμη. Δυστυχώς αυτή τη φορά η χώρα καλείται να πληρώσει τεράστιο τίμημα, προκειμένου εσείς να κάνετε τα πολιτικά τερτίπια σας. Μας αναγγείλατε προχθές μια συμφωνία συνοδευόμενη από non paper και σπεύσατε να θριαμβολογήσετε ότι τάχα λύσατε τον γόρδιο δεσμό με τρόπο που συμφέρει τη χώρα. Και αμέσως διακηρύξατε πως όποιος δεν συμφωνεί μαζί σας είναι είτε τυχοδιώκτης είτε εθνικιστής. Και ερωτώ ευθέως: είμαστε τυχοδιώκτες όταν απαιτούμε να ενημερωνόμαστε εγκαίρως για τα εθνικά ζητήματα στη Βουλή και όχι να βρισκόμαστε προ τετελεσμένων γεγονότων, έπειτα από εν κρυπτώ διαπραγματεύσεις; Είμαστε εθνικιστές όταν δεν δεχόμαστε την εκχώρηση του όρου «μακεδονική εθνότητα», καθώς ο όρος αυτός, όταν περιγράφει τους κατοίκους της γείτονος χώρας δεν βρίσκει ούτε ιστορικό ούτε επιστημονικό έρεισμα, αλλά διατηρεί στο ακέραιο τις αλυτρωτικές τάσεις των Σκοπίων εναντίον της χώρας μας; Είμαστε τυχοδιώκτες όταν θεωρούμε ότι δεν έχει νομιμοποίηση να προχωρήσει σε μια εθνικά κρίσιμη συμφωνία μια Κυβέρνηση που δεν έχει εξασφαλίσει καν τη συναίνεση του κόμματος, με το οποίο συγκυβερνά; Είμαστε εθνικιστές όταν θεωρούμε απαράδεκτη μια συμφωνία που αναγνωρίζει τάχα μακεδονική γλώσσα; Είμαστε τυχοδιώκτες που θεωρούμε πως ένα κόμμα που διαφωνεί κάθετα με μια κεντρική κυβερνητική επιλογή - το κόμμα των ΑΝΕΛ, του οποίου ο ίδιος ο Αρχηγός έλεγε ότι η συμμετοχή του στην Κυβέρνηση εγγυάται τη μη εκχώρηση του όρου «Μακεδονία» - όφειλε να έχει ήδη αποχωρήσει, αντί να σκέπτεται τις καρέκλες και τα πολυτελή ταξίδια, που η παραμονή του στην Κυβέρνηση έχει εξασφαλίσει για τα μέλη του; Ήταν τυχοδιώκτης ο Ανδρέας Παπανδρέου όταν έλεγε ότι το όνομα της Μακεδονίας είναι το όχημα αλυτρωτισμού για τα Σκόπια; Ήταν εθνικιστής ο εθνάρχης Κωνσταντίνος Καραμανλής όταν έλεγε ότι η Μακεδονία είναι μια και ελληνική; Και εδώ θέλω να ξεκαθαρίσω κάτι, για το οποίο μεγάλη παραπληροφόρηση γίνεται από κυβερνητικά στελέχη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε μισό λεπτό. Για να καλύψετε, κυρίες και κύριοι συνάδελφοι του ΣΥΡΙΖΑ, τις αστοχίες σας που οδηγούν σε εκχώρηση κυριαρχικών δικαιωμάτων μας, επικαλείστε δήθεν ότι στο Βουκουρέστι υπήρξε συμφωνία για σύνθετη ονομασία των Σκοπίων με τη λέξη «Μακεδονία» ως συστατικό αυτής. Δεν μου λέτε: υπήρξε καμμιά συμφωνία που κυρώθηκε από την ελληνική Βουλή, που δεν τη γνωρίζουμε; Ή απλά υπήρξαν διπλωματικές προσεγγίσεις του ζητήματος; Η έννοια και η ουσία της διπλωματίας από αρχαιοτάτων χρόνων, από την εποχή των μεγάλων αποικιών, του Πελοποννησιακού Πολέμου και των Περσικών Πολέμων, μέχρι τις διπλωματικές επισημάνσεις και θέσεις του περίφημου Γουλιέλμου Μπητ, αλλά και μέχρι τις μέρες μας - βλέπετε πρόσφατα τις συζητήσεις Ηνωμένων Πολιτειών και Βόρειας Κορέας - είναι η ίδια. Οι διπλωμάτες συζητούν, ανταλλάσσουν απόψεις, διερευνούν προθέσεις, προσποιούνται, καμμιά φορά υποκρίνονται, πιέζουν, υποχωρούν, μπλοφάρουν, γίνονται κρυψίνοες και σπάνια λένε «όχι».
Κύριε Αθανασίου, σας παρακαλώ. Έχετε μιλήσει ήδη έξι λεπτά, ένα λεπτό επιπλέον. Πρέπει να τηρήσουμε τους χρόνους. Σας παρακαλώ!
Τελειώνω, κύριε Πρόεδρε. Είναι γνωστό ότι το «ναι» το λέει μόνο με την υπογραφή του ο διπλωμάτης. Αλλά ποια υπογραφή; Την υπογραφή του αρμόδιου εντολέα του. Και αυτός στις δημοκρατίες είναι τα κοινοβούλια. Επομένως ουδείς δεσμεύτηκε στο Βουκουρέστι, ούτε η τότε κυβέρνηση ούτε η μετέπειτα. Πολύ περισσότερο, δεν δεσμεύεται η σημερινή Βουλή. Και δεν επιτρέπεται να ομιλούμε για δεσμεύσεις. Εγώ, ως Βουλευτής, αλλά φαντάζομαι και όλοι σας δεν νιώθετε δεσμευμένοι. Θα δεσμευτούμε με την ψήφο μας όταν έρθει σε αυτή τη Βουλή η συμφωνία. Τότε και μόνο τότε θα αναλογιστούμε την ιστορική μας ευθύνη έναντι της πατρίδας και όχι γιατί άλλοι, ενδεχομένως, θα μας είχαν δεσμεύσει. Και, εν πάση περιπτώσει…
Κύριε Αθανασίου, σας παρακαλώ. Ευχαριστώ πολύ. Είναι επτά λεπτά. Να προχωρήσουμε στον επόμενο ομιλητή.
Να κάνετε ένα δημοψήφισμα για τη χώρα.
Έχουμε δεκάδες ομιλητές. Πρέπει να τελειώσουμε. Ευχαριστώ πολύ.
Δευτερόλεπτα και τελείωσα, κύριε Πρόεδρε. Θα κλείσω επαναλαμβάνοντας τη θέση που είπε πρόσφατα ο Αντώνης Σαμαράς, η οποία συνοψίζεται σε μια πρόταση και αφορά ό,τι σκεπτόμαστε και για το σχέδιο νόμου αλλά και για το Σκοπιανό. Είπε: Μπορεί οι ΣΥΡΙΖΑ - ΑΝΕΛ να υπέκλεψαν με τα ψέματά τους την ψήφο του ελληνικού λαού, αλλά δεν θα δεχθούμε να κλέψουν και την ψυχή μας. Ευχαριστώ.
Παρακαλώ πολύ τον επόμενο ομιλητή από τη Νέα Δημοκρατία, τον Αντιπρόεδρο κ. Σπυρίδωνα - Άδωνι Γεωργιάδη, να πάρει τον λόγο για πέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, έλαβα τον λόγο σε αυτό το νομοσχέδιο για να επικεντρωθώ σε ορισμένα πολύ συγκεκριμένα ζητήματα, που πολύ θα ήθελα, μιας και παρίσταται ο κύριος Υπουργός των Οικονομικών, να δώσει μια καθαρή απάντηση. Άρθρο 109. Λέτε εσείς δεν είναι κατάσχεση, είναι εγγύηση τα 25 δισεκατομμύρια του υπερταμείου, δεν είναι η περιουσία, είναι τα έσοδα που θα προκύψουν και όλα τα υπόλοιπα. Κύριε Υπουργέ, ήσασταν Βουλευτής στην προηγούμενη Βουλή, όταν εδώ γίνονταν ομηρικές μάχες και φοβερές κατηγορίες και απειλές ειδικών δικαστηρίων προς τον κ. Ευάγγελο Βενιζέλο πρωτίστως, όχι από εσάς προσωπικά, αλλά από το κόμμα που εκπροσωπείτε, ναι και από το κόμμα με το οποίο συγκυβερνάτε ακόμα περισσότερο, για το λεγόμενο Αγγλικό Δίκαιο εις το PSI. Θυμίζω τι γινόταν, κύριε Μαντά, στην Ελλάδα για το Αγγλικό Δίκαιο του PSI. Προδότες μάς ανέβαζαν, προδότες μάς κατέβαζαν. Και εκείνη την ημέρα που ψηφίστηκε, κάηκε από έξω η μισή Αθήνα. Ακόμα είναι καμένο το «ΑΤΤΙΚΟΝ». Σήμερα, κύριε Υπουργέ των Οικονομικών, όχι μόνο έχετε Αγγλικό Δίκαιο στη δανειακή σύμβαση, που έχετε υπογράψει και το περάσατε σαν να μη συμβαίνει τίποτα, αλλά κάνετε και ένα βήμα παραπέρα. Παρέχετε έως του ύψους των 25 δισεκατομμυρίων εγγύηση από τα έσοδα του υπερταμείου στους δανειστές για το δάνειο το οποίο πήρατε. Αισθάνεστε, κύριε Τσακαλώτε, την ανάγκη ως εκπρόσωπος του ΣΥΡΙΖΑ να σηκωθείτε σε αυτή τη Βουλή και να ζητήσετε ένα συγγνώμη για όσους υβρίζατε; Και επειδή είπατε ότι δεν το κάνατε εσείς προσωπικά, ναι, εσείς εδώ δεν το κάνατε, αλλά ήσασταν στο τραπεζάκι της πλατείας των αγανακτισμένων κι εσείς. Και στο τραπεζάκι της πλατείας των αγανακτισμένων, κύριε Τσακαλώτε, που ήσασταν, από πίσω είχατε ένα πανό που έλεγε «δεν χρωστάω, δεν πληρώνω» στη φωτογραφία. Άρα, λοιπόν, για το «δεν χρωστάω, δεν πληρώνω», με το οποίο κάνατε πολιτική καριέρα και τώρα είστε εκλεγμένος Βουλευτής του Κοινοβουλίου και Υπουργός Οικονομικών, αισθάνεστε την ανάγκη, κύριε Υπουργέ, να σηκωθείτε και να πείτε ενώπιον της ιστορίας και του ελληνικού λαού: «Ζητάω συγγνώμη από αυτούς που κατηγορούσα και ζητάω συγγνώμη και από αυτούς που άθελά μου κορόιδεψα»; Αυτή θα ήταν μια γενναία πολιτική πράξη. Δεν περιμένω να το κάνετε, γιατί δυστυχώς τέτοιοι είστε. Πάω, όμως, τώρα στο δεύτερο που έχει αυτό το νομοσχέδιο, που είναι ακόμα πιο ενδιαφέρον. Τα διόδια, κύριε Μαντά… - μην κουνάτε καθόλου το κεφάλι σας - …γιατί για τα διόδια στη χώρα αυτή έγιναν εγκλήματα. Πήγαινε ο κ. Τσίπρας και σήκωνε ο ίδιος τις μπάρες μαζί με τον «δημοσιογράφο σας» τον κ. Βαξεβάνη. Έχετε δει το βίντεο, κυρίες και κύριοι του ΣΥΡΙΖΑ, με τον κ. Βαξεβάνη που ανεβάζει τις μπάρες και γύρω του είναι όλοι του ΣΥΡΙΖΑ με σημαίες «Δεν πληρώνω»; Και ερωτώ, ρε παιδιά, τώρα το εξής: Όλοι αυτοί του κινήματος «Δεν πληρώνω», που κάποιοι έγιναν και Υπουργοί - γιατί έχετε και Υπουργό από τους «Δεν πληρώνω» - έχουν την ανάγκη να πουν: «ρε παιδιά, εντάξει, όταν τα διόδια είναι του Βενιζέλου και του Σαμαρά είναι κακά διόδια. Όταν διπλασιάζονται τα διόδια επί Καμμένου και Τσίπρα, αυτά είναι καλά διόδια, είναι με βιταμίνη C, κάνουν καλό στην υγεία. Όταν σε περνάνε από τις μπάρες, σε ψεκάζουν με βιταμίνη!». Έχετε την ανάγκη, κυρίες και κύριοι του ΣΥΡΙΖΑ, κύριε Μαντά, να σηκωθείτε να μιλήσετε σε όσους λέγατε να σηκώνουν τις μπάρες και να μην πληρώνουν τα διόδια, τώρα που με την ψήφο σας σε λίγες ώρες θα διπλασιάσετε τα διόδια; Πρέπει να σας πω ότι στην Εγνατία Οδό από 3 λεπτά το χιλιόμετρο τώρα θα πάει 6 λεπτά το χιλιόμετρο και φυσικά στο σύνολο θα τριπλασιάσετε τα διόδια της χώρας. Έχετε την ανάγκη, κύριοι του «Δεν πληρώνω» να σηκωθείτε και να εξηγήσετε στον ελληνικό λαό γιατί με την ψήφο σας τριπλασιάζετε τα διόδια; Τρίτον, οι συντάξεις. Γίναμε όλοι μάρτυρες τις τελευταίες ημέρες μιας παράλογης στιχομυθίας. Ο κ. Κατρούγκαλος, σε συζήτηση που έγινε με τον κ. Κικίλια, είπε ότι αν υπάρχει μέσα στο μνημόνιο, το σημερινό, η λέξη «περικοπή», θα παραιτηθεί. Ακούστε τώρα το ψέμα: Βεβαίως και δεν υπάρχει η λέξη «περικοπή»! Αλλά, κύριε Υπουργέ των Οικονομικών, είναι ή δεν είναι σε αυτό που θα ψηφίσετε, το μεσοπρόθεσμο, εις το οποίο υπολογίζεται η μείωση του ποσοστού της συνταξιοδοτικής δαπάνης ως ποσοστό επί του προϋπολογισμού και επί του ΑΕΠ; Κύριε Πετρόπουλε, έχετε το θάρρος να εξηγήσετε στους Βουλευτές σας αυτή τη μείωση που έχετε βάλει στο μεσοπρόθεσμο και οι οποίοι μπορεί να μην καταλαβαίνουν καλά από αριθμούς, βάσει αυτών που λένε στα κανάλια, όπως η κ. Καρακώστα, η κ. Αυλωνίτου και δεν θυμάμαι το επώνυμο της άλλης Βουλευτού; Έχετε το θάρρος να τους πείτε «παιδιά για να συνεννοούμαστε, το μεσοπρόθεσμο, που ψηφίζετε τώρα και αυτοί οι αριθμοί που είναι από κάτω, είναι η μείωση των συντάξεων από 1ης Ιανουαρίου του 2019 και την ξαναψηφίζετε σήμερα. Οπότε μη βγαίνετε στα κανάλια να λέτε «θα δούμε αν θα εφαρμοστούν και μπορεί να μην εφαρμοστούν», γιατί σήμερα το ξαναψηφίζετε». Κάντε μου τη χάρη, κύριε Πετρόπουλε, πάρτε και ένα τηλέφωνο τον κ. Κατρούγκαλο και εξηγήστε το και σε αυτόν, για να μην εκτίθεται ο άνθρωπος και τον κάνει ρεζίλι ο Κικίλιας! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω και χαίρομαι που είναι εδώ η κ. Παπαρήγα, αλλά κυρίως χαίρομαι που είναι εδώ ο κ. Μπαλτάς, ο οποίος παρουσίασε προ μιας εβδομάδας ένα νέο του βιβλίο - καλή επιτυχία και καλοτάξιδο, κύριε Υπουργέ - «Τα ονόματα του Κομμουνισμού». Ακούστε, λοιπόν, κύριε Μπαλτά για τα ονόματα του Κομμουνισμού. Μια ερώτηση θέλω να σας κάνω και κλείνω. εσείς, ένας τόσο σφοδρός κομμουνιστής, πώς αισθάνεστε τώρα που ο Αρχηγός σας, ο κ. Τσίπρας…
Καμμία σχέση δεν έχει…(δεν ακούστηκε)
Κατά δήλωσή του κομμουνιστής, κύριε Κατσώτη. Δεν θα μπω εγώ στα εσωτερικά σας. Έγραψε βιβλίο ο άνθρωπος και εξύμνησε τον κομμουνισμό.
Δεν είναι εσωτερικά. Καμμία σχέση δεν έχουμε.
Πώς αισθάνεστε, κύριε Μπαλτά, εσείς λοιπόν, ένας κομμουνιστής, που ο Πρωθυπουργός σας αγωνίζεται να κάνει μια συμφωνία με τα Σκόπια, με αποκλειστικό σκοπό την ένταξη των Σκοπίων στην Ατλαντική Συμμαχία; Και σας ερωτώ για τον εξής λόγο: Είστε σε ένα κόμμα, τον ΣΥΡΙΖΑ - και καλά σας λένε οι άλλοι οπορτουνιστές - όπου η συνεδριακή σας απόφαση - την έχω πάρει και την έχω διαβάσει για να γελάω, τη δείχνω στα παιδιά μου για να γελάμε όταν είμαστε θλιμμένοι - λέει ότι το ΝΑΤΟ πρέπει να διαλυθεί, γιατί έχουν εκλείψει - λέει - οι λόγοι δημιουργίας του. Αυτό λέει η συνεδριακή απόφαση του ΣΥΡΙΖΑ, κύριε Παπαδόπουλε. Τώρα θέλω να μου εξηγήσετε το εξής: Αφού η Ατλαντική Συμμαχία πρέπει να διαλυθεί, γιατί είναι τόσο σπουδαίο τα Σκόπια να ενταχθούν στη Νατοϊκή Συμμαχία και είναι τόσο σπουδαίο, ώστε ο Πρωθυπουργός να παίρνει αυτή την απόφαση που πήρε, ερχόμενος σε προφανή αντίθεση με τα συναισθήματα του ελληνικού λαού;
Κύριε Γεωργιάδη, σας ευχαριστώ πολύ.
Το λέω για να καταλάβουν όλοι πόσο τεράστιοι πολιτικοί απατεώνες είστε. Δεν πιστεύετε απολύτως τίποτα. Κλείνοντας θέλω να σας ευχαριστήσω μόνο για ένα πράγμα. Εγώ είμαι με την Ατλαντική Συμμαχία. Πάντα ήμουν, ποτέ δεν το έχω κρύψει. Έπρεπε να έρθει η Κυβέρνηση της «πρώτης φοράς αριστερά», κυρίες και κύριοι, για να μας δώσει ο Γενικός Γραμματέας Ατλαντικής Συμμαχίας συγχαρητήρια. Μέχρι να έρθει η Αριστερά στην Ελλάδα στην εξουσία, δεν είχαμε τη χαρά η Ατλαντική Συμμαχία να συγχαίρει τον Έλληνα Πρωθυπουργό. Το καταφέρατε εσείς, της «πρώτης φοράς αριστερά», που γίνατε σφοδρότεροι νατοϊκοί και σφοδρότεροι «ατλαντιστές» από του μεγαλύτερους φιλοαμερικάνους αυτής της χώρας! Συγχαρητήρια, κύριοι της Αριστεράς, αλλά ο ελληνικός λαός θα σας δώσει σύντομα την απάντησή του και θα είναι σφοδρή για την προσβολή στην ιστορική του μνήμη. Να είστε καλά!
Ευχαριστούμε, κύριε Γεωργιάδη. Παρακαλώ πολύ να τηρούμε τους χρόνους. Ο επόμενος ομιλητής είναι ο κ. Ιωάννης Ανδριανός από τη Νέα Δημοκρατία για πέντε λεπτά και θα ακολουθήσει ο κ. Βασίλειος Κικίλιας.
Ευχαριστώ, κύριε Πρόεδρε. Κυρίες και κύριοι συνάδελφοι, για μια ακόμα φορά ο τακτικισμός για την Κυβέρνηση είναι το πρωταρχικό της μέλημα. Για να μετριάσετε, κύριοι συνάδελφοι της συγκυβέρνησης, τις αντιδράσεις στην κοινωνία για τα νέα δυσβάσταχτα και άδικα μέτρα που επιβάλατε και επιβάλλετε με το νομοσχέδιο αυτό, το φέρατε την επομένη της ανακοίνωσης των αποτελεσμάτων της κακής διαπραγμάτευσής σας με τους βόρειους γείτονές μας. Και για να μετριάσετε τις αντιδράσεις για τα αποτελέσματα αυτής της κακής διαπραγμάτευσης, συνδυάζετε την ανακοίνωσή τους με την ψήφιση από την κυβερνητική πλειοψηφία των νέων αυτών δυσβάσταχτων και άδικων μέτρων. Με άλλα λόγια, έχετε δύο πολύ αρνητικά αποτελέσματα της πολιτικής σας στα εθνικά θέματα και στην οικονομία και αποφασίζετε να τα συνδυάσετε χρονικά, προκειμένου να περιορίσετε τις πολιτικές σας ζημιές. Δεν θα τα καταφέρετε, όμως, γιατί οι ζημιές αυτές είναι μεγάλες, είναι εκτεταμένες και αφορούν ζητήματα που βρίσκονται στον πυρήνα των ευαισθησιών των Ελλήνων και των προβλημάτων που αντιμετωπίζουν οι ελληνικές οικογένειες. Σε ό,τι αφορά το ονοματολογικό για τη FYROM, είναι ξεκάθαρο ότι δεν έχετε νομιμοποίηση, όταν δεν μπορείτε καν να διασφαλίσετε τη στήριξη της κυβερνητικής πλειοψηφίας, αφού υπάρχει διαφοροποίηση του κυβερνητικού σας εταίρου. Πέρα, όμως, από το μείζον θεσμικό ζήτημα, υπάρχει και το θέμα του περιεχομένου. Αποδεχθήκατε δήθεν μακεδονική γλώσσα και δήθεν μακεδονική εθνότητα στο πλαίσιο μιας συμφωνίας, με την οποία στην ουσία διχάζετε τους Έλληνες. Η δική μας απάντηση σε όλα αυτά, απάντηση που δόθηκε με τον πιο ξεκάθαρο τρόπο και από τον Κυριάκο Μητσοτάκη και δεν επιδέχεται παρερμηνείας, είναι να μην υπογράψετε αυτή την κακή συμφωνία πριν έρθει στη Βουλή. Σας καλούμε, λοιπόν, να μη μετατρέψετε το πρόβλημα των Σκοπίων σε πρόβλημα της Ελλάδας. Σε ό,τι αφορά τώρα το πολυνομοσχέδιο που φέρνετε για το κλείσιμο του τρίτου και αχρείαστου μνημονίου, που φορτώσατε με αποκλειστική σας ευθύνη στις πλάτες των Ελληνίδων και των Ελλήνων, πρόκειται ξεκάθαρα για το επισφράγισμα της πολιτικής απάτης περί καθαρής εξόδου. Ψηφίσατε πρόσθετα μέτρα για μετά τη λήξη του προγράμματος, δεσμευθήκατε για υψηλά πλεονάσματα για πολλά χρόνια, δεσμεύσατε τη δημόσια περιουσία για ενενήντα εννιά έτη στο υπερταμείο υπό ξένη διοίκηση, όταν ο δανεισμός είναι για τριάντα τρία χρόνια. Τώρα τι κάνετε; Περικόπτετε για ακόμα μία φορά τις συντάξεις, κύριες και επικουρικές, αυξάνετε τις ασφαλιστικές εισφορές των ελευθέρων επαγγελματιών και των αγροτών, περικόπτετε επιπλέον κατά 35% το αφορολόγητο από το 2020 και ο Υπουργός που είχε δεσμευτεί ότι θα υπέβαλε παραίτηση αν γινόταν κάτι τέτοιο, παραμένει στη θέση του. Όχι μόνο διατηρείτε τον ΕΝΦΙΑ, έναν νόμο που ο σημερινός Πρωθυπουργός έλεγε προεκλογικά πως είναι τόσο άδικος που δεν διορθώνεται αλλά καταργείται, αλλά αυξάνετε και τις επιβαρύνσεις σε λαϊκές συνοικίες και σε χαμηλά εισοδήματα μέσω των αυξήσεων των αντικειμενικών αξιών. Οι συνταξιούχοι θα χάσουν από μία έως τρεις συντάξεις, οι εργαζόμενοι θα χάσουν έναν μισθό και ο συνολικός λογαριασμός ανέρχεται στα 14,5 δισεκατομμύρια ευρώ. Όλα αυτά τα μέτρα τα παίρνετε χωρίς κανένα αντάλλαγμα, χωρίς πρόβλεψη χρηματοδότησης, χωρίς δίχτυ ασφαλείας, την ώρα που οι εξελίξεις στην Ευρώπη ξαναρχίζουν να γίνονται απρόβλεπτες. Ψηφίζετε σήμερα ένα τέταρτο μνημόνιο, το πρώτο που έρχεται χωρίς ανταλλάγματα για τη χώρα. Μετά από τόσα χρόνια κρίσης, μετά από τόσες βαριές θυσίες των Ελληνίδων και των Ελλήνων, μετά από τόσα λουκέτα, μετά από τόσους νέους ανθρώπους που έφυγαν στο εξωτερικό για να αναζητήσουν καλύτερη μοίρα, συνεχίζετε να καταδικάζετε την οικονομία στην υπανάπτυξη και την κοινωνία στην εξαθλίωση. Κυρίες και κύριοι συνάδελφοι, όσο συνεχίζετε να εφαρμόζετε αυτή την εντελώς ανορθολογική πολιτική, το μόνο σίγουρο είναι ότι ούτε η οικονομία ούτε η κοινωνία μπορούν να περιμένουν κάτι καλύτερο. Ξεκάθαρα ομολογείτε πως πιστεύετε ότι η φορολογία σήμερα δεν είναι υπερβολικά υψηλή. Προφανώς τη θέλετε υψηλότερη. Ξεκάθαρα ομολογείτε πως βάσει της ιδεολογίας σας δεν πιστεύετε πως για να διανεμηθεί ο πλούτος πρέπει πρώτα να παραχθεί. Προφανώς ο στόχος σας είναι ο εξισωτισμός της εξαθλίωσης, εκτός από τους λίγους κομματικούς σας ευνοημένους. Ξεκάθαρα έχετε καταδείξει - και το καταδεικνύετε κάθε μέρα που περνά ακόμη και στα ευαίσθητα εθνικά θέματα - ότι προκειμένου να γαντζωθείτε στην εξουσία, είστε διατεθειμένοι να θυσιάσετε κάθε έννοια εθνικού και συλλογικού συμφέροντος. Εμείς βρισκόμαστε στον αντίποδα. Είμαστε η δύναμη της εθνικής υπευθυνότητας και της ειλικρίνειας, η δύναμη που προτάσσει σταθερά το εθνικό και συλλογικό συμφέρον έναντι της οποιασδήποτε άλλης στόχευσης, ακόμη και όταν αυτό έχει πρόσκαιρο εκλογικό κόστος, η δύναμη που εμπιστεύεται τις δημιουργικές δυνάμεις των Ελλήνων και ξέρει πως κάθε αισιόδοξη σκέψη για το μέλλον περνά μέσα από την απελευθέρωση και την ενθάρρυνσή τους, η δύναμη που ξέρει, δύναται και θέλει να αντιμετωπίσει αποτελεσματικά το τεράστιο πρόβλημα της ανεργίας με παραγωγικές, κανονικές και καλά αμειβόμενες δουλειές, πρωτίστως στον ιδιωτικό τομέα. Είμαστε - και αυτή είναι η μεγαλύτερη και σημαντικότερη διαφορά μας με εσάς - η πολιτική δύναμη που ενώνει και δεν διχάζει τους Έλληνες και σύντομα οι πολίτες θα μας καλέσουν ξανά να διορθώσουμε τα καταστροφικά αποτελέσματα των πολιτικών σας, να δώσουμε ξανά προοπτική στον τόπο και τους ανθρώπους. Όχι μόνο καταψηφίζουμε το πολυνομοσχέδιο, αλλά και είμαστε έτοιμοι να εφαρμόσουμε τις ακριβώς αντίθετες πολιτικές, τις πολιτικές που χρειάζεται η χώρα και που απαιτούν οι πολίτες για να ξεφύγουμε επιτέλους και πραγματικά από τον φαύλο κύκλο της στασιμότητας και της ανυποληψίας. Ευχαριστώ πολύ.
Ευχαριστούμε πολύ και για την τήρηση του χρόνου, κύριε Ανδριανέ. Τον λόγο έχει για πέντε λεπτά ο κ. Βασίλειος Κικίλιας από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η αλήθεια είναι ότι έχουν ειπωθεί πολλά πράγματα για το μεσοπρόθεσμο και δεν είχα σκοπό να επεκταθώ. Είναι μόλις πέντε λεπτά η δυνατότητα που έχει να μιλήσει ο κάθε Βουλευτής. Το εθνικό θέμα σε ό,τι έχει να κάνει με το σκοπιανό είναι αυτό που εγώ θα ήθελα να προτάξω σήμερα, αλλά - καλώς ή κακώς - ο Αντιπρόεδρος της Νέας Δημοκρατίας κ. Άδωνις Γεωργιάδης με ερέθισε με τον κ. Κατρούγκαλο. Ο κ. Κατρούγκαλος, όψιμος αριστερός, πρώην κομμουνιστής υποτίθεται, με τα κοστούμια του και τα «ποσέτ» του, ήρθε στο ελληνικό Κοινοβούλιο διά της πλατείας - της άνω ή της κάτω - για να τσακίσει τις συντάξεις. Ξεχνάει γρήγορα, γιατί πίστεψε ότι θα αλλάξει Υπουργείο και θα πάει στο Υπουργείο Εξωτερικών. Ειρήσθω εν παρόδω, τις τελευταίες δέκα μέρες κυκλοφορεί μεταξύ Περού, Βολιβίας, Αργεντινής και λοιπών λατινικών χωρών, προτάσσοντας τις εμπορικές σχέσεις τις οποίες η ελληνική Κυβέρνηση των ΣΥΡΙΖΑ - ΑΝΕΛ θα δημιουργήσει με αυτές τις χώρες. «Τα ίδια Παντελάκι μου, τα ίδια Παντελή μου». Κανείς δεν μαθαίνει. Ξέχασε ότι στο μεσοπρόθεσμο υπάρχουν τα άρθρα της σελίδας 119. Τον προειδοποίησα τηλεοπτικά να μη συνεχίσει αυτός και κάποιοι άλλοι το παραμύθι της επικοινωνιακής πομφόλυγας, του ψέματος προς την ελληνική κοινωνία ότι δεν κόβουν συντάξεις. Ήρθε, λοιπόν, ο κ. Γεωργιάδης και του το υπενθύμισε. Οπότε, κύριε Υπουργέ, σας ξαναρωτάω εγώ. Υπάρχει ή δεν υπάρχει στη σελίδα 119 του μεσοπρόθεσμου, κατ' αντιστοιχία, η περικοπή των συντάξεων με βάση τα ποσά κύριων, επικουρικών, προσωπικής διαφοράς, συντάξεων του δημοσίου και του ιδιωτικού; Ναι ή όχι; Κόβετε από 1-1-2019 στους συνταξιούχους ανεξάρτητα από το πόσο παίρνουν στη σύνταξή τους; Υπάρχει κάποιος από την Κυβέρνηση που έχει την πολιτική παρρησία και το θάρρος, να αναλάβει την ευθύνη και να κοιτάξει τους χιλιάδες συνταξιούχους στα μάτια και να τους πει ότι τους κόβετε τις συντάξεις ξανά ότι το υπογράφετε πάλι εδώ και το ξαναψηφίζετε; Θεωρώ ότι η πολιτική ανδρεία την οποία ευαγγελιζόσασταν προεκλογικά, τότε που ήσασταν αγανακτισμένοι και λέγατε άλλα, θα πρέπει να έχει μια φυσική συνέχεια, γιατί στη διάρκεια καθορίζεται η αξία. Κι αν κανείς αλλοτριώνεται και αλλοιώνει την προσωπικότητά του και τον χαρακτήρα του, ανάλογα με το σε ποια καρέκλα κάθεται - αν είναι ψάθινη ή πλαστική και είναι στο καφενείο όπου ιδεολογικά προσπαθούσε να κυριαρχήσει για χρόνια, και αλλάζει όταν είναι μαλακιά, κόκκινη, πορφυρή και πάει μαζί με κυβερνητικά οφίτσια, - τότε με συγχωρείτε πάρα πολύ προφανώς και αργά ή γρήγορα έρχεται η ώρα της λαϊκής ετυμηγορίας και θα κριθούμε όλοι γι' αυτό. Κλείνω το θέμα του μεσοπρόθεσμου και των 5,1 δισεκατομμυρίων μέτρων τα οποία φέρνετε στην ελληνική κοινωνία. Πάω στο εθνικό θέμα των Σκοπίων. Κυρίες και κύριοι, οι συνάδελφοι του ΣΥΡΙΖΑ προεκλογικά και για χρόνια μιλούσαν για τη «Δημοκρατία της Μακεδονίας». Ας μην κοροϊδευόμαστε μεταξύ μας. Οι μισοί από εσάς πιστεύετε ότι το γειτονικό κράτος πρέπει να ονομάζεται «Δημοκρατία της Μακεδονίας». Άλλο αν δεν έχετε το θάρρος και την παρρησία να το ξαναπείτε.
Μεγάλη φαντασία, κύριε συνάδελφε!
Προσέξτε. Μην προσβάλλετε τον Υπουργό σας. Κύριε συνάδελφε, μη με διακόπτετε και μην προσβάλλετε τον Υπουργό σας ο οποίος πρόσφατα το είπε. Για τους υπόλοιπους σημασία έχει πως ο κ. Αλέξης Τσίπρας θα φτιασιδώσει πολιτικά την κατάσταση. Πώς το είπε; «Εγώ θα λογοδοτήσω στην ιστορία». Ο Πρωθυπουργός της χώρας στο δημοκρατικό πολίτευμα στο οποίο ζούμε, αποφάσισε ότι δεν θα λογοδοτήσει στον ελληνικό λαό, όπως όλοι οι υπόλοιποι κοινοί θνητοί, ότι δεν λογοδοτεί στο ελληνικό Κοινοβούλιο ως είθισται και πρέπει, ότι δεν έχει συνταγματικές υποχρεώσεις, δεν έχει ευθύνες που απορρέουν από το Σύνταγμα, ότι προφανώς είναι από μια άλλη φτιαξιά από όλους εμάς τους υπόλοιπους κοινούς θνητούς και θα τον κρίνει η ιστορία. Η υπογραφή του σήμερα - ας μην κοροϊδευόμαστε - ό,τι και να γίνει στη διαπραγμάτευση, δεσμεύει αυτή τη χώρα και δημιουργεί τετελεσμένα. Η υπογραφή η δική του και η υπογραφή του Σκοπιανού πρωθυπουργού για την όποια συμφωνία δημιουργεί τετελεσμένα απομείωσης του εθνικού συμφέροντος. Αν συζητάτε για το 1977 και τι μπορεί να είπε ή να μην είπε ένας καθηγητής - βγήκε και σας διέψευσε ο κ. Μπαμπινιώτης - φανταστείτε τι τετελεσμένα δημιουργούνται από τις υπογραφές δυο πρωθυπουργών, για μια συμφωνία με την οποία δεν συμφωνεί η συντριπτική πλειοψηφία του ελληνικού λαού. Προφανώς δεν συμφωνεί και μεγάλο κομμάτι του ελληνικού Κοινοβουλίου. Θα το μάθουμε λίγη υπομονή. Για αυτή τη συμφωνία ο Πρωθυπουργός της χώρας, αντιμέτωπος με την ιστορία, βαδίζει στον δρόμο με τις δάφνες και με το «μπράβο» ποιων; Του ΝΑΤΟ κακά τα ψέματα. Να συνεννοηθούμε για την ιδεολογία σας, για αυτά τα οποία λέτε, εκτός αν έχει αλλάξει κάτι τον τελευταίο καιρό. Δεν έχει αλλάξει μάλλον, κύριοι συνάδελφοι. Τα «μπράβο» από το ΝΑΤΟ τα παίρνετε. Ακούστε, κυρίες και κύριοι, κάτι. Μακεδονική γλώσσα; Μακεδονική ταυτότητα; Βόρεια Μακεδονία που οι κάτοικοί της θα λέγονται Μακεδόνες; Βόρεια Μακεδονία που προφανώς ντε φάκτο θα θεωρεί αλυτρωτικά ότι είναι έθνος και άρα η νότια Μακεδονία την οποία αφήνετε γεωγραφικά για την Ελλάδα, θα είναι διεκδικήσιμη; Προσπερνάτε το σύνολο της ελληνικής κοινωνίας, για να κάνετε αυτό το οποίο πιστεύετε ότι σας χρειάζεται, προκειμένου να διατηρηθείτε λίγο ακόμα στις καρέκλες σας, με μυστική διπλωματία και ανταλλάγματα τα οποία θα αποκαλυφθούν σύντομα, γιατί όλα έρχονται στο φως της ιστορίας; Ακούσαμε και τον Υπουργό Εξωτερικών κ. Κοτζιά να λέει ότι θα λύσετε και τα υπόλοιπα θέματα μέσα στο καλοκαίρι, πριν πάει διακοπές. Βλέπουμε και τον εταίρο σας και δεκανίκι σας κ. Καμμένο να είναι στο Παρίσι σε έκθεση όπλων και πάλι να απέχει στα κρίσιμα θέματα και να θεωρεί ότι, με βάση τις προγραμματικές δηλώσεις σας, δεν έχει εκείνος την ευθύνη - όπως όλη η Κυβέρνηση - για μια συμφωνία που παίρνετε, ακόμα και αν δεν την ψηφίσει. Δεν θα σας κρίνει η ιστορία. Πριν από την ιστορία θα σας κρίνει ο ελληνικός λαός και η κρίση του θα είναι αυστηρή, σκληρή και έρχεται. Δεν θα έχετε καμμία, μα καμμία δικαιολογία να λέτε και να υπαινίσσεστε ότι δεν γνωρίζατε, γιατί, δυστυχώς, είσαστε μέτοχοι σε αυτό το οποίο στήνετε. Αυτό το γνωρίζετε όλοι και θα λογοδοτήσετε για αυτό. Ευχαριστώ.
Ευχαριστώ, κύριε Κικίλια. Θα δώσουμε τον λόγο σε έναν ομιλητή που έχει σειρά από χθες, στον κ. Τασούλα. Μετά θα ακολουθήσει ο κ. Βαρδάκης από τον ΣΥΡΙΖΑ. Κύριε Τασούλα, έχετε τον λόγο.
Κυρίες και κύριοι συνάδελφοι, η χρονική σύμπτωση της συζήτησης για το μεσοπρόθεσμο και η εξέλιξη του σκοπιανού ζητήματος για πολλούς μπορεί να είναι τυχαία, μπορεί να είναι μια υπαγωγή σε συνωμοτικές θεωρίες συγκάλυψης των οικονομικών επιπτώσεων του μεσοπρόθεσμου. Όμως θεωρώ, προσωπικά, ότι είναι μια διαδοχική απόδειξη του βαρύτατου κόστους που πληρώνει η χώρα μας από τη σημερινή Κυβέρνηση, ένα κόστος που φτάνει στην αποκορύφωσή του την οικονομική και, δυστυχώς, στην αποκορύφωσή του και την εθνική, κάτι το οποίο θα περίμενε κανείς να είχε αποτραπεί. Παρακολουθούμε αυτή τη στιγμή την αποκορύφωση του τιμήματος της Κυβέρνησης ΣΥΡΙΖΑ - ΑΝΕΛ στο οικονομικό και το εθνικό πεδίο. Εξηγούμαι. Το μεσοπρόθεσμο είναι ο εκτελεστικός βραχίων του συμπληρωματικού μνημονίου. Το ότι κάθε συνταξιούχος από 1-1-2019 θα χάσει μία έως τρεις συντάξεις και κάθε χαμηλόμισθος θα χάσει ένα μηνιάτικο από τον συνδυασμό της μείωσης των συντάξεων και της πτώσης του αφορολογήτου, είναι η αποκορύφωση του κόστους του ότι κυβερνάτε τη χώρα. Στον Νομό Ιωαννίνων τα διόδια - ως απόρροια του συμπληρωματικού μνημονίου και της κοροϊδίας του ΣΥΡΙΖΑ που προεκλογικά το 2014 έλεγε ότι τάχα θα καταργήσει τα διόδια - διαμορφώνονται στο Μαλακάσι στα 2,4 ευρώ από 2,1 ευρώ, στο Δροσοχώρι στα 2 ευρώ από 1,2 ευρώ και στην Τύρια στα 3,4 ευρώ από 2,1 ευρώ. Πρόκειται για αύξηση 70% μόνο σε έναν νομό, όπου ο ΣΥΡΙΖΑ έλεγε προεκλογικά ότι θα τα καταργήσει. Το οικονομικό κόστος μου θυμίζει την άποψη του Ζισκάρ Ντ' Εσταίν, ο οποίος έγραψε ένα σπουδαίο βιβλίο μετά τη νίκη του Μιτεράν και έγραψε σε αυτό το βιβλίο με τίτλο «Δύο Γάλλοι στους τρεις», κύριε συνάδελφε εκ Φλωρίνης που με παρακολουθείτε περινούστατος το εξής: «Εκεί που η πειθώ, η πειστικότητα αποτυγχάνει, έρχεται ως παρηγοριά η εμπειρία να παίξει τον ρόλο της πειθούς». Σήμερα ο ελληνικός λαός βιώνει την εμπειρία, η οποία υποκαθιστά τη χαμένη πειστικότητα των εκλογών του 2015 και έχετε καταφέρει αυτός ο λαός, που με θυμό και άχτι και όχι περίσκεψη και εκτίμηση σας έφερε στην εξουσία, να νιώθει στη θέση του θυμού παραίτηση, ή μελαγχολία, ή απάθεια, ή αποστασιοποίηση. Στο εθνικό ζήτημα έχουμε το εξής πρόβλημα: Ασχοληθήκατε με το θέμα το «μακεδονικό», το θέμα το σκοπιανό και παίρνετε σήμερα συγχαρητήρια από τον Γενικό Γραμματέα του ΝΑΤΟ, που αρνείται να πάρει θέση στις τουρκικές προκλήσεις από Αμερικανούς γερουσιαστές απ' όλους. Παίρνετε συγχαρητήρια εσείς η Κυβέρνηση της Αριστεράς! Και θυμίζω στην Κυβέρνηση της Αριστεράς που παριστάνει την ηρωική, ότι στις 18 Αυγούστου του 1950 ο αμερικανικός παράγων στην Ελλάδα εξανάγκασε σε παραίτηση τον Πρωθυπουργό Πλαστήρα, επειδή απαίτησε από την κυβέρνηση του Βελιγραδίου και από το ομόσπονδο κράτος των Σκοπίων να κάνει δήλωση ότι δεν αναγνωρίζει «μακεδονική μειονότητα» στην Ελλάδα. Οι Αμερικάνοι το 1950 έριχναν κυβερνήσεις όταν τους χάλαγες το χατίρι. Οι Αμερικάνοι και το ΝΑΤΟ σήμερα συγχαίρουν τον ΣΥΡΙΖΑ που τους κάνει τα χατίρια στο θέμα το σκοπιανό. Για να καταλάβετε τι συμφωνία συνάψατε, χθες, ο κυβερνητικός εκπρόσωπος των Σκοπίων είπε ότι «με τη συμφωνία αυτή αναγνωρίζετε το δικαίωμά μας να λεγόμαστε «Μακεδόνες» και να διατηρήσουμε τη «μακεδονική ταυτότητα» και τη «μακεδονική γλώσσα». Ο μακεδονισμός είναι το όχημα, όχι απλώς του αλυτρωτισμού αλλά του επεκτατισμού. Διατηρείτε αυτό το όχημα ολοζώντανο με τη συμφωνία και όλες τις δυνάμεις που έχετε για να πιέσετε τα Σκόπια σε θεογνωσία, όλες τις δυνατότητες τις δίνετε νωρίτερα και όλες τις υποχρεώσεις των Σκοπίων τις αφήνετε με μια υποσχετική για το μέλλον, νομίζοντας ότι ο ΟΗΕ ή το Δικαστήριο της Χάγης θα επιβάλλει στα Σκόπια θεογνωσία. Το 1950 ο Βαν Φλιτ έριξε τον Πλαστήρα. Το 2018 ή το 2019 ο ελληνικός λαός θα ρίξει αυτούς οι οποίοι σήμερα δέχονται συγχαρητήρια από τον Γενικό Γραμματέα του ΝΑΤΟ.
Ευχαριστούμε πολύ τον κ. Τασούλα και για την τήρηση του χρόνου.
Κύριε Πρόεδρε, μπορώ να έχω τον λόγο για τριάντα δευτερόλεπτα;
Παρακαλώ, κύριε Υπουργέ.
Κύριε Τασούλα, επειδή επαναλάβατε αυτό που είπε ο κ. Γεωργιάδης για τα συγχαρητήρια για το ΝΑΤΟ, θέλω να σας πω μόνο μία φράση. Την Τζούλια Ρόμπερτς μπορεί να την ερωτευτεί και ο Μπραντ Πιτ και ο Κουασιμόδος. Ευχαριστώ.
Ευχαριστούμε πολύ. Παρακαλώ πολύ τον κ. Βαρδάκη, τον συνάδελφο από τον ΣΥΡΙΖΑ, να ανέβει στο Βήμα. Θα ακολουθήσει από το Κομμουνιστικό Κόμμα Ελλάδας η κ. Παπαρήγα και μετά ο κ. Δήμας από τη Νέα Δημοκρατία. Κύριε Βαρδάκη, έχετε τον λόγο.
Ευχαριστώ, κύριε Πρόεδρε. «Οι συνταξιούχοι θα χάσουν συντάξεις, οι μισθωτοί θα χάσουν τους μισθούς τους». Δεν μας είπατε όμως κύριοι, με ποιον νόμο εμείς, μέχρι σήμερα τρία χρόνια τώρα, κόψαμε συντάξεις. Έχετε τον χρόνο μέχρι το μεσημέρι να μας πείτε και να μας βρείτε τον νόμο με τον οποίο εμείς κόψαμε συντάξεις. Για τις συντάξεις, την περικοπή των συντάξεων μη βιάζεστε, γιατί θα εκτεθείτε, αγαπητοί συνάδελφοι, για άλλη μια φορά. Κύριε Πρόεδρε, είναι πραγματικά απορίας άξιο. Δεν ξέρω αν αυτά που λένε οι συνάδελφοι της Νέας Δημοκρατίας τα πιστεύουν, γιατί αν τα πιστεύουν σηκώνεις τα χέρια ψηλά. Ένα είναι σίγουρο. Αυτές οι συμπεριφορές, αυτή η αλαζονεία, αυτό το ψέμα, αυτός ο υπέρμετρος εγωισμός έχει δημιουργήσει, έχει σχηματίσει την εικόνα της απαξίωσης του πολιτικού συστήματος εδώ και αρκετά χρόνια. Κυρίες και κύριοι συνάδελφοι της Αντιπολίτευσης, θα προσπαθήσω, γιατί ο χρόνος είναι περιορισμένος, με δυο κουβέντες, με τρεις σελίδες να κάνω μια σύγκριση, γιατί ακούμε αυτές τις μέρες νούμερα, ακούμε αριθμούς, αλλά συμπέρασμα δεν βγάζουμε. Επιτρέψτε μου να πω δυο τρία πράγματα που συνέβησαν, όχι που θα συμβούν, 29% ανεργία, ενάμισι εκατομμύριο άνεργοι, 30% ανασφάλιστη μαύρη εργασία, 25% χαμένο ΑΕΠ, δυόμισι εκατομμύρια συμπολίτες μας χωρίς ιατροφαρμακευτική περίθαλψη, τριακόσιες χιλιάδες νέοι επιστήμονες μετανάστες, άδεια ταμεία. Μας παρουσίασε εδώ χθες ο κ. Βρούτσης εκθέσεις και μελέτες βιωσιμότητας. Ποιες μελέτες βιωσιμότητας; Με άδεια ταμεία; Με 700 εκατομμύρια έλλειμμα στον ΕΦΚΑ; Και συνεχίζω. Αυξήσεις στα τιμολόγια της ΔΕΗ, πάνω από δέκα αυξήσεις, 45% - κι εδώ θα σταθώ λίγο - μειώσεις συντάξεων και περικοπή μισθών. Το 2010 κόψατε τα επιδόματα και τα δώρα. Το 2011 επιβάλατε ειδική εισφορά από το 6% στο 10%. Το 2011, με αναδρομική μάλιστα εφαρμογή, επιβάλατε ειδική εισφορά αλληλεγγύης στους συνταξιούχους. Το 2011 επιβάλατε νέες μειώσεις στις επικουρικές. Το 2011 κάνατε περικοπές στις κύριες συντάξεις, το 2012 κάνατε νέες μειώσεις σε κύριες και επικουρικές και καταργήσατε τα επιδόματα και τα δώρα στις επικουρικές, ένας λογαριασμός 45 δισεκατομμυρίων που έφυγαν από τις τσέπες των συνταξιούχων. Κι έχετε το θράσος σήμερα να μιλάτε για περικοπή συντάξεων; Αυτά είναι τα πραγματικά νούμερα. Δεν θα μιλήσω για τη διαφθορά, τη διαπλοκή, την ανομία, την ασυδοσία που ήταν οι βασικοί σας άξονες για να χρεοκοπήσετε αυτή τη χώρα. Σε αυτές τις τέσσερις σελίδες περιληπτικά περιλαμβάνονται, πραγματικά, οι στάχτες και τα αποκαΐδια που αφήσατε και έχετε το θράσος απ' αυτό το Βήμα, να προσπαθείτε να πείσετε τον ελληνικό λαό ότι σε τρία χρόνια η Κυβέρνηση του ΣΥΡΙΖΑ χρεοκόπησε τη χώρα. Να δούμε τώρα ποια είναι, όπως λέτε εσείς, η ανίκανη Κυβέρνηση η πιο ανίκανη Κυβέρνηση και το τέταρτο μνημόνιο του Τσίπρα. Έχουμε νομοθετήσει ήδη την ηλεκτρονική πληρωμή στον ιδιωτικό τομέα, την ηλεκτρονική καταβολή της υπερωριακής απασχόλησης, βάζοντας φρένο, πραγματικά, στις πρακτικές των εργοδοτών, έχοντας δημιουργήσει νέες θέσεις πλήρους απασχόλησης. Εδώ έχουμε μείωση της ανεργίας στο 21,7%, στο 19,9% υπολογίζουμε το 2018 και στο 14,3% το 2022, όταν όλοι έλεγαν ότι για να μειωθεί η ανεργία μία μονάδα χρειαζόταν μία πενταετία. Ο Απρίλιος ήταν ο καλύτερος μήνας - από τότε που έχουμε στοιχεία με θετικό ισοζύγιο - με εκατό χιλιάδες νέες θέσεις εργασίας. Το ρεκόρ αυτό έσπασε το Μάιο με εκατόν εννέα χιλιάδες νέες θέσεις εργασίας και από την αρχή του έτους έχουμε το καλύτερο πεντάμηνο με διακόσιες εξήντα πέντε χιλιάδες νέες θέσεις εργασίας. Αυτό έρχεται ως συνέχεια στις διακόσιες ενενήντα τρεις χιλιάδες θέσεις που δημιουργήθηκαν τα έτη 2015-2017, εκ των οποίων - και εδώ είναι η διαφορά μας - το 69% είναι πλήρους απασχόλησης, όταν για εσάς ο κανόνας ήταν τα δίωρα, τα τρίωρα, τα τετράωρα. Προϋπολογισμός για δαπάνες κοινωνικής πρόνοιας 1,57 δισεκατομμύρια, υπερδιπλάσιος τον προηγούμενο χρόνο, χαμηλά κοινωνικά τιμολόγια με εκπτώσεις στην ενέργεια και για κάποιους που τα περνάνε στα ψιλά, θέλω να θυμίσω την επιδότηση ενοικίου, την αύξηση δικαιούχων για δωρεάν πρόσβαση στους βρεφονηπιακούς σταθμούς με εξήντα χιλιάδες παιδιά στους βρεφονηπιακούς σταθμούς, το ΚΕΑ, τα σχολικά γεύματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με τη ρύθμιση των δανείων του ΟΕΚ ογδόντα χιλιάδες δανειολήπτες αποπληρώνουν επιτέλους τα δάνειά τους με εξαιρετικά ευνοϊκούς όρους ακόμα και με διαγραφή κεφαλαίου. Το ίδιο ισχύει και για τους αγρότες και τους κτηνοτρόφους. Θυμάστε τα πανωτόκια της πρώην Αγροτικής Τράπεζας, τα λεγόμενα κόκκινα δάνεια. Τα ρυθμίζουν οι αγρότες και γίνεται διαγραφή όλων των προσαυξήσεων ακόμα και κεφαλαίου σε ορισμένες περιπτώσεις. Δεκαπέντε χρόνια τους κοροϊδεύατε και δεν κάνατε τίποτα. Κυρίες και κύριοι συνάδελφοι, ήταν το 2012 όταν καταβάλατε μέγιστη προσπάθεια να καταργήσετε στην πράξη τον θεσμό της διαιτησίας, καθώς με πράξη υπουργικού συμβουλίου καταργήθηκε η δυνατότητα της μονομερούς προσφυγής. Ακόμα κι όταν οι διατάξεις αυτές κρίθηκαν από το Σ.τ.Ε. αντισυνταγματικές, εσείς φροντίσατε να βάλετε περιορισμούς στο περιεχόμενο των διοικητικών αποφάσεων, μειώνοντας το ενδεχόμενο να εκδοθούν αποφάσεις υπέρ των εργαζομένων. Αυτή ήταν η στήριξή σας απέναντι στους εργαζόμενους. Εμείς σήμερα δώσαμε μάχες. Δεν τις κερδίσαμε όλες, όμως προσπαθούμε, δίνουμε τη μάχη στις εργασιακές σχέσεις, ενισχύουμε τη διαδικασία μεσολάβησης με παράλληλη διατήρηση του δικαιώματος μονομερούς προσφυγής στη διαιτησία. Κυρίες και κύριοι συνάδελφοι, η επαναφορά των συλλογικών διαπραγματεύσεων, η επεκτασιμότητα των συλλογικών συμβάσεων και η ενίσχυση του θεσμού της διαμεσολάβησης αποτέλεσαν προμετωπίδα των επιδιώξεων της σημερινής Κυβέρνησης, η οποία έχει δώσει, πραγματικά, μεγάλους αγώνες κι έχει κερδίσει μία ακόμα μάχη στα εργασιακά. Είναι μια νίκη που ανήκει στους εργαζόμενους των οποίων η διαπραγματευτική θέση, μετά από οκτώ χρόνια υποβάθμισης, ισχυροποιείται σημαντικά. Ήθελα να ακούσω τον κ. Μητσοτάκη. Επιμένει στην άποψή του ότι είναι ιδεοληψία του ΣΥΡΙΖΑ οι συλλογικές συμβάσεις εργασίας; Αυτά μας έλεγε πριν τρεις - τέσσερις μήνες. Τώρα αγάπησε τους εργαζόμενους, τους οποίους είχε απολύσει.
Κύριε Βαρδάκη, σας παρακαλώ να κλείσετε. Μιλάτε ήδη επτάμισι λεπτά.
Άλλωστε, κυρίες και κύριοι συνάδελφοι, είναι σαφές ότι στο αναπτυξιακό σχέδιο που κατέθεσε η Κυβέρνηση, δίνεται βαρύτητα στα ζητήματα της εργασίας και τη δημιουργία καλύτερων προοπτικών στην απασχόληση. Το εργασιακό περιβάλλον, μετά την εποχή των μνημονίων, αποτελεί τον πυρήνα του σχεδίου, ανοίγοντας τον δρόμο της αύξησης του κατώτατου μισθού, ο οποίος με πράξη - αυτό το ξεχάσατε - υπουργικού συμβουλίου το 2012 μειώθηκε. Κι αυτό το ξεχνάτε. Ακριβώς αυτό το αναπτυξιακό σχέδιο αλλά και η τριών χρόνων πραγματική, συστηματική, ουσιαστική προσπάθεια της Κυβέρνησης να βγάλει τη χώρα από την κρίση και να την θέσει σε τροχιά ανάπτυξης, μέσα από ένα μείγμα κοινωνικής πολιτικής, αποτελούν μια ηχηρή απάντηση ότι η Ελλάδα ξεπερνάει την κρίση, η ελληνική οικονομία μπαίνει σε τροχιά παραγωγικής ανασυγκρότησης. Βεβαίως δεν κρύβει κανείς ότι έχουμε χρόνο μπροστά μας να αποκαταστήσουμε και να βελτιώσουμε πολλά από αυτά που απορρυθμίσατε.
Κύριε Βαρδάκη, θα αναγκαστώ να σας σταματήσω. Μιλάτε οκτώμισι λεπτά και πάμε στα εννέα.
Ο κ. Γεωργιάδης μίλησε οκτώ λεπτά, κύριε Πρόεδρε. Ολοκληρώνω. Ήθελα να ξέρω τι εννοούσε ο κ. Σεντένο προχθές που έλεγε: «τώρα άρχισαν και διορθώνονται ανισόρροπες πολιτικές». Ο Σεντένο το είπε, δεν το είπαμε εμείς. Κυρίες και κύριοι συνάδελφοι, πράγματι δεν καταφέραμε, αν και προσπαθήσαμε, να σκίσουμε τα μνημόνια, αλλά εμείς είμαστε που βγάζουμε τη χώρα από τα μνημόνια, τα δικά σας καταστροφικά μνημόνια και γι' αυτό θα μας κρίνει, όταν έρθει η ώρα, ο ελληνικός λαός. Ευχαριστώ για την ανοχή σας.
Ευχαριστώ πολύ.
Κύριε Πρόεδρε, αν κάθε ομιλητής μιλάει παραπάνω, κάποιοι Βουλευτές δεν θα μιλήσουν.
Προσπαθώ να τους νουθετήσω, κύριε Μανιέ. Έχετε δίκιο. Τον λόγο έχει η κ. Παπαρήγα από το Κομμουνιστικό Κόμμα Ελλάδας.
Δεν πειράζει, χορτάσαμε παροχές. Να πάρουμε και λίγο κουράγιο.
Δεν χρειαζόμαστε κουράγιο.
Όταν το 1992 ψηφίστηκε στην ελληνική Βουλή από τη Νέα Δημοκρατία, το ΠΑΣΟΚ, τον Συνασπισμό κ.λπ. η Συνθήκη του Μάαστριχτ, όταν λίγο αργότερα ψηφίστηκε - όχι στη Βουλή, αυτό δεν ήρθε στη Βουλή αλλά εγκρίθηκε - η νέα δομή του ΝΑΤΟ, σύμφωνα με την οποία μπορούσε το ΝΑΤΟ να κάνει στρατιωτικές πολεμικές επιχειρήσεις χωρίς την έγκριση του Συμβουλίου Ασφαλείας και μάλιστα να κάνει επεμβάσεις στο εσωτερικό και των κρατών - μελών, αν υπήρχαν λαϊκές εξεγέρσεις, αν απειλούνταν η σταθερότητα του πολιτικού συστήματος, τότε εμείς ως κόμμα είπαμε ότι πολλά κόμματα υπάρχουν, τέσσερα, πέντε, έξι, αλλά οι στρατηγικές είναι δύο. Τότε, πραγματικά, για ένα μεγάλο μέρος του λαού και ενδεχομένως και για κάποιους Βουλευτές δεν ήταν πολύ προφανές αυτό. Μας λοιδορήσατε, μας έκαναν ανέκδοτο. Μας έλεγαν μάλιστα ότι δεν βλέπουμε τις διαφορές που υπάρχουν ανάμεσα στα κόμματα. Σαφώς και τις βλέπαμε και τις βλέπουμε. Μιλάμε για την στρατηγική. Και η στρατηγική είναι ο καπιταλιστικός δρόμος ανάπτυξης, είναι η θέση απέναντι στην Ευρωπαϊκή Ένωση και το ΝΑΤΟ. Για να μην προσθέσω και άλλα, λέω αυτά τα τρία. Διαφορές υπάρχουν. Και δεν θα εκχυδαΐσω τις διαφορές λέγοντας ότι είναι ανταγωνισμοί για την καρέκλα, όπως συνήθως λέτε μεταξύ σας. Είναι διαφορές και ανταγωνισμοί που υπάρχουν, που τις προκαλεί το ίδιο το καπιταλιστικό σύστημα, ιδιαίτερα τα τελευταία είκοσι χρόνια, με την πολυπλοκότητα που έχει, με τις αντιφάσεις και τις αντιθέσεις και τις δυσκολίες που έχει και που προκαλούν την α ή την β αντίληψη για χειρισμούς, διαχείριση κ.λπ.. Η ουσία δεν αλλάζει. Εδώ υπάρχουν οξυμένες διαφορές ανάμεσα στα ίδια τα καπιταλιστικά κράτη. Διασχίζουν αυτές και τα κόμματα. Η στρατηγική είναι η ίδια. Και να σας πω κάτι; Εάν διαβάσει κανείς το εθνικό αναπτυξιακό πρόγραμμα της Νέας Δημοκρατίας, του Κινήματος Αλλαγής, του ΣΥΡΙΖΑ, η ραχοκοκαλιά είναι απολύτως ίδια. Η σάλτσα διαφέρει. Άλλος έχει κόκκινη σάλτσα, άλλος έχει άσπρη, άλλος έχει μαγιονέζα. Πάντως η ραχοκοκαλιά είναι ίδια και δεν μπορεί να ήταν διαφορετική. Και αυτές οι διαφορές που έχετε μεταξύ σας και που σε ορισμένες περιπτώσεις παίρνουν και μεγάλη φραστική οξύτητα, αποτελούν μέχρι σήμερα και μεσοπρόθεσμα σωτηρία για το σύστημα. Υπηρετείτε και με τις διαφορές σας το σύστημα. Θα φέρω πρόσφατα παραδείγματα. Το 2012 παρουσιάζονται οι πρώτες ρωγμές στο αστικό πολιτικό σύστημα να σχηματίσει μία κυβερνητική πλειοψηφία, μία σταθερή κυβέρνηση. Και αμέσως το πρόβλημα λύθηκε με τη Νέα Δημοκρατία, το ΠΑΣΟΚ και την αντιδογματική ανανεωτική Αριστερά. Στην πορεία υπήρξαν άλλες μορφές διακυβέρνησης με τεχνοκράτες Υπουργούς. Το 2015 όταν πια γίνεται φανερό και από τον Σύνδεσμο Ελλήνων Βιομηχάνων και από συγκεκριμένους κλάδους της βιομηχανίας - δεν θέλω τώρα να τους αναφέρω - , τότε τα επιτελεία της Ευρωπαϊκής Ένωσης - ήδη ο ΣΥΡΙΖΑ είναι Αξιωματική Αντιπολίτευση και είναι ανερχόμενη πολιτική δύναμη, βεβαίως ο λαός ψηφίζει, δεν το συζητάω, η βάση ήταν η εκλογική άνοδος του ΣΥΡΙΖΑ - λένε το εξής πράγμα: «Χίλιες φορές τον ΣΥΡΙΖΑ στην κυβέρνηση παρά στην Αξιωματική Αντιπολίτευση». Και τότε ενώ η Νέα Δημοκρατία και ιδιαίτερα ο Πρωθυπουργός της, ο κ. Σαμαράς, ζητούσε κάποιες μικροπαραχωρήσεις για να μην περάσει σε μεγαλύτερο εκλογικό κατήφορο, δεν του τις έδωσαν, γιατί έτσι και αλλιώς θα γίνονταν εκλογές. Μην κατηγορείτε τον ΣΥΡΙΖΑ ότι προκάλεσε εκλογές. Αντί να γίνουν Γενάρη, θα γινόντουσαν Μάρτη. Και τότε, τον Γενάρη του 2015, έγινε το επίσης παράδοξο - όχι για εμάς - η Κυβέρνηση ΣΥΡΙΖΑ - ΑΝΕΛ και η διάσωση του συστήματος. Βεβαίως όταν διασώζεται το πολιτικό σύστημα, το εμφανίζετε σαν σωτηρία του λαού. Όταν λέτε για σωτηρία της Ελλάδας, εννοείτε να μην ταρακουνηθεί η συμμετοχή της Ελλάδας, δηλαδή τα ταξικά συμφέροντα της αστικής τάξης, στο πλαίσιο της Ευρωπαϊκής Ένωσης και του ΝΑΤΟ. Είπε ο κ. Γεωργιάδης ότι πήρε συγχαρητήρια ο κ. Τσίπρας από τον Γενικό Γραμματέα του ΝΑΤΟ. Ε, καλά! Είναι πολύ κάτω στην σειρά. Έχουν πάρει συγχαρητήρια, τι να θυμίσω; Να θυμίσω τον Μπερλίνγκουερ, τον Ντ' Αλέμα, τον Γκορμπατσόφ, τον Γιέλτσιν, τον Καρίγιο, τον Μαρσέ; Έχουν πάρει χιλιάδες συγχαρητήρια. Και μη θυμώνετε, κύριοι της Νέας Δημοκρατίας με τον ΣΥΡΙΖΑ. Θυμώνετε τώρα που είναι Κυβέρνηση και γίνατε Αξιωματική Αντιπολίτευση. Πόσα χρόνια τον χαϊδεύατε και πόσα χρόνια μας κάνατε μάθημα εμάς για την ανανεωτική, αντιδογματική Αριστερά; Η Νέα Δημοκρατία συνεχίζει τον αναλφάβητο αντικομμουνισμό της. Ο αντικομμουνισμός, βέβαια, είναι σύμφυτος με τη Νέα Δημοκρατία. Λέω ότι είναι αναλφάβητος, γιατί όταν λέτε μαρξιστές και κομμουνιστές τα στελέχη του ΣΥΡΙΖΑ δείχνετε όχι μόνον αντικομμουνιστές αλλά και αναλφάβητοι. Άμα θέλετε να πολεμήσετε τον ταξικό σας αντίπαλο, να τον μελετάτε. Εμείς τρώμε ώρες μελετώντας τι λέει το ΝΑΤΟ, τι λέει ο ΟΟΣΑ, τι λέει το Διεθνές Νομισματικό Ταμείο. Κοντεύουμε να διαβάζουμε περισσότερο αυτά παρά τα δικά μας βιβλία, γιατί πρέπει να ξέρεις τι λέει ο άλλος, για να επιχειρήσεις να τον πολεμήσεις. Είσαστε εντελώς αναλφάβητοι, να με συγχωρείτε, και βέβαια αντικομμουνιστές πριν απ' όλα. Κοιτάξτε να δείτε, οι γελοιογράφοι και η γελοιογραφία του μαρξισμού έχει αρχίσει από τις αρχές του 20ου αιώνα. Μόνο που οι πρώτοι γελοιογράφοι του μαρξισμού ήταν αυθεντικοί, ήταν πρωτοπόροι της γελοιογραφίας του μαρξισμού και - θα σας το πω και μη θυμώσετε - ήταν και πιο υψηλού διανοητικού επιπέδου από τους σύγχρονους γελοιογράφους του μαρξισμού, που δεν ξέρουν τίποτε άλλο παρά να κάνουν μια αντιγραφή. Και με την ευκαιρία ο κ. Τσίπρας είπε χθες στην τηλεόραση ότι παρεκκλίνουμε από τη θέση του Λένιν για τον αυτοπροσδιορισμό. Δεν πρόκειται να απαντήσω, γιατί ούτε καν τη λέξη αυτοπροσδιορισμό δεν έλεγε ο Λένιν, αλλά δεν πρόκειται να απαντήσω και ιδιαίτερα σε αυτόν τον χώρο, δεν αξίζει τον κόπο. Το μόνο που σκέφτηκα εκείνη τη στιγμή αυθορμήτως ήταν «καλά, δεν προφυλάσσετε αυτόν τον άνθρωπο να μη λέει ασυναρτησίες»; Είναι Πρωθυπουργός, μπορεί να πει πολλά επιχειρήματα για τη θέση του κόμματος. Δεν είναι δύσκολο να φτιάξεις επιχειρήματα όταν είσαι αντίθετος, αλλά μη λέει και ασυναρτησίες και με περισπούδαστο ύφος. Μάλιστα, λέει, τα μελέτησε όταν ήταν δεκαεπτά χρονών. Ξεσκόνισε τον Λένιν στα δεκαεπτά του. Εγώ δεν ξέρω να υπάρχει στέλεχος του κόμματος, του ΚΚΕ, που να έχει και ηλικία μεγάλη και να μιλήσει σαν ξεσκολισμένος μαρξιστής και λενινιστής. Όποιος το κάνει, μόνο γελοίος μπορεί να γίνει. Χθες απ' όλη τη συνέντευξη του Πρωθυπουργού αυτό που με σόκαρε - όχι για πρώτη φορά αλλά ξέρετε είναι και η στιγμή που ακούς κάτι - είναι ότι είπε ότι: «μέσα από αυτή τη συμφωνία που κλείσαμε» ή θα κλείσουμε επισήμως «αναδεικνύεται η Ελλάδα ηγετική δύναμη στα Βαλκάνια». Δεν ξέρω πώς το ονομάζετε αυτό ως χώρα - μέλος του ΝΑΤΟ, ως χώρα - μέλος της Ευρωπαϊκής Ένωσης, αλλά αυτός είναι 100% εθνικιστικός κοσμοπολιτισμός. Υπάρχει και εθνικιστικός απομονωτισμός και υπάρχει και εθνικιστικός κοσμοπολιτισμός. Αλήθεια, τη γεωστρατηγική αναβάθμιση της Ελλάδας και εμείς τη θέλουμε, αλλά ξέρετε τι θέλουμε; Την Ελλάδα αντίπαλη στο ΝΑΤΟ και την Ευρωπαϊκή Ένωση. Και είστε επικίνδυνοι - όχι περισσότερο από τη Νέα Δημοκρατία και τα άλλα κόμματα - , ακριβώς γιατί σας εμφανίζουν ως μαρξιστές, κομμουνιστές και αριστερούς και έτσι παγιδεύετε πολύ μεγαλύτερο τμήμα του λαού όσο διάστημα θα το παγιδεύετε. Ποια είναι αυτή η αναβάθμιση, που έχει κάνει η Ελλάδα επί των ημερών σας και των προηγούμενων κυβερνήσεων και επί των ημερών σας ως Αξιωματική Αντιπολίτευση; Δεν είσαστε καθοδηγητική δύναμη. Στηρίζετε τον πόλεμο στη Συρία, που τα σχέδια είναι για τριχοτόμηση της Συρίας; Ναι. Και τον στηρίζετε, όχι μόνο ιδεολογικά και πολιτικά, αλλά στηρίζετε με βάσεις. Στηρίξατε τον πόλεμο του Ιράκ, που πάει για τριχοτόμηση; Δεν έχει σημασία αν δεν προχώρησαν αυτά, γιατί και ο ιμπεριαλισμός δεν μπορεί να τα λύνει όλα. Βροντοφωνάξατε, όταν οι Ηνωμένες Πολιτείες προχωρούσαν σε ανεξάρτητο κουρδικό κράτος, που σήμαινε αλλαγή συνόρων σε τρεις τουλάχιστον χώρες της περιοχής, Τουρκία, Ιράκ, Συρία και ίσως και ένα μέρος πιο πέρα; Τα στηρίξατε. Τέτοια αναβάθμιση θέλετε; Σας τη χαρίζουμε. Αυτά κάνετε. Γιατί να μη σας δώσουν, λοιπόν, συγχαρητήρια; Γιατί να μην εύχονται στις εκλογές να είσαστε ξανά κυβέρνηση; Αν μπορείτε να τα βρείτε και με τη Νέα Δημοκρατία και με το Κίνημα Αλλαγής, ακόμα καλύτερα. Ο Ζάεφ αυτά κάνει τώρα στη FYROM. Προκειμένου να αντιμετωπίσει τους εθνικιστικούς και σοβινιστικούς θύλακες, τους λέει το εξής πράγμα: «Θέλετε να μπούμε στην Ευρωπαϊκή Ένωση και στο ΝΑΤΟ, για να βρέξει χρήμα;» Έτσι το αντιμετωπίζει. Και να σας πω και κάτι; Η δική μου πρόβλεψη είναι, να μη δεσμεύσω το κόμμα. Θα το κερδίσει το δημοψήφισμα. Είναι η ιμπεριαλιστική ειρήνη, με το πιστόλι στον κρόταφο. Θα το κερδίσει. Και ο εθνικισμός θα μετατραπεί σε κοσμοπολιτισμό πάρα πολύ εύκολα. Θα αρπάξει χρήματα. Έτσι θα πάει. Δεν θα λέει τα γνωστά που λέει. Και εδώ, στην Ελλάδα το πρόταγμα αυτό είναι, να συμβάλει η Ελλάδα στην ένταξη των Σκοπίων στο ΝΑΤΟ, για να γλυτώσουμε, λέει, τον κίνδυνο της Τουρκίας. Γιατί κινδυνεύουμε από την Τουρκία; Δεν κατάλαβα. Δεν είναι χώρα - μέλος του ΝΑΤΟ; Θα μας σώσει μέσω της ένταξης της FYROM; Για να ολοκληρώσω, δεν αμφισβητούμε αυτό που λέτε όλα τα κόμματα, ότι εμείς δεν πρόκειται να δώσουμε ούτε έναν πόντο από τα σύνορά μας. Δεν υπάρχει αστικό κόμμα, αστική τάξη και αστική κυβέρνηση, που ένα μέρος της αγοράς, και μάλιστα στο Αιγαίο, που έχει τον τουρισμό και τα μεγάλα ξενοδοχεία, να το δώσει σε κάποιον άλλον. Εκτός αν το χάσει με πόλεμο, που δεν θα αφήσουμε κάτι τέτοιο να γίνει, βέβαια. Όμως, κύριοι, την εδαφική ακεραιότητα άλλων χωρών την υπονομεύετε. Είπα προηγουμένως για τη Συρία, το Ιράκ, για να μην πούμε και άλλα. Επομένως, ο πατριωτισμός δεν αφορά εμένα και τα σύνορά μου, αφορά και τον σεβασμό της πατρίδας και της εδαφικής ακεραιότητας και των άλλων λαών. Σε αυτό το ζήτημα είσαστε μια δύναμη - δευτερεύουσα βεβαίως, δεν λέω ότι είστε ο πρωτεργάτης - αλλά εν πάση περιπτώσει, είστε δύναμη, που ήδη έχετε απειλήσει την εδαφική ακεραιότητα και τα σύνορα άλλων λαών. Και το λέμε εμείς, που δεν είμαστε ούτε με το καθεστώς του Σαντάμ Χουσεΐν ούτε είμαστε με τον Καντάφι ούτε είμαστε υποστηρικτές της πολιτικής του Μιλόσεβιτς. Αλλά έχετε πάρει μέρος, με τον έναν ή τον άλλον τρόπο, σε όλη αυτή την εκστρατεία, που μπορεί να οδηγήσει, όχι μόνον σε αλλαγή συνόρων, αλλά σε αλλαγή συνόρων, μέσω εμπλοκής και της Ελλάδας σε έναν ακόμα πιο επικίνδυνο πόλεμο.
Ευχαριστούμε, κυρία Παπαρήγα. Τον λόγο θα πάρει τώρα ο Κοινοβουλευτικός Εκπρόσωπος από τη Χρυσή Αυγή κ. Ηλίας Παναγιώταρος. Παρακαλώ, επειδή βλέπω δυσαρέσκεια από συναδέλφους, διότι παρεμβάλλονται άλλοι στη σειρά τους, επειδή ο Κοινοβουλευτικός Εκπρόσωπος, πρέπει να παρεμβληθεί, να τηρούμε τους χρόνους. Κύριε Παναγιώταρε, σας ενημερώνω ότι έχετε τον μισό χρόνο, διότι έχει μιλήσει ο Αρχηγός σας χθες. Θα ακολουθήσει ο κ. Τζελέπης, ο κ. Δήμας και μετά ο Κοινοβουλευτικός Εκπρόσωπος από τον ΣΥΡΙΖΑ κ. Μαντάς. Ορίστε, έχετε τον λόγο, κύριε Παναγιώταρε.
Ευχαριστώ, κύριε Πρόεδρε. «Dobro jutro», που θα έλεγαν και διάφοροι φιλοσκοπιανοί, που είναι το όνειρο τους να ακούσουν σλάβικα και εντός της ελληνικής Αιθούσης, βάσει αυτής της συμφωνίας. Μετά το οκταετές συνεχόμενο οικονομικό σφυροκόπημα, σε βάρος του ελληνικού λαού, τον αποδεκατισμό του, το οποίο συνέθλιψε ηθικά, κοινωνικά, σωματικά, οικογενειακά, σε όλους τους τομείς τους Έλληνες, ήρθε και η ώρα για την επίθεση στα εθνικά ζητήματα, μιας και οι Έλληνες πολίτες είναι αδύναμοι από αυτήν τη λαίλαπα, που τους έχει βρει. Και η αρχή γίνεται με το Σκοπιανό, για το ζήτημα της ονομασίας αυτού του μορφώματος της γειτονικής χώρας. Ακούμε τα διάφορα ανέκδοτα περί σοβαρής διαπραγμάτευσης, διαπραγμάτευση, που μας θυμίζει ένα παλιό ανέκδοτο - θα το θυμούνται οι παλαιότεροι - όπου υπήρχε ο κ. Νικόλαος Εξαρχίδης, ο οποίος είχε πρόβλημα με το όνομά του, τον κορόιδευαν όλοι, και πήγε στο δημοτολόγιο, για να αλλάξει το όνομά του. Όταν πήγε να το αλλάξει και η υπάλληλος γελούσε. Εν τέλει του λέει: «Πώς θέλετε να ονομάζεστε;». Και της απαντά: «Δημήτριος Εξαρχίδης». Έτσι κάνετε κι εσείς με τη διαπραγμάτευση, κοροϊδεύετε τον κόσμο και αφήσατε επί της ουσίας το όνομα «Μακεδονία» να το παίρνουν οι γείτονές μας και με όλα όσα έπονται να το εκμεταλλευτούν εις βάρος μας. Αυτή είναι, βέβαια, η φαιδρή πλευρά αυτού του σοβαρότατου ζητήματος, διότι και εσείς πιστοί, όπως δείχνετε με τις πράξεις σας, στις όποιες ανθελληνικές, διεθνιστικές, κομμουνιστικές, αρρωστημένες ιδέες του παρελθόντος, συνεχίζετε πιστά και κάνετε πραγματικότητα τα όνειρα όλων εκείνων των συμμοριτών - κατσαπλιάδων, που ήθελαν και απεργάζονταν την ανεξάρτητη Μακεδονία. Λέει ο πνευματικός ηγέτης της Αριστεράς - έτσι λέγατε μέχρι και τώρα - ότι η εν λόγω συμφωνία είναι μια πράξη εθνικής μειοδοσίας, προδοσίας και όσοι την επεξεργάστηκαν και την υπέγραψαν ή θα την υπογράψουν είναι προδότες. Τάδε έφη Μίκης Θεοδωράκης μόλις προχθές - το καταθέτω για τα Πρακτικά - από τη σελίδα του. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν ξέρω αν πρέπει να περάσετε από την Επιτροπή Δεοντολογίας και τον κ. Θεοδωράκη, αλλά αν δεν σας αρέσει ο κ. Θεοδωράκης - γιατί κάποιοι είπατε ότι μεγάλωσε πολύ και δεν τα λέει καλά - να σας υπενθυμίσουμε τι έλεγε και ο συγκυβερνήτης σας, ο κ. Πάνος Καμμένος - διαβάζω από το site «Olympia» - στις 14 Δεκεμβρίου 2014, απαντώντας στον Παναγιώτατο Μητροπολίτη κ. Άνθιμο. «Ενώπιον λοιπόν Θεού και λαού απαντώ στον Παναγιώτατο ότι οι Ανεξάρτητοι Έλληνες θα είμαστε η εγγύηση, ώστε κανένας Σαμαράς, κανένας Βενιζέλος, αλλά και κανένας Τσίπρας να διαπραγματευτεί το όνομα της Μακεδονίας. Η Μακεδονία είναι ελληνική και δεν δεχόμαστε ούτε γεωγραφικό προσδιορισμό. Οι Ανεξάρτητοι Έλληνες συντασσόμαστε με την άποψη του Παναγιώτατου. Είναι σαφές πλέον, ότι ο ελληνικός λαός απαιτεί εκλογές. Δεν μπορεί να παραδώσουν το όνομα της Μακεδονίας, δίνοντας παράταση ζωής σε μια Κυβέρνηση, που έχει δώσει ανοιχτή εντολή στον κ. Νίμιτς να ονομαστούν τα Σκόπια «Βόρεια Μακεδονία»». Και τα λοιπά, τα γνωστά περί παραιτήσεων και τα διάφορα άλλα κουραφέξαλα. Το καταθέτω και αυτό στα Πρακτικά, για όσους θέλουν να το αναζητήσουν. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερχόμαστε σε αυτήν την απαράδεκτη συμφωνία, η οποία είναι - επαναλαμβάνω - το όνειρο του κάθε αλυτρωτιστή Σκοπιανού, με μόνη εξαίρεση το ότι μπήκε μπροστά από το Μακεδονία το «Severna», σαν να λέμε «ταβέρνα», αλλά που δεν αναφέρεται πουθενά, διότι θα μεταφράζεται ως «North Macedonia» σε κάποια χαρτιά και στα περισσότερα θα είναι σκέτο «Macedonia». Αυτή η συμφωνία αναφέρεται συνεχώς στην απόφαση της Γενικής Συνέλευσης των Ηνωμένων Εθνών 47/2025/8-4-1993. Όμως, για να φτάσουμε σε αυτήν την προδοτική απόφαση τότε με το FYROM, που κυβερνούσε η Νέα Δημοκρατία, κύριοι της Νέας Δημοκρατίας, υπήρχε η απόφαση του Ευρωπαϊκού Συμβουλίου της Λισαβώνας στις 26-27 Ιουνίου 1992, για την αναγνώριση των Σκοπίων με όνομα που δεν θα εμπεριέχει το όνομα «Μακεδονία». Το καταθέτω στα Πρακτικά. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτός ήταν ο σχεδιασμός, για να πάει στη Συνέλευση των Ηνωμένων Εθνών και ως διά μαγείας, αυτό χάθηκε, εξαφανίστηκε επί κυβερνήσεως Μητσοτάκη και Υπουργού Εξωτερικώνκ. Σαμαρά, και εμφανίστηκε το FYROM, που ήταν η κερκόπορτα για να φτάσουμε στα σημερινά αίσχη. Και καταλήγουμε μέσα από πολυετείς παραχωρήσεις, ενδοτισμούς, στην κατάπτυστη σημερινή συμφωνία, μια συμφωνία από τα «Lidl», όπου όλοι, Σλάβοι, Βούλγαροι, Αλβανοί, Ρομά και λοιποί θα αυτοαποκαλούνται με πολύ μικρά γράμματα «Βόρειο - » και «Μακεδόνες», με τεράστια. Είναι μια άθλια συμφωνία, όπου η άνευ όρων προδοσία - διότι το να κατεβάσουν δύο ταμπέλες από την εθνική οδό και από το αεροδρόμιο των Σκοπίων προσωρινά δεν λέει τίποτε απολύτως - βρίσκεται στο άρθρο 1, όπου αναφέρεται ότι η ιθαγένεια του δεύτερου Μέρους θα είναι «μακεδονική», «Μακεδόνες πολίτες», της «Βόρειας Μακεδονίας», μπλα, μπλα.. Όλα αυτά, φυσικά, θα ξεχαστούν την επομένη της συμφωνίας, αν ποτέ έλθει στα πράγματα, και πολλά άλλα πράγματα που αν τα διαβάσει κανείς, γελάει, αλλά και κλαίει για όσα συμβαίνουν στην πατρίδα μας. Στο άρθρο 2 βλέπουμε το «τυράκι» και τις «φωτογραφικές» διατάξεις για την εισδοχή των Σκοπίων στην Ευρωπαϊκή Ένωση και στο ΝΑΤΟ. Ακολουθεί το άρθρο 3, το οποίο είναι ανεφάρμοστο. Ας κάνουμε μια υπόθεση: Ας υποθέσουμε ότι οι Έλληνες είναι καλά παιδιά και κάνουν ό,τι τους λέει το άρθρο 3. Οι Σκοπιανοί, που ζουν στις Ηνωμένες Πολιτείες, στον Καναδά, στην Αυστραλία και αλλού τι θα κάνουν; Πιστεύετε ότι θα κάνουν τα καλά παιδιά; Είστε γελασμένοι. Θα είναι πλέον Βορειομακεδόνες, με τη βούλα του ελληνικού κράτους. Στο άρθρο 6 γίνεται αναφορά σε διάφορα προβλήματα, που θα υπάρχουν ένθεν και ένθεν και ότι θα μπορούν να γίνονται ενστάσεις. Δηλαδή πάει το «Μακεδονία ξακουστή», κατά το άρθρο 6, πάει το «Παύλος Μελάς». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου επιτρέψετε να έχω και εγώ την ανοχή σας. Θα χρησιμοποιήσω και τη δευτερολογία μου. Το άρθρο 7, φυσικά είναι για γέλια. Ο συντάκτης του, εκτός από μειοδότης, κατά τον Μίκη Θεοδωράκη και τον Πάνο Καμμένο, είναι και μωρός, διότι νομίζει ότι απευθύνεται σε ηλίθιους. Όσον αφορά στο άρθρο 8, θα μας βάζουν και χέρι για την ιστορία μας και τον πολιτισμό μας. Το άρθρο 13 είναι το καλύτερο όλων. Είναι οι business, διότι, εφόσον μπουν στο ΝΑΤΟ και στην Ευρωπαϊκή Ένωση, είναι ένα κονδύλι γύρω στα 30 δισεκατομμύρια ευρώ γι' αυτή τη χώρα. Όπως καταλαβαίνετε, έχει ψωμάκι για διάφορους “businessmen”. Είναι μια συμφωνία που γεωπολιτικά εξυπηρετεί μόνο τα συμφέροντα των Ηνωμένων Πολιτειών. Θα συζητήσουμε αύριο και μεθαύριο για αυτό το σοβαρότατο ζήτημα. Αν ξέρατε να διαπραγματεύεστε, θα επιβάλατε το δίκαιο. Θα επιβάλλατε το σωστό, αυτό το οποίο κατά τον Θουκυδίδη είναι και το δίκαιο του ισχυρού. Ας πούμε, για πρώτη φορά έχουμε το δίκαιο του αδύνατου, σε βάρος του ισχυρού. Καταθέτω για τα Πρακτικά τους λόγους για τους οποίους ο Ζάεφ, ο Πρωθυπουργός των Σκοπίων δεν ήθελε ούτε το «Άνω» ούτε το «Νέα Μακεδονία» και λέει πόσο βολεύει τα Σκόπια το «Βόρεια». Καταθέτω, επίσης, για τα Πρακτικά, το τι είπε ο Πρόεδρος Ιβάνοφ, ο οποίος θέλει να δει και το «Βόρεια» και να τα πάρουν όλα επί της ουσίας και είστε ικανοί και γι' αυτό. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τελευταία γραμμή αμύνης σε αυτό το αίσχος, ο ελληνικός λαός, που δείχνει ότι αντιστέκεται με τα μεγάλα συλλαλητήρια σε Αθήνα και Θεσσαλονίκη - σε 24 πόλεις της Ελλάδος - με τη διαμαρτυρία που θα γίνει αύριο το πρωί έξω από τη Βουλή, αλλά και μεθαύριο και όποτε άλλοτε χρειαστεί. Η καλύτερη λύση, όπως είναι τα τωρινά δεδομένα, είναι η μη λύση. Αυτό το μόρφωμα των Σκοπίων, ό,τι και να γίνει θα διαλυθεί, αλλά θα έχετε βάλει φαρδιά - πλατιά την υπογραφή σας, έτσι ώστε να χρησιμοποιείται στο μέλλον από ιστορικούς και άλλους ότι η Ελλάδα αναγνώρισε τα Σκόπια ως «Μακεδονία». Κλείνοντας, απέναντι σε όσους επιβουλεύονται τη Μακεδονία μας, να γνωρίζουν ότι θα μας βρουν μπροστά τους, όπως από το 1993 από τα πρώτα συλλαλητήρια, που ήταν και στο πρώτο φύλλο της εφημερίδας της «Χρυσής Αυγής» - και θα το καταθέσω - με πρωτοσέλιδο: «Κανένας συμβιβασμός για τη Μακεδονία μας». [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σίγουρα θα μπουν και νέοι Έλληνες, όπως και τότε, νέοι Μακεδονομάχοι, που σε ένα πολύ πιο δύσκολο περιβάλλον θα πολεμήσουν και θα αντισταθούν για τη Μακεδονία μας και θα απαντήσουν στους απογόνους και στα πνευματικά τέκνα όλων αυτών των πάσης φύσεως μπολσεβίκων, οι οποίοι και τότε και τώρα επιθυμούν το ίδιο πράγμα. Θα τους πουν, όπως είχε πει και ο Καραϊσκάκης στους Τούρκους, «σέντι ου μόϊ βέλικι κούρατς», «ο Θεός είναι μεγάλος». Κανένας συμβιβασμός για τη Μακεδονία μας! Όλοι στα συλλαλητήρια, όλοι στους δρόμους, όλοι στους αγώνες! Ευχαριστώ.
Ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθήτριες και μαθητές και δύο συνοδοί - εκπαιδευτικοί από το 10ο Δημοτικό Σχολείο του Βύρωνα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Τζελέπης έχει τον λόγο για πέντε λεπτά.
Κυρίες και κύριοι συνάδελφοι, ενώ συζητάμε το μεσοπρόθεσμο πρόγραμμα, που στην ουσία είναι το τέταρτο μνημόνιο της Κυβέρνησης ΣΥΡΙΖΑ - ΑΝΕΛ, όπου κάνει πλέον τα μνημόνια καθεστώς στη χώρα. Σύμπτωση, τυχαίο; Την ημέρα, λοιπόν, που μπήκε στην Ολομέλεια της Βουλής για να συζητηθεί το μεσοπρόθεσμο, ήρθε και η συμφωνία με τη FYROM. Μήπως είναι μικροκομματικοί τακτικισμοί από την πλευρά της Κυβέρνησης; Και μάλιστα, είναι μία συμφωνία, όπου η Κυβέρνηση προχώρησε μόνη της, διχασμένη, χωρίς εθνική συνεννόηση, υπονομεύοντας έτσι η ίδια την αξιοπιστία της και την οποιαδήποτε αποτελεσματικότητα θα μπορούσε να έχει σε μία τέτοια διαπραγμάτευση και μάλιστα, σε μία χρονική συγκυρία που είναι η ευνοϊκότερη των τελευταίων είκοσι πέντε χρόνων για να έχουμε μία καλή συμφωνία. Δυστυχώς, όμως, με όλους αυτούς τους χειρισμούς η Κυβέρνηση χαμήλωσε τον πήχη των προσδοκιών και ενώ η πίεση βρισκόταν στην πλευρά των Σκοπίων, κατάφερε να τη μεταφέρει στο εσωτερικό μας. Έτσι αυτή τη στιγμή, έχουμε μία κακή συμφωνία, ετεροβαρή, εις βάρος της χώρας μας, μία συμφωνία σε δόσεις, που η υλοποίησή της δεν εξαρτάται από τη χώρα μας, αλλά κυρίως από τις ενέργειες της γείτονος χώρας, με πολλά «αν και εφόσον», με ναρκοθετημένες γκρίζες ζώνες για την Ελλάδα, μία συμφωνία που ενέχει τον κίνδυνο να μην ολοκληρωθεί ακόμη και έτσι, ως κακή, όπως ξεκίνησε. Από την άλλη πλευρά, εμείς πάμε να δώσουμε την έναρξη των ενταξιακών διαδικασιών στο ΝΑΤΟ, να ανοίξουμε τα πρωτόκολλα για την ένταξη στην Ευρωπαϊκή Ένωση και όπως καταλαβαίνετε, αυτή η συμφωνία δεν μπορεί να αλλάξει σε κάποια χρόνια, αλλά θα είναι ιστορική και αμετάκλητη για ό,τι αυτό σημαίνει για τη χώρα μας. Θα ήθελα να ξεκαθαρίσουμε ότι ένας από τους όρους ήταν το «erga omnes». Και ερωτώ εγώ τους συναδέλφους της Πλειοψηφίας: Είναι «erga omnes» να ονομάζεται Βόρεια Μακεδονία η χώρα και οι κάτοικοι να είναι Μακεδόνες πολίτες; Είναι ή όχι εθνογένεση σε βάρος της ιστορικής αλήθειας με την αποδοχή της ιθαγένειας ως Μακεδόνων για τους κατοίκους των Σκοπίων, με την εκχώρηση της μακεδονικής γλώσσας σ' αυτό το σλαβικό ιδίωμα; Όταν έχεις ορίσει ιθαγένεια και γλώσσα, τότε αναγνωρίζεις την ταυτότητα, τότε κάνεις εθνογένεση και επιβάλλεται το μέρος στο όλον. Φέρνετε, λοιπόν, μια συμφωνία που διχάζει τον ελληνικό λαό, με δική σας ευθύνη, που ταπεινώνει τους πολίτες μας και μάλιστα σε μια περίοδο δοκιμασίας των κοινωνικών και οικονομικών αντοχών τους και οδηγείτε έτσι τον ελληνικό λαό σε εθνική κατάθλιψη και στην εξελισσόμενη φτωχοποίησή του. Ήμασταν, από την πρώτη φορά, που επιζητούσαμε να δοθεί μια λύση βιώσιμη, που να υπερασπίζεται την ιστορική αλήθεια με μια εθνική συνεννόηση. Και εδώ έχει ευθύνες και η Νέα Δημοκρατία, η οποία με τις παλινωδίες της και τις αλλαγές θέσεων ποτέ δεν επιδίωξε την εθνική συνεννόηση. Επειδή όμως οι στιγμές είναι ιστορικές, δεν μπορώ να καταλάβω σ' αυτή την κρίσιμη στιγμή για τη χώρα - εθνικά κρίσιμη στιγμή - γιατί δεν έρχεται ο πρώην Πρωθυπουργός της χώρας, που διαχειρίστηκε το 2008 μια συμφωνία τότε με τα Σκόπια, να τοποθετηθεί από το Βήμα της Βουλής. Πόσο καιρό θα μένει άλαλος; Ακόμη και σ' αυτές τις κρίσιμες εθνικά στιγμές, από πού θα πληροφορηθεί ο ελληνικός λαός το τι έγινε τότε, σε εκείνη τη χρονική στιγμή; Μέσω τρίτων; Όχι, έχει ιστορική εθνική υποχρέωση να έρθει να τοποθετηθεί επιτέλους. Κυρίες και κύριοι συνάδελφοι, από την άλλη πλευρά, σε σχέση με το μεσοπρόθεσμο, θα ήθελα να πω μόνο ότι το μεγαλύτερο κόλπο που παίζει η Κυβέρνηση σήμερα είναι να πείσει τον κόσμο ότι μνημόνιο δεν υπάρχει. Με το νέο μεσοπρόθεσμο που ψηφίζετε, κάνετε το μνημόνιο δυστυχώς καθεστώς. Ποιος είναι ο βασικός στόχος του μεσοπρόθεσμου, από το οποίο προκύπτει ότι είναι καθεστώς; Είναι να έχουμε για όλα τα επόμενα χρόνια μεγάλα πρωτογενή πλεονάσματα, που ολοένα αυξάνονται. Είναι αυτό εφικτό; Η μόνη χώρα που κατάφερε αυτό το επίτευγμα, της ύπαρξης για πολλά χρόνια πλεονασμάτων, είναι η Νορβηγία, μια πετρελαιοπαραγωγός χώρα. Αυτά, κυρίες και κύριοι συνάδελφοι, τα είπε ο Υπουργός που διαπραγματεύεται το εσοπρόθεσμο, ο κ. Τσακαλώτος, τον Μάιο του 2014 απ' αυτό το Βήμα της Βουλής, για το μεσοπρόθεσμο τότε 2015-2019. Σταματήστε, επιτέλους, να κοροϊδεύετε τον ελληνικό λαό, όταν του επιβάλλετε 5,5 δισεκατομμύρια νέες περικοπές εις βάρος των συντάξεων, των μισθών και από την άλλη πλευρά, μειώνετε το αφορολόγητο, μεταφέρετε τα ταμειακά διαθέσιμα όλων των κρατικών φορέων στην Τράπεζα της Ελλάδας και τα μετατρέπετε σε repos. Κοιτάξτε, επειδή λέτε ότι αυτά μπορούν εύκολα να τα εκταμιεύσουν, θα σας πω ένα παράδειγμα για τον Ελληνικό Οργανισμό Γεωργικών Ασφαλίσεων, τον ΕΛΓΑ. Μεταφέρετε τα αποθεματικά ενός αυτοχρηματοδοτούμενου οργανισμού από τους αγρότες την Τράπεζα της Ελλάδος και όταν έπρεπε να πληρώσετε τις αποζημιώσεις στους αγρότες παραγωγούς, που τις περιμένουν πώς και πώς, τότε πήρατε μια απόφαση, γιατί δεν μπορούσατε να σπάσετε τα ρέπος να δώσετε το 70% της ζημιάς. Όσο δε, για τα αντίμετρα, τα οποία επικαλείστε και που είναι το κερασάκι στην τούρτα, αυτά είναι αντίποινα εις βάρος του ελληνικού λαού εάν και εφόσον πιάσετε τα επιπλέον υπερπλεονάσματα…
Κύριε Τζελέπη, να κλείσουμε;
Κλείνω, κύριε Πρόεδρε. Για τα διόδια και τον ΕΝΦΙΑ, αυτόν τον οποίο εσείς δεν θα διορθώνατε, αλλά θα τον καταργούσατε κάνατε μόνιμα πλέον τα 3,5 δισεκατομμύρια εις βάρος της περιουσίας των Ελλήνων. Κυρίες και κύριοι συνάδελφοι, το Κίνημα Αλλαγής δεν ετεροπροσδιορίζεται πλέον. Με αυτόνομο λόγο και αυτοδύναμη στρατηγική θα αναπτύσσουμε τις πολιτικές μας θέσεις απέναντι και στην συγκυβέρνηση ΣΥΡΙΖΑ - ΑΝΕΛ και στη Νέα Δημοκρατία. Εκείνο το οποίο ζητάμε για το καλό της Δημοκρατίας είναι να πάμε σε εκλογές εδώ και τώρα.
Ευχαριστούμε. Τον λόγο έχει ο κ. Χρίστος Δήμας από τη Νέα Δημοκρατία για πέντε λεπτά.
Ευχαριστώ, κύριε Πρόεδρε. Η σημερινή συζήτηση στο Κοινοβούλιο, για ένα από τα σημαντικότερα νομοσχέδια των τελευταίων χρόνων, το οποίο θα επηρεάσει την καθημερινότητα όλων των πολιτών, των νοικοκυριών, των επαγγελματιών, των επιχειρήσεων, έχει επισκιαστεί δικαιολογημένα από τη συζήτηση για την ονομασία των Σκοπίων. Θα μου επιτρέψετε να κάνω κι εγώ μια μικρή τοποθέτηση για το θέμα της συμφωνίας Τσίπρα - Ζάεφ. Πρόκειται για μια κακή συμφωνία. Εκτός από το όνομα, παραδίδουμε τόσο το θέμα της εθνότητας όσο και το θέμα της γλώσσας. Ως αντάλλαγμα, τι παίρνουμε; Παίρνουμε κάποιους αστερίσκους, όπου με το που στεγνώσει το μελάνι από τη συμφωνία, θα έχουν ξεχαστεί και κάποιες αμφίβολες μελλοντικές αναθεωρήσεις του Συντάγματος. Ενώ διανύουμε μία περίοδο, που θα έπρεπε όλοι να αναζητούμε τρόπους για το πώς θα ενωθούμε ως Έλληνες, αυτό το οποίο κάνετε είναι να έρχεστε να διχάσετε τους Έλληνες πολίτες. Και έχει πολύ μεγάλη ευθύνη για αυτό τόσο ο Πρωθυπουργός όσο και η Κυβέρνηση. Υπενθυμίζω τη μυστική διπλωματία των τελευταίων μηνών, όπου δεν ενημερώνετε το Κοινοβούλιο και τους Έλληνες πολίτες για την εξέλιξη των διαπραγματεύσεων όσο και για δηλώσεις για όχλους, για ακροδεξιούς, ακόμα και για εθνίκια. Αυτά είναι ανεπίτρεπτα και σε μια ευνομούμενη χώρα δεν θα γίνονταν καν ανεκτά. Αξιοσημείωτη όμως είναι υποκρισία του κυβερνητικού εταίρου του ΣΥΡΙΖΑ, των Ανεξαρτήτων Ελλήνων, οι οποίοι - υποτίθεται - ότι είναι εναντίον της συμφωνίας Τσίπρα - Ζάεφ. Καθαρές κουβέντες. Εάν ήταν αντίθετοι οι Ανεξάρτητοι Έλληνες, τότε ο Πρωθυπουργός κ. Τσίπρας δεν θα μπορούσε να διαπραγματευτεί εξ ονόματος του συνόλου της ελληνικής Κυβέρνησης τη Συμφωνία με τον κ. Ζάεφ. Άρα, το ερώτημα είναι: Θα την συνυπογράψει τη συμφωνία όλο το Υπουργικό Συμβούλιο; Στα κεφάλαια που θα ανοίξουν μεταξύ των δύο χωρών, θα συμμετέχουν στις συζητήσεις ο Υπουργός Εθνικής Άμυνας και η Υπουργός Τουρισμού, που προέρχονται από τους Ανεξάρτητους Έλληνες; Θα συμμετέχουν σε αυτές τις συζητήσεις οι Υφυπουργοί των Ανεξαρτήτων Ελλήνων στο Υπουργείο Εξωτερικών, στο Υπουργείο Μακεδονίας Θράκης, στο Υπουργείο Αγροτικής Ανάπτυξης, στο Υπουργείο Υποδομών και Μεταφορών; Θα είναι αμέτοχοι; Τι θα κάνουν; Οι Βουλευτές των Ανεξαρτήτων Ελλήνων και αυτοί αμέτοχοι θα είναι; Θα κάθονται όμως στις υπουργικές και στις βουλευτικές καρέκλες, θα λένε πως θα διαφωνούν, αλλά στην ουσία θα στηρίζουν την Κυβέρνηση. Είναι πρωτόγνωρο αυτό το πράγμα για το ελληνικό Κοινοβούλιο. Πρωτόγνωρη είναι, όμως, όλη η συμπεριφορά των Ανεξαρτήτων Ελλήνων τα τελευταία χρόνια. Την ίδια στιγμή, στο σημαντικότερο νομοσχέδιο των τελευταίων χρόνων, σε αυτό τον πολυνομοσχέδιο, οι Βουλευτές του ΣΥΡΙΖΑ και των Ανεξαρτήτων Ελλήνων ψηφίζετε το πολυετές δημοσιονομικό πλαίσιο, στο οποίο τι προβλέπεται μεταξύ άλλων; Προβλέπεται ότι θα περικοπούν από 1 Ιανουαρίου 2019 οι κύριες συντάξεις. Θα περικοπεί η προσωπική διαφορά στις επικουρικές συντάξεις. Θα αυξηθούν ακόμη περισσότερο οι ασφαλιστικές εισφορές των ελεύθερων επαγγελματιών. Θα περικοπεί κατά 35% το αφορολόγητο όριο από το 2020. Επιτρέψτε μου να υπενθυμίσω πως ο Υπουργός Οικονομικών κ. Τσακαλώτος πριν από δύο χρόνια έλεγε ότι δεν θα επιτρέψει να μειωθεί παραπάνω το αφορολόγητο, διότι αλλιώς θα παραιτηθεί. Φαίνεται πως εννοούσε ότι θα παραιτηθεί, αν μειωθεί μόνο μια φορά το αφορολόγητο, διότι είναι η δεύτερη μείωση του αφορολογήτου που φέρνει ο κ. Τσακαλώτος. Κι επίσης να υπενθυμίσω πως θα διατηρηθούν τα υψηλά πρωτογενή πλεονάσματα μέχρι το 2060. Αναρωτιέμαι, κύριοι συνάδελφοι, πόσοι από εμάς θα βρισκόμαστε στη ζωή το 2060; Έχετε δεσμεύσει τη δημοσιονομική πολιτική της χώρας με πρωτογενή πλεονάσματα 2% μέχρι το 2060 και 3,5% μέχρι το 2022. Τώρα, το κατά πόσο συμβαδίζουν αυτές οι περικοπές με τα λόγια των Βουλευτών του ΣΥΡΙΖΑ και των Ανεξαρτήτων Ελλήνων τα τελευταία χρόνια, αλλά ακόμα και τις τελευταίες μέρες, είναι κάτι που το ξέρει πια όλη η κοινωνία. Θα μπορούσε να πει κανείς πως για τον ΣΥΡΙΖΑ και για τους Ανεξάρτητους Έλληνες, προφανώς αυτά είναι μέτρα δίκαια και γίνανε πράξη. Δυστυχώς, με την πολιτική σας τα τελευταία χρόνια, πρώτα δηλητηριάσατε την πολιτική ζωή της χώρας, μετά δράσατε κατά των συμφερόντων της χώρας με την υποτιθέμενη σκληρή και περήφανη διαπραγμάτευση. Να θυμίσω ότι ήταν τότε η περίοδος της αυταπάτης του Πρωθυπουργού, ο οποίος μας οδήγησε σε ένα τρίτο - αχρείαστο - μνημόνιο που θα μας ακολουθεί για πολλές δεκαετίες ακόμα. Και συν τοις άλλοις, δεν μπορέσατε να οδηγήσετε στα τρία χρόνια της διακυβέρνησής σας τη χώρα σε καθαρή έξοδο εκτός μνημονίων και να κερδίσετε την εμπιστοσύνη των αγορών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τριάντα δευτερόλεπτα θέλω. Εμείς στη Νέα Δημοκρατία θέλαμε την καθαρή έξοδο. Δυστυχώς, όμως, αυτό το οποίο δεν καταλαβαίνετε και σας το λέγαμε από την πρώτη στιγμή είναι ότι με την πολιτική της υπερφορολόγησης το μόνο πράγμα το οποίο καταφέρατε να κάνετε είναι να σκοτώσετε την αγορά και να σκοτώσετε όλους όσους ήθελαν να επιχειρήσουν ή να επενδύσουν στη χώρα μας. Όταν έχεις καταφέρει να έχεις τις αποδόσεις του δεκαετούς ομολόγου στο 4,6%, δεν υπάρχει καθαρή έξοδος. Είναι κάτι το οποίο ο κ. Τσακαλώτος το τελευταίο διάστημα το λέει. Ο Πρωθυπουργός φαίνεται ότι δεν το έχει καταλάβει. Θα θέλαμε να υπήρχε καθαρή έξοδος, δυστυχώς, όμως, δεν το καταλάβατε και η ευθύνη είναι αποκλειστικά δική σας. Με τον οικονομικό προγραμματισμό της Κυβέρνησης το μόνο το οποίο έχετε καταφέρει είναι να κάνετε τους φτωχούς φτωχότερους και περισσότερους. Προφανώς και καταψηφίζουμε το νομοσχέδιό σας.
Ευχαριστούμε τον κ. Δήμα. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς για δώδεκα λεπτά.
Καλημέρα σας. Κυρίες και κύριοι Βουλευτές, η σημερινή συζήτηση και η αναμενόμενη έγκριση του πολυνομοσχεδίου βάζουν οριστικά τέλος σε σενάρια που εδώ και μήνες όχι μόνο καλλιεργούσαν, αλλά και συστηματικά επεδίωκαν συστημικοί κύκλοι, διαπλεκόμενα οικονομικά και πολιτικά συμφέροντα. Σήμερα, κλείνοντας την τέταρτη αξιολόγηση, κλείνουμε οριστικά τον κύκλο των μνημονίων που πλήγωσαν βαθιά τη χώρα μας και τον λαό μας, προκαλώντας καταστροφή που όμοια της δεν έχει δει η χώρα σε καιρό ειρήνης. Σήμερα ουσιαστικά ανοίγουμε έναν νέο κύκλο που ακόμη δεν γνωρίζουμε βεβαίως σημαντικά δεδομένα, όπως παραδείγματος χάριν τις αποφάσεις για το χρέος, αλλά γνωρίζουμε με σαφήνεια ότι η χώρα φεύγει από τον βραχνά των αξιολογήσεων, των πιέσεων και των εκβιασμών για χρεωκοπία. Η χώρα θα μπορεί να δανείζεται από τις αγορές για να εξυπηρετεί της χρηματοδοτικές της ανάγκες. Η χώρα φεύγει από τη σκληρή επιτροπεία και ανακτά μέρος της κυριαρχίας της. Αυτή είναι η αλήθεια και η πραγματικότητα. Επίσης, αλήθεια και πραγματικότητα είναι ότι περνάμε σε μια εποχή με δυσκολίες, με ανοιχτές ακόμη πληγές, με αβεβαιότητες στον διεθνή χώρο. Δεν τελειώνουμε με τη λιτότητα, αλλά σιγά - σιγά την αναιρούμε. Δεν βάζουμε ενέχυρο τη δημοσία περιουσία, αλλά το τέρας του χρέους είναι ακόμα εδώ και μας πιέζει να κάνουμε ό,τι είναι δυνατόν για να αξιοποιήσουμε σωστά τη δημόσια περιουσία που θα χρησιμοποιηθεί και στην αποπληρωμή του χρέους και βεβαίως και για επενδύσεις. Αλήθεια και πραγματικότητα είναι ότι έχουμε νέες δυνατότητες και ελπίδες. Έχουμε ένα σχέδιο ανάπτυξης πολύ συγκεκριμένο και σαφές, στοχευμένο στη δίκαιη ανάπτυξη. Έχουμε εξαιρετικό ανθρώπινο δυναμικό, νέους και νέες που μπορούν στη νέα εποχή να πάρουν τη ζωή στα χέρια τους, να οδηγήσουν τη χώρα σε μια περιοχή ειρήνης, δημοκρατίας, κοινωνικής δικαιοσύνης και χειραφέτησης. Έχουμε τον πλούτο της χώρας μας, το φυσικό και πολιτιστικό περιβάλλον, τους ανθρώπους μας που βρίσκονται σε όλες τις μεριές του πλανήτη. Έχουμε, αναμφισβήτητα, νέες δυνατότητες και ελπίδες. Κυρίες και κύριοι συνάδελφοι, κάποιοι θέλουν ακόμη και τώρα να ανακόψουν την πορεία, αυτήν τη δύσκολη, αλλά ελπιδοφόρα πορεία. Κάνουν ό,τι μπορούν όχι για να αποτύχει η Κυβέρνηση και ο ΣΥΡΙΖΑ, αλλά η χώρα και ο λαός μας. Κάποιοι ποντάρουν υποκριτικά, αλλά ανιστόρητα, για να βρουν έδαφος υπονόμευσης της ιστορικής επιτυχίας των διαπραγματεύσεων με τη γειτονική μας χώρα, που ανοίγει τον δρόμο μιας αξιοπρεπούς συμφωνίας, τον δρόμο της συνεργασίας και της συνανάπτυξης. Νομίζουν ότι μπορούν να χρησιμοποιήσουν αυτήν την υπόθεση ως μοχλό για να μας ανατρέψουν. Δεν αντιλαμβάνονται ότι όλη αυτή η στάση τους, μικρόψυχη και υποκριτική, στο τέλος θα τους γυρίσει μπούμερανγκ. Δεν τους βγήκε η αριστερή παρένθεση και η δημοσιονομική ασφυξία του πρώτου εξαμήνου. Δεν τους βγήκε το δημοψήφισμα. Δεν τους βγήκε η ανελέητη υπονόμευση με όλα τα μέσα. Δεν τους βγήκαν οι μεταμορφώσεις τους σε δήθεν αντιμνημονιακούς, προοδευτικούς κ.λπ.. Τώρα ζητάνε εκλογές για να ακυρώσουν το κλείσιμο της αξιολόγησης και την έξοδο της χώρας από τα μνημόνια. Λένε ότι η χώρα δεν είναι έτοιμη. Λένε ότι «δεν έχετε την πολιτική νομιμοποίηση να δεσμεύετε δήθεν τη χώρα και τη δημόσια περιουσία». Λένε για την επόμενη καταστροφή που φέρνουμε και οδύρονται για τις συντάξεις και το αφορολόγητο που θα κόψουμε. Και είναι οι ίδιοι που οδήγησαν με τις πολιτικές τους τη χώρα στη χρεοκοπία, οικονομική, πολιτική και ηθική. Είναι οι ίδιοι που μας γονάτισαν με τερατώδες περικοπές. Είναι αυτοί που έλεγαν ότι το 2012 θα βγούμε και έπεφταν επτά και οχτώ μονάδες έξω μαζί με τις προβλέψεις του Διεθνούς Νομισματικού Ταμείου. Μετά μας έλεγαν ότι το 2013 και το 2014 θα βγούμε ξανά. Όμως, έκαναν ψευτοεξόδους στις αγορές, έδιναν κοινωνικά μερίσματα απολύτως στοχευμένα πριν καν τις εξασφαλίσουν και δεν έκλειναν τις αξιολογήσεις. Είναι οι ίδιοι που θέλουν σφοδρά να επανέλθουν με όλη την πανοπλία τους, το πελατειακό κράτος της διαφθοράς, της διαπλοκής και της ταξικής τους μεροληψίας υπέρ των λίγων και ισχυρών. Είναι αυτοί που, είτε μέσω της προληπτικής γραμμής είτε δια της παράτασης των μνημονίων, θέλουν να εξοστρακίσουν μια για πάντα από την κυβερνητική εξουσία, αλλά και από την ιστορία, την Αριστερά. Δεν θα τα καταφέρουν. Μέσα σ' αυτόν τον πανικό δεν μπορούν ούτε με στοιχειώδη ψυχραιμία να αρθρώσουν επιχειρήματα σοβαρά στο πολυνομοσχέδιο. Πριν έλεγαν ότι τα αντίμετρα δεν υπάρχουν, υπάρχουν μόνο μέτρα. Τώρα λένε ότι τα αντίμετρα δεν είναι ισοδύναμα με τα μέτρα ούτε καν τα δημοσιονομικά. Θα πω ξανά, κυρίες και κύριοι Βουλευτές, και νομίζω ότι έχει παρουσιαστεί ευκρινώς και από τον Υπουργό Οικονομικών τι θα συμβεί τα επόμενα χρόνια όσον αφορά την καθαρή απόδοση μέτρων, αντιμέτρων και του δημοσιονομικού χώρου. Θα έχουμε, λοιπόν, για το 2019, αν πάρουμε, αν συγκρίνουμε τα μέτρα σε σχέση με τα αντίμετρα και τη δημοσιονομική προσαρμογή, 534 εκατομμύρια plus, 1044 εκατομμύρια plus το 2020, 1745 το 2021 και 3391 εκατομμύρια plus το 2022. Αυτή είναι η πραγματικότητα και όποιος θέλει πραγματικά να σκύψει και να δει τα νούμερα και την προοπτική, πρέπει να δώσει μια απάντηση σ' αυτό. Δεν μπορεί να ακούμε όλη τη μέρα, από το πρωί μέχρι το βράδυ, ότι βάζουμε στόχο για πλεόνασμα 5,2 και να έχουμε πει χιλιάδες φορές ότι ο στόχος είναι 3,5% πλεόνασμα και ότι όλο το υπόλοιπο θα πάει για φοροαπαλλαγές, κοινωνικές δαπάνες κ.λπ..
Εκ των προτέρων.
Μάλιστα, αυτό - έχει δίκιο ο Υπουργός ο Οικονομικών - θα το νομοθετήσουμε με τους προϋπολογισμούς εκ των προτέρων. Λένε ότι οι συνταξιούχοι θα χάσουν τρεις συντάξεις, μια επικουρική στα δύο επόμενα χρόνια και οι μισθωτοί έναν μισθό. Ας υποθέσουμε ότι έτσι θα εξελιχθούν τα πράγματα. Ερώτηση: Όλοι οι συνταξιούχοι έχουν προσωπική διαφορά; Κανένας απ' αυτούς, που ας υποθέσουμε ότι χάνουν εισόδημα, δεν θα πάρει, παραδείγματος χάριν, επίδομα ενοικίου ή επίδομα για το δάνειο πρώτης κατοικίας; Κανένας από αυτούς δεν θα έχει παιδί που να είναι εξασφαλισμένη και δωρεάν η είσοδός τους σε παιδικό σταθμό; Κανένας δεν θα έχει παιδί ή εγγόνι που να πηγαίνει σε σχολείο και να έχει δωρεάν σχολικό γεύμα; Σε κανέναν δεν θα μειωθεί ο φορολογικός συντελεστής; Σε κανέναν δεν θα τύχει στην οικογένειά του, στην ευρύτερη οικογένεια, κάποιος να πιάσει δουλειά; Κανένας από αυτούς δεν θα έχει καμμία επίπτωση από τη μείωση των φορολογικών επιβαρύνσεων κατά 700 εκατομμύρια ευρώ το 2019; Κανένας από όλες και όλους αυτούς δεν θα έχει δωρεάν ιατροφαρμακευτική περίθαλψη και τον οικογενειακό γιατρό στη γειτονιά του; Τι κάνουμε, δηλαδή; Μας λέτε ότι κάνουμε ένα γκέτο ανθρώπων που τους εξοντώνουμε από το πρωί ως το βράδυ. Δεν στέκει στοιχειωδώς αυτό το επιχείρημα. Και επί του πολυνομοσχεδίου, επίσης, για να δούμε: Δεν είναι θετικό ότι μονιμοποιείται η διάταξη σχετικά με τη φορολόγηση των εισοδημάτων που αποκτούν οι περιστασιακά ή ευκαιριακά απασχολούμενοι και, επομένως, σε αυτούς τους φορολογούμενους, εφ' όσον δεν είναι επιτηδευματίες, θα χορηγείται μείωση φόρου, όταν το πραγματικό τους εισόδημα δεν υπερβαίνει το ποσό των 6.000 ευρώ και το τεκμαρτό τους εισόδημα δεν υπερβαίνει το ποσό των 9.500 ευρώ; Δεν είναι θετικό ότι εισάγεται η συνυπευθυνότητα των καπνικών εταιρειών και ότι οι εν λόγω εταιρείες θα υποχρεούνται στην καταβολή αποζημιώσεων προς το ελληνικό δημόσιο, σε κάθε περίπτωση που κατάσχονται γνήσια βιομηχανοποιημένα καπνά των πενήντα χιλιάδων τεμαχίων και άνω; Η ευθύνη τους, μάλιστα, αυτή θεσπίζεται αντικειμενική, δεν υπάρχει διαπραγμάτευση σε αυτό. Δεν είναι θετικό το φορολογικό κίνητρο για την εργασία, με βάση το οποίο οι εργοδοτικές εισφορές, παραδείγματος χάριν οι εισφορές υπέρ σύνταξης, οι εισφορές υπέρ υγείας και λοιπά για τη δημιουργία νέων θέσεων εξηρτημένης εργασίας πλήρους απασχόλησης εκπίπτουν από τα ακαθάριστα εισοδήματα φυσικών προσώπων που ασκούν επιχειρηματική δραστηριότητα; Δεν θα δώσει αυτό νέες δυνατότητες για προσλήψεις πλήρους απασχόλησης στους νέους κάτω των τριάντα ετών, για παράδειγμα και στους μακροχρόνια ανέργους; Δεν είναι θετικό ότι προβλέπονται φορολογικά κίνητρα για την παραγωγή οπτικοακουστικών εν γένει έργων στην Ελλάδα, όπως κινηματογραφικά, τηλεοπτικά και λοιπά; Δεν είναι θετικό ότι θεσπίζονται οικονομικά κίνητρα για την εξοικονόμηση νερού και τη βελτίωση της ενεργειακής απόδοσης και συγκεκριμένα θεσπίζεται ο διπλασιασμός των συντελεστών απόσβεσης για επενδυτικές δαπάνες που σχετίζονται με την εξοικονόμηση νερού και την επίτευξη υψηλότερου επιπέδου ενεργειακής απόδοσης; Δεν είναι θετική η συμπερίληψη των εισοδημάτων του 2017 στον εξωδικαστικό συμβιβασμό και η αύξηση των ορίων, ο μηδενισμός της συμμετοχής του 10% στα γενόσημα, η ενιαία τιμή βιβλίου; Το ότι ξεκαθαρίσαμε απολύτως το ενεργειακό τοπίο, ανατρέποντας μνημονιακές δεσμεύσεις, όπως ο ΑΔΜΗΕ; Και ισχυροποιώντας την παρουσία του δημοσίου, δεν είναι θετική η χρηματοδότηση του νέου κοινωνικού τιμολογίου με 70% έκπτωση στα νοικοκυριά που είναι στο ΚΕΑ; Δεν είναι θετικές οι ρυθμίσεις για τα εργασιακά; Δεν είναι θετική η επαναφορά των συλλογικών διαπραγματεύσεων, η διαιτησία και η μεσολάβηση; Δεν είναι θετικό το ότι στο μεσοπρόθεσμο προβλέπεται αύξηση του κατώτατου μισθού; Δεν είναι όλα αυτά θετικά; Και πολλά από αυτά πολλοί συνάδελφοι από όλες τις πολιτικές δυνάμεις θα τα ψηφίσουν κιόλας ως επιμέρους άρθρα του νομοσχεδίου, γιατί δίνεται αυτή η δυνατότητα. Κυρίες και κύριοι Βουλευτές, θα ήθελα να κλείσω με το εξής: Είμαστε αναμφισβήτητα σε μία νέα ιστορική φάση, μία νέα ιστορική περίοδο, μια φάση που μπορεί να καταγράψει ριζικά διαφορετικές επιλογές. Δεν πρέπει να καταγράψει εθνικούς διχασμούς. Το επαναλαμβάνω: Δεν πρέπει να καταγράψει εθνικούς διχασμούς. Με αυτή την έννοια, θέλω να θυμίσω στον συνάδελφο από την πατρίδα μου που μίλησε, στον κ. Τασούλα, ότι όταν τον Ιούνιο του 1959 επί Κυβέρνησης ΕΡΕ του Κωνσταντίνου Καραμανλή η Ελλάδα υπέγραψε με την τότε Ομοσπονδιακή Γιουγκοσλαβία σειρά συμφωνιών, ανάμεσα στις οποίες και η Συμφωνία Μεθοριακής Επικοινωνίας, ο Ευάγγελος Αβέρωφ, που είναι πολιτικός πατέρας του συγκεκριμένου συναδέλφου, υπερασπίστηκε σθεναρά αυτή τη συμφωνία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμα, κύριε Πρόεδρε, τελειώνω. Και μάλιστα για το κρίσιμο θέμα της γλώσσας έλεγε το εξής απαντώντας σε έναν συνάδελφό του: «Κύριε συνάδελφε, εάν μου εκάματε την τιμήν να με παρακολουθήσετε, θα εβλέπατε ότι είπον ότι εις την Μακεδονίαν ομιλείται η ελληνική και εις τινα σημεία ομιλείται ένα τοπικόν ιδίωμα. Όπως δεν είναι δυνατόν να λεχθή ότι εις την ιδιαιτέραν μου πατρίδα ομιλείται η ρουμανική, διότι ομιλείται η κουτσοβλαχική, η οποία είναι μία ανάμειξις λατινικής, σλαβικής και τουρκικής, έτσι και εις την Μακεδονίαν, όπου ομιλείται ένα ιδίωμα, το οποίον είναι άσχετον προς οιανδήποτε γλώσσαν της Γιουγκοσλαβίας. Αλλά ας υποθέσωμεν ότι δεν είναι έτσι το πράγμα. Κατά ποίαν λογικήν θα ηθέλατε η ελληνική κυβέρνησις να είπη εις την γιουγκοσλαβικήν, με μίαν γλώσσαν την οποίαν το σύνταγμα έχει μεταξύ των επισήμων γλωσσών, να είπη ότι εγώ θέλω να την καταργήσετε; Είναι ωσάν να είπωμεν ότι πρέπει να καταργηθή το σύνταγμά της. Γνωρίζουν και οι βουλευταί του Κόμματος των Φιλελευθέρων ότι η γλώσσα αυτή υπήρξε εις το Σύνταγμα της Γιουγκοσλαβίας και όταν αποκατεστάθησαν αι σχέσεις και όταν ιδρύθη το προξενείον το ελληνικόν εις τα Σκόπια, γνωρίζουν ότι τα χαρτονομίσματα έχουν τρεις γλώσσας. Τι νομίζετε ότι πρέπει να είναι η στάσις; Η λογική συνέπεια θα έπρεπε να είναι η διακοπή των διπλωματικών σχέσεων εάν μία γλώσσα, η οποία δεν έχει καμμίαν σχέσιν με το ιδίωμα το οποίον ομιλείται εις ωρισμένα χωρία της Μακεδονίας…». Αυτά τα θυμίζει ο Σωτήρης Βαλντέν στην «Αυγή της Κυριακής» της περασμένης Κυριακής και είναι ενδεικτικά όχι μόνον για το συγκεκριμένο θέμα, αλλά για το πνεύμα, τον τρόπο που αυτός ο μεγάλος πολιτικός έβλεπε τις διεθνείς σχέσεις. Τώρα έχουμε μια ιστορική ευκαιρία, μια ιστορική δυνατότητα. Και γι' αυτό, αν μου επιτρέπετε και όσο μου επιτρέπετε, καλώ όλες τις πτέρυγες του δημοκρατικού τόξου του Κοινοβουλίου να σκεφτούμε με νηφαλιότητα, με ψυχραιμία, να αντιπαρατεθούμε στις συγκεκριμένες επιλογές, να μην καλλιεργήσουμε έδαφος στο οποίο μπορούν να ανθίσουν οι δυνάμεις της εθνικής αναδίπλωσης, της ακροδεξιάς και του φασισμού. Έχουμε δημοκρατικό, πατριωτικό χρέος να μην το επιτρέψουμε. Σας ευχαριστώ πολύ.
Ευχαριστούμε πολύ τον κ. Μαντά. Επόμενος ομιλητής ο κ. Κουμουτσάκος από τη Νέα Δημοκρατία για πέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, δεν μπορώ παρά να ξεκινήσω από το τελευταίο και καταληκτικό τμήμα της ομιλίας του κ. Μαντά. Ανέφερε μία δήλωση του Ευάγγελου Αβέρωφ του 1959, που έγινε σε άλλες συνθήκες, σε άλλο χρόνο, που δεν έχουν καμία σχέση με αυτό που συνέβη μετά το 1990.
Δεν είχατε γεννηθεί εξάλλου!
Θέλετε να με προβοκάρετε; Θα σας απαντήσω.
Κύριοι συνάδελφοι, δεν ενόχλησε κανένα τον κ. Μαντά. Σας παρακαλώ.
Αγνοεί το επιχείρημα αυτό ότι μετά το 1990 η φάση των σχέσεων της Ελλάδας με τη γειτονική χώρα πέρασε σε τελείως άλλο στάδιο, διότι είχαμε μία ανεξάρτητη πλέον χώρα με συγκεκριμένη δική της πολιτική και όλα άρχισαν να αντιμετωπίζονται υπό το πρίσμα των τότε εξελίξεων. Τα πράγματα προχώρησαν. Οι διαπραγματεύσεις κρατούν τριάντα ολόκληρα χρόνια. Είναι εντυπωσιακό ότι, ενώ υπάρχουν διαφορετικές αναγνώσεις που είναι υπέρ των ελληνικών επιχειρημάτων, η Κυβέρνηση καταφεύγει σε αυτές που είναι εναντίον των ελληνικών επιχειρημάτων. Και εξηγούμαι. Επί σχεδόν τριάντα χρόνια, που διαρκεί αυτή η διαπραγμάτευση, μετά την ανεξαρτητοποίηση της γειτονικής χώρας όλες οι οδηγίες που έστελναν όλοι οι Υπουργοί Εξωτερικών όλων των κυβερνήσεων σε όλους τους Έλληνες διπλωμάτες είτε σε διμερείς πρεσβείες είτε σε διεθνείς οργανισμούς ήταν σαφής και ξεκάθαρη: Όποτε σε κείμενο είτε σε τοποθέτηση υπάρχει ή αναφέρεται το επίθετο «μακεδονικός/μακεδονική», θα υποβάλλεται αμέσως ένσταση και άρνηση αποδοχής. Αυτές ήταν οι οδηγίες επί τριάντα χρόνια. Αυτές τις οδηγίες, αυτές τις θέσεις δεν τα χρησιμοποιεί η παρούσα ηγεσία της Κυβέρνησης και το Υπουργείο Εξωτερικών, αλλά καταφεύγει σε επιχειρήματα, τα οποία υποσκάπτουν τις ελληνικές θέσεις. Αυτό είναι πρωτόγνωρο. Δεν ενδιαφέρει το Υπουργείο Εξωτερικών ότι το 1977 σε μια τεχνική συζήτηση στο πλαίσιο του ΟΗΕ, στο πλαίσιο του ΟΗΕ, δύο παρόντες και αδιαμφισβήτητης αξίας Έλληνες, ο και γλωσσολόγος Μπαμπινιώτης, αλλά και ο παρών τότε Ευάγγελος Κωφός - δηλαδή, ο θεμελιώδης άνθρωπος της πολιτικής που ακολουθεί η Ελλάδα τα τελευταία τριάντα χρόνια - λένε ότι ήταν μια τεχνική συμφωνία και όχι πολιτική - κάτι που φαίνεται άλλωστε και από μια συγκεκριμένη παράγραφο εκείνης της - και παρουσιάζει μια γνώμη διαφορετική εκείνων. Όμως να δούμε και μετά τι γίνεται. Οι εκπρόσωποι της πρώην Γιουγκοσλαβικής Δημοκρατίας της Μακεδονίας έρχονται το 2002 στην ίδια διάσκεψη να επιχειρήσουν να ενισχύσουν κάτι που προφανώς ήταν αδύνατον το 1977. Γιατί ήθελαν να το ενισχύσουν; Διότι ήταν αδύναμη εκείνη η καταγραφή. Τι έκανε η ελληνική κυβέρνηση, η κυβέρνηση Σημίτη; Δίνει οδηγίες στον Έλληνα εκπρόσωπο να αρνηθεί. Μετά από πέντε χρόνια που επαναλαμβάνεται αυτή η διάσκεψη, ο εκπρόσωπος το 2007 με κυβέρνηση Καραμανλή αρνείται να αποδεχθεί αυτή τη διατύπωση. Τι γίνεται το 2012 με κυβέρνηση Σαμαρά; Ο εκπρόσωπος της κυβέρνησης αρνείται να δεχτεί αυτή τη διατύπωση.
Ποιο είναι το αποτέλεσμα αυτών των αρνήσεων;
Τι γίνεται ακόμα και επί των ημερών σας, το 2017; Κατατίθεται μια δήλωση αρνητική ως προς την αποδοχή του συγκεκριμένου ζητήματος και όλη αυτή την άρνηση είκοσι χρόνων εσείς δεν την βλέπετε. Ο Υπουργός Εξωτερικών με έναν πρωτόγνωρο τρόπο υιοθετεί το επιχείρημα που είναι αρνητικό για τις ελληνικές θέσεις. Αυτό δεν έχει ξαναγίνει. Αυτό δεν έχει ματαγίνει. Και επειδή, λοιπόν, όπως φαίνεται, έχει κυριεύσει και τη δική μου αγόρευση το θέμα της συμφωνίας, θα κλείσω με δύο σκέψεις. Είμαστε δέκα χρόνια μετά τη σθεναρή άρνηση της κυβέρνησης Κώστα Καραμανλή να πέσει κάτω από ασφυκτικές διεθνείς πιέσεις και να επιβάλει στο ΝΑΤΟ ομόφωνη συμφωνία - και αυτό ήταν το δύσκολο - , έπεισε δηλαδή ότι η ελληνική θέση ήταν σωστή όλη τη συμμαχία. Και κατέληξε αυτή η σύνοδος με μια ιστορική απόφαση: Χωρίς λύση δεν υπάρχει πρόσκληση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό ήταν το μεγάλο διπλωματικό χαρτί που κληρονομήσατε, ένα πυρηνικής αξίας διπλωματικό χαρτί που κληρονομήσατε από τη δική μας παράταξη. Βάσει αυτού διαπραγματεύεστε. Και αντί να αξιοποιήσετε μια συγκυρία που δεν τη διαμορφώσατε εσείς - ερήμην σας διαμορφώθηκε - , μια συγκυρία που ήταν θετική, δηλαδή μια δεκτική πιέσεων κυβέρνηση στα Σκόπια, μια πιο μετριοπαθής από την ακραία εθνικιστική που είχαμε αντιμετωπίσει εμείς το 2008, αντί να αξιοποιήσετε ότι δέκα ολόκληρα χρόνια έχουν νιώσει στα Σκόπια τι θα πει να είσαι εκτός ΝΑΤΟ και εκτός Ευρωπαϊκής Ένωσης, αντί να αξιοποιήσετε ότι η πίεση ασκείται σε εκείνους, εκείνοι ζητούν μια λύση και μάλιστα επειγόντως, εκείνοι είναι επισπεύδοντες, αντί να αξιοποιηθούν πλήρως όλα αυτά τα διπλωματικά εφόδια που παραλάβατε από εμάς και η συγκυρία που σας έτυχε και να φέρετε μια πραγματικά σύμφωνη με τα εθνικά συμφέροντα συμφωνία, εσείς…
Πώς θα ήταν περίπου;
Θέλετε να το συζητήσουμε στο ένα λεπτό που έχω; Εσείς φέρνετε μια συμφωνία που υπολείπεται και των δύο και των διπλωματικών σας εφοδίων, αλλά και της πολύ ευνοϊκής συγκυρίας. Και ξέρετε γιατί υπολείπεται αυτή η συμφωνία; Διότι από την αρχή αντιμετωπίσατε ένα εθνικό θέμα ως εργαλείο διεμβολισμού του πολιτικού συστήματος και πρόκλησης προβλήματος του πολιτικού σας αντιπάλου. Αυτό, άλλωστε, το είπε ο Πρόεδρος της Βουλής. Είπε ότι το μακεδονικό θα γίνει αφορμή αναδιάταξης του πολιτικού περιβάλλοντος.
Κύριε Κουμουτσάκο, σας παρακαλώ!
Το μέλημά σας, λοιπόν - και κλείνω με αυτή την πρόταση, κύριε Πρόεδρε - από την αρχή δεν ήταν μια επιτυχής διαπραγμάτευση του εθνικού θέματος, αλλά να χρησιμοποιήσετε το θέμα, να το εργαλειοποιήσετε για να δημιουργήσετε πρόβλημα στους πολιτικούς σας αντιπάλους. Δεν σας κάναμε τη χάρη και τώρα είστε υπόλογοι. Ευχαριστώ πολύ.
Ευχαριστούμε πολύ. Η κ. Καρακώστα έχει ζητήσει τον λόγο για ένα προσωπικό θέμα, κύριε Λαζαρίδη και μετά είστε εσείς, ως Κοινοβουλευτικός Εκπρόσωπος.
Κύριε Πρόεδρε, παρακαλώ, ζητώ την ανοχή σας για να απαντήσω σε κάτι, για το οποίο έκανε αναφορά στο όνομά μου ο κ. Μαντάς.
Όχι, σας παρακαλώ. Η κ. Καρακώστα έχει τον λόγο.
Να απαντήσω για ένα λεπτό, επειδή έγινε αναφορά στο όνομά μου.
Δεν τίθεται θέμα, δεν προβλέπεται, δεν είναι επί προσωπικού να το θέσουμε.
Γι' αυτό και ζητώ την ανοχή σας.
Κύριε Τασούλα, γρήγορα, σας παρακαλώ.
Κύριε Πρόεδρε, ο κ. Μαντάς ανέφερε ότι τάχα ο Ευάγγελος Αβέρωφ το 1959 αναγνώρισε την ύπαρξη μακεδονικής γλώσσας. [[Θόρυβος - διαμαρτυρίες από την πτέρυγα του ΣΥΡΙΖΑ]] Περιμένετε, περιμένετε! Έχουν ενδιαφέρον αυτά! Τον Σεπτέμβριο του 1959, σ' αυτή τη Βουλή, όλες οι πτέρυγες ψήφισαν μία συμφωνία μεθοριακής επικοινωνίας Ελλάδος και Γιουγκοσλαβίας, της Γιουγκοσλαβίας του Τίτο. Όλες οι πτέρυγες! Ο τότε Υπουργός Εξωτερικών Ευάγγελος Αβέρωφ, χρησιμοποιώντας κατά τη δική του αγόρευση και κατά τη δική του εξήγηση τον ορισμό που περιείχε το Σύνταγμα της Ομοσπονδιακής Σοσιαλιστικής Δημοκρατίας της Γιουγκοσλαβίας περί «μακεδονικής γλώσσας», ανέφερε ότι αυτή η γλώσσα που ονομάζεται έτσι στο σύνταγμα του Τίτο δεν ομιλείται στην Ελλάδα. Το επίδικο θέμα στη δεκαετία του 1950 ήταν η ανυπαρξία μακεδονικής μειονότητος στην Ελλάδα. Ο Αβέρωφ δεν αναγνώρισε μακεδονική γλώσσα.
Είναι ξεκάθαρο αυτό που λέτε. Ευχαριστούμε πολύ.
Απεποιήθη την ύπαρξη μακεδονικής μειονότητας στην Ελλάδα, στην ελληνική Μακεδονία. Όλα τα άλλα είναι παραποίηση.
Ευχαριστούμε. Συγγνώμη, κυρία Καρακώστα. Ορίστε, έχετε τον λόγο.
Επειδή ο χρόνος είναι περιορισμένος, θα πω μόνο μία φράση. Η αλήθεια είναι ότι όταν θέλουμε να αλλάξουμε την πολιτική θέση που επί χρόνια παλεύαμε, προκειμένου να ρίξουμε αυτήν την Κυβέρνηση, μπορούμε να εφεύρουμε διάφορες δικαιολογίες. Το θέμα μας, βέβαια, σήμερα δεν είναι το Σκοπιανό. Είναι ένα νομοσχέδιο, το οποίο αφ' ενός περιλαμβάνει τη συμφωνία όλων των δημοσιονομικών στόχων και διαρθρωτικών μεταρρυθμίσεων οι οποίες διευθετούν τις εκκρεμότητες που υπάρχουν για να κλείσει η τέταρτη αξιολόγηση στο Eurogroup της 21ης Ιουνίου. Είναι μια κομβική ημερομηνία για μία συμφωνία - πακέτο, δηλαδή χρέος, τέταρτη αξιολόγηση, μεταμνημονιακό πλαίσιο εποπτείας και για την έξοδο της χώρας από τα μνημόνια. Αυτό το νομοσχέδιο, αφ' ετέρου, περιλαμβάνει το Μεσοπρόθεσμο Πλαίσιο Δημοσιονομικής Στρατηγικής για τα έτη 2019-2022, το οποίο είναι ένα σχέδιο ανάπτυξης που διασφαλίζει την επίτευξη των συμφωνημένων δημοσιονομικών στόχων και προβλέπει ότι από το 2019 και μετά, δημιουργείται ένας δημοσιονομικός χώρος που θα χρησιμοποιηθεί για τη μόνιμη μείωση των φόρων, τη μείωση της ανεργίας και την ενίσχυση του κοινωνικού κράτους. Επ' αυτού καλούμαστε να συζητήσουμε. Με το Μεσοπρόθεσμο Πλαίσιο Δημοσιονομικής Στρατηγικής διενεργείται η μετάβαση από τη μνημονιακή, στη μεταμνημονιακή περίοδο. Δεν υπάρχουν νέες επιβαρύνσεις για τους πολίτες. Υπάρχουν μόνο μέτρα σταδιακής οικονομικής ανακούφισής τους. Εδώ μπαίνει πολλές φορές το ερώτημα από την Αντιπολίτευση. Μέτρα - λέει - χωρίς χρήματα. Πραγματικά, η Ελλάδα πρέπει να φτάσει να διαμορφώνει νέες συνθήκες - και θα αναφερθώ παρακάτω - χωρίς δανεικά. Ειδικότερα, όσον αφορά τα μέτρα της ανακούφισης που ανέφερα προηγουμένως, θα αναφέρω μία σειρά τέτοιων, έτσι για να τα εμπεδώνουμε. Αυξάνονται, λοιπόν, οι ειδικότητες των γιατρών σε κάθε μονάδα ημερήσιας νοσηλείας. Τηρείται στον ΕΟΠΥΥ ηλεκτρονικός φάκελος δαπάνης ασφάλισης υγείας δικαιούχου, ο οποίος έχει πρόσβαση στις δαπάνες που τον αφορούν και υπάρχει δυνατότητα αμφισβήτησής τους σε περίπτωση μη πραγματοποίησής τους. Επανέρχεται η ενιαία τιμή του βιβλίου. Επεκτείνεται ο εξωδικαστικός συμβιβασμός σε οφειλές του 2017 και διευρύνεται το πεδίο εφαρμογής του, καθώς μπορεί να ενταχθεί το 99% πλέον των ελεύθερων επαγγελματιών. Γίνονται αλλαγές στον νόμο Κατσέλη - Σταθάκη σχετικά με τη ρύθμιση οφειλών υπερχρεωμένων πολιτών με στόχο να εντοπιστούν οι στρατηγικοί κακοπληρωτές. Γι' αυτό, ο οφειλέτης υποχρεώνεται να παραιτηθεί του τραπεζικού απορρήτου, ώστε να εντοπίζονται εκείνοι που έχουν μεγάλα ποσά κατατεθειμένα σε άλλες τράπεζες. Αλλάζει το καθεστώς επιδότησης της δόσης του στεγαστικού δανείου από το κράτος και πάει προς τις τράπεζες, καθώς αυτές θα έχουν πλέον τη δυνατότητα να διεκδικούν την επιδότηση απευθείας, όταν ο οφειλέτης αγνοεί ότι τη δικαιούται. Το σύνολο των ταμειακών διαθέσιμων όλων των φορέων της Κυβέρνησης μεταφέρεται στον Ενιαίο Λογαριασμό Θησαυροφυλακίου στην Τράπεζα της Ελλάδος για να υπάρχει έλεγχος. Αποζημίωση θα πληρώσουν στο δημόσιο οι επιχειρήσεις παραγωγής καπνικών προϊόντων σε κάθε περίπτωση που κατάσχονται γνήσια προϊόντα τους πενήντα χιλιάδων και άνω τεμαχίων. Με αυτόν τον τρόπο ενισχύεται η καταπολέμηση του λαθρεμπορίου καπνικών προϊόντων που στη χώρα μας έχει λάβει μεγάλες διαστάσεις. Υπάγονται στο ειδικό καθεστώς απαλλαγής από το ΦΠΑ οι μικρές επιχειρήσεις, καθώς και όσοι για πρώτη φορά κάνουν έναρξη εργασιών. Δικαιούνται έκπτωση φόρου που οδηγεί στο αφορολόγητο όριο εισοδήματος οι περιστασιακά απασχολούμενοι, άνεργοι, νοικοκυρές, φοιτητές και άλλοι. Αποτελεί τεκμήριο απόκτησης περιουσιακών στοιχείων η δαπάνη για ασφαλιστικά επενδυτικά συμβόλαια. Απαλλάσσεται από τον φόρο το τεκμαρτό εισόδημα από δωρεάν παραχώρηση κύριας κατοικίας έως 200 τετραγωνικά μέτρα. Δίνεται κίνητρο για παραγωγές οπτικοακουστικών μέσων, όχι μόνο ταινιών, στη χώρα μας. Αφαιρείται από τη φορολόγηση το 30% των επιλέξιμων δαπανών τους. Θεσπίζονται οικονομικά κριτήρια σε επιχειρήσεις για την εξοικονόμηση νερού και τη βελτίωση της ενεργειακή απόδοσης. Το μεσοπρόθεσμο πλαίσιο δημοσιονομικής στρατηγικής προβλέπει μεταξύ άλλων την επέκταση του προγράμματος των σχολικών γευμάτων σε όλα τα δημοτικά σχολεία, την αύξηση του κατώτατου μισθού, την επαναφορά των συλλογικών διαπραγματεύσεων και την πάταξη της αδήλωτης εργασίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Λίγο ακόμη θέλω και τελειώνω, κύριε Πρόεδρε. Για ταχεία μείωση της ανεργίας προωθούνται για τους ανέργους προγράμματα ανοιχτού τύπου και στοχευμένα προγράμματα για ειδικές κατηγορίες πολιτών. Οι προσλήψεις στο δημόσιο - και είναι σοβαρό - θα γίνονται μία προς μία και όχι μία προς τρεις που είναι σήμερα. Προβλέπονται περίπου σαράντα δυόμισι χιλιάδες προσλήψεις. Αυτά είναι πολλά θετικά σημεία που σε ένα νομοσχέδιο με πιεσμένο χρόνο, με πιεσμένη την Κυβέρνηση αυτή από τους δανειστές της και με την έντονη θέλησή της να φύγουμε επιτέλους από αυτό το πρόγραμμα έτσι ώστε να μας δοθεί χώρος, ψηφίζουμε τα θετικά στοιχεία που έχουμε καταφέρει. Βεβαίως θέλω να αναφερθώ στο άρθρο 70, που αναφέρθηκε και η συνάδελφος κ. Διαμάντω Μανωλάκου, η οποία εν μέρει έχει δίκιο. Έχω να πω το εξής. Παραλάβαμε στον τομέα της χωροταξίας ένα τοπίο πραγματικά κενό. Και εξηγώ τι εννοώ. Χωρίς κτηματολόγιο, χωρίς δασικούς χάρτες, χωρίς χρήσεις γης εγκατεστημένες σε όλη την Ελλάδα, αλλά χρήσεις γης που πηγαίναν και ερχόταν ανάλογα με το ποια βιομηχανία, βιοτεχνία θέλουμε να τοποθετήσουμε οπουδήποτε, ήρθαν οι δανειστές να βρουν κενό. Υποχρέωσή μας είναι αυτή η διάταξη του άρθρου 70 να έρθει να ερμηνευθεί μαζί με χωροταξικά σχέδια τα οποία θα καθορίζουν ακριβώς τις χρήσεις γης και θα απαλλάσσουν τις οικιστικές περιοχές από οχλούσες επιχειρήσεις που πραγματικά γειτνιάζουν με τα σπίτια τους, τα σχολεία τους, τους κοινόχρηστους χώρους τους.
Κυρία Καρακώστα, σας παρακαλώ ολοκληρώνετε. Έχετε φτάσει τα οκτώ λεπτά.
Θα ταχθούμε, λοιπόν, υπέρ της διόρθωσης αυτού του θέματος και με ερμηνευτικές εγκυκλίους, διατάξεις, αλλά και με αλλαγή του χωροταξικού σχεδιασμού που επιβάλλει αυτές τις κακές συνθήκες. Ευχαριστώ πολύ.
Ευχαριστούμε πολύ. Τον λόγο έχει ο Κοινοβουλευτικός Εκπρόσωπος από τους Ανεξάρτητους Έλληνες, ο κ. Γεώργιος Λαζαρίδης, για δώδεκα λεπτά. Θα ακολουθήσει ο κ. Μανιάτης, ο κ. Παφίλης και ο κ. Παπαδόπουλος. Ορίστε, κύριε Λαζαρίδη, έχετε τον λόγο.
Σας ευχαριστώ, κύριε Πρόεδρε. Πριν ξεκινήσω, σε σχέση με αυτά που ανέφερε η συνάδελφος προηγουμένως, όπου μας παρουσίασε την απόλυτη αποδιοργάνωση του κράτους από τις προηγούμενες κυβερνήσεις, θα ήθελα να συμπληρώσω ότι και πριν από μερικές ημέρες ψηφίσαμε νομοσχέδιο που αφορά τις ΕΠΕ, τις εταιρείες περιορισμένης ευθύνης, το οποίο υπήρχε από το 1955. Εξήντα τρία χρόνια δεν είχαν φροντίσει να εκσυγχρονίσουν τον νόμο. Και πριν μερικές μέρες ψηφίσαμε ένα άλλο νομοσχέδιο πάλι για τις ανώνυμες εταιρείες, το οποίο ήταν από το 1920. Εκατό χρόνια δεν είχαν φροντίσει να εκσυγχρονίσουν το νομοσχέδιο και μιλούσαν για ανάπτυξη. Άκουσα με προσοχή όλους τους προλαλήσαντες συναδέλφους, όπως άκουσα με προσοχή και αυτούς που εμφανίζονται ως σωτήρες εδώ με έτοιμη λύση. Και άντε για τα κόμματα τα οποία δεν κυβέρνησαν ποτέ τον τόπο λες «εντάξει, καταθέτουν κάποιες προτάσεις». Τα κόμματα όμως, τα οποία κυβερνούσαν επί σαράντα και πλέον χρόνια αυτόν τον τόπο και ευθύνονται για την καταστροφή της χώρας, πώς και δεν είχαν έτοιμες τόσα χρόνια αυτές τις προτάσεις και λύσεις τις οποίες λένε ότι έχουν; Πώς αυτά τα κόμματα, τα οποία είναι τόσο ικανά οδήγησαν τον τόπο στην καταστροφή…
Σαράντα χρόνια…(δεν ακούστηκε)
Θα τα ακούσετε, κύριε συνάδελφε, υπομονή. Εγώ δεν διέκοψα κανέναν. Θα τα ακούσετε, γιατί εσείς ευθύνεστε για την καταστροφή της χώρας. Έφεραν το χρέος στο 120% του ΑΕΠ το 2010. Αυτό το χρέος το έφεραν σε περιόδους κατά τις οποίες έρρεε πακτωλός χρημάτων στην πατρίδα μας. Θέλετε σε προγράμματα εκσυγχρονισμού της γεωργίας; Θέλετε σε προγράμματα που είχαν να κάνουν με τη βιομηχανία; Ήταν πληθώρα προγραμμάτων. Κι όμως, κατάφεραν να πτωχεύσουν τη χώρα, να υπερχρεώσουν τα ίδια τους τα κόμματα, να τα κάνουν όλα ανάποδα. Όμως, ας μην αναλωθώ σ' αυτά, γιατί θέλω να ξεκινήσω από αλλού. Από εδώ, από αυτό το Βήμα πέρασαν και Μακεδονομάχοι. Κατ' αρχάς, η δική μας η θέση, η θέση των Ανεξαρτήτων Ελλήνων είναι γνωστή. Είναι γνωστό από την ιδρυτική μας διακήρυξη ότι είμαστε αρνητικοί στον όρο «Μακεδονία». Όμως, εν πάση περιπτώσει, δεν μπορώ να μη σχολιάσω το εξής. Άκουσα προηγουμένως τον συνάδελφο της Νέας Δημοκρατίας ο οποίος μίλησε για τριάντα χρόνια, γιατί αυτό το πρόβλημα δεν προέκυψε ξαφνικά. Υφίσταται τριάντα χρόνια και το αντιμετωπίζουν οι εκάστοτε κυβερνήσεις. Σε αυτά τα τριάντα χρόνια η παρούσα Κυβέρνηση κυβερνά τρία χρόνια. Άρα, ποιοι πρέπει να ανέβουν εδώ και να απολογηθούν; Θα πρέπει να ανέβουν εδώ και να απολογηθούν αυτά τα κόμματα τα οποία κυβερνούσαν τα προηγούμενα είκοσι επτά χρόνια, γιατί άφησαν ουρά από πίσω.
Κύριοι συνάδελφοι στη Νέα Δημοκρατία, κάντε λίγο ησυχία σας παρακαλώ.
Και θα γίνω πιο σαφής. Κατ' αρχάς, ποια είναι η θέση της Αξιωματικής Αντιπολίτευσης; Έχουμε τόσο καιρό που ακούμε την Αξιωματική Αντιπολίτευση. Και προσέξτε γιατί τονίζω τη θέση της Αξιωματικής Αντιπολίτευσης. Διότι ο ρόλος της Αξιωματικής Αντιπολίτευσης είναι θεσμικός και άρα η Αξιωματική Αντιπολίτευση θα πρέπει να έχει θέσεις και προτάσεις. Δεν μπορεί να έρχεται εδώ και να κάνει κριτική. Βεβαίως, επιβάλλεται να κάνει κριτική και η αντιπολίτευση. Όμως, ταυτόχρονα θα πρέπει να καταθέτει και προτάσεις, πράγμα το οποίο δεν το κάνει. Γιατί δεν το κάνει όμως; Αυτό είναι κάτι το οποίο προβληματίζει όλους μας, όπως προβληματίζει και τον ελληνικό λαό. Ωστόσο, εγώ θα σας πω γιατί δεν το κάνει. Διότι στη Νέα Δημοκρατία υπάρχουν ακόμα πάρα πολλές θέσεις. Δεν έχει ξεκαθαρίσει και η ίδια ποια είναι η θέση της. Υπάρχει η θέση του γεωγραφικού προσδιορισμού, υπάρχει η θέση του χρονικού προσδιορισμού και υπάρχει και η θέση τού να μην πάρουμε καμμία απολύτως θέση. Για παράδειγμα, ο Αρχηγός της Αξιωματικής Αντιπολίτευσης, ο κ. Μητσοτάκης, δεν έχει δηλώσει ακόμη ποια είναι η θέση του. Δεν μας έχει δηλώσει εδώ με ποια θέση θα ήταν ικανοποιημένος. Διότι, πέρα από αυτό, δεν πρέπει να ξεχάσω ότι και στο παρελθόν ακούγαμε κάποιες άλλες απόψεις, όπως ότι όποιο όνομα και να είναι, σε δέκα χρόνια θα ξεχαστεί. Ξέρετε, ο ελληνικός λαός θυμάται από πού είχαν βγει αυτά τα «σε δέκα χρόνια θα έχει ξεχαστεί» κ.λπ. Από την άλλη πλευρά, άκουσα τον προλαλήσαντα συνάδελφο της Αξιωματικής Αντιπολίτευσης, ο οποίος για το 1977- πήγε να υποτιμήσει κάποιες συμφωνίες κ.λπ. - είχε πει «ξέρετε, ήταν κάποιες συζητήσεις τεχνικές και συμφωνίες». Μα, οι πολιτικές συμφωνίες στηρίζονται στις τεχνικές συμφωνίες. Πριν ολοκληρωθεί μια συμφωνία και περάσει στην πολιτική συμφωνία, προηγούνται οι τεχνικές συμφωνίες. Είναι οι τεχνικοί σύμβουλοι, οι οποίοι συζητούν και όταν καταλήξουν κάπου, βάζουν αυτό το πλαίσιο, στο οποίο θα γίνουν στη συνέχεια οι πολιτικές συμφωνίες. Άρα, ήταν άστοχος ο χαρακτηρισμός αυτός. Όσον αφορά το 1959, θα ήθελα να αποκαταστήσουμε την ιστορική αλήθεια. Εγώ με σεβασμό αντιμετωπίζω τον Ευάγγελο Αβέρωφ, αλλά θα πρέπει να λέμε εδώ τα πράγματα όπως ακριβώς έχουν. Θα ήθελα να σας διαβάσω Πρακτικά της Βουλής της 17ης Σεπτεμβρίου 1959. «Ευάγγελος Αβέρωφ - Τοσίτσας, Υπουργός Εξωτερικών: Κύριοι, εις το ζήτημα της γλώσσης πολλά δύνανται να λεχθούν. Πρώτον, εις την ελληνικήν Μακεδονίαν δεν ομιλείται η μακεδονική γλώσσα, η οποία ομιλείται εις τα Σκόπια και έχει γραμματική και συντακτικό». Σας είπα και την ημερομηνία. Μπορείτε να το δείτε στα Πρακτικά. Έχω εδώ Εφημερίδα Κυβερνήσεως της 5ης Νοεμβρίου 1959. Γίνεται μια ιστορική αναφορά εις αποκατάστασιν της αλήθειας. Εγώ δεν θα τα διάβαζα αυτά. Τα είχα στα χέρια μου, αλλά δεν είχα σκοπό να τα διαβάσω, αλλά το κάνω εις αποκατάστασιν της αλήθειας. Άρθρο 7: «Αι αιτήσεις δικαστικής αγωγής υποβάλλονται διά των αντιστοίχων Υπουργών Δικαιοσύνης, άτινα αλληλογραφούσι προς τούτο απευθείας μεταξύ των κ.λπ, Λαϊκές Δημοκρατίες της Σερβίας, Κροατίας, Σλοβενίας, Βοσνίας, Ερζεγοβίνης, Μακεδονίας και Μαυροβουνίου». Είναι από Εφημερίδα της Κυβερνήσεως του 1959. Αυτό το λέω εις αποκατάστασιν της αλήθειας. Όμως το λέω γιατί εάν δεν μιλάμε με τη γλώσσα της αλήθειας πάνω σε εθνικά ζητήματα, δεν θα μπορέσουμε ποτέ να έχουμε εθνική ομοψυχία που επιβάλλεται σ' αυτά τα θέματα, ώστε με μια φωνή όλα τα κόμματα να μπορέσουμε να αντιμετωπίσουμε αυτά τα σοβαρά ζητήματα. Και το λέω γιατί ανέβηκαν πολύ οι τόνοι αυτές τις μέρες. Έχω μπροστά μου τη συμφωνία, κύριοι συνάδελφοι. Θα μου επιτρέψετε, μια και περνάει ο χρόνος. Διαβάζω τώρα τη συμφωνία. Θα σταθώ στα σημεία, στα οποία στάθηκε περισσότερο η Αξιωματική Αντιπολίτευση. Άρθρο 1, σημείο 2. Είναι ένα από τα σημεία, στα οποία στάθηκε περισσότερο η Αντιπολίτευση. Λέει: «Τα μέρη αναγνωρίζουν, κ.λπ» - κάνει αναφορά υπό την Αιγίδα των Ηνωμένων Εθνών - «…στις οποίες και τα δύο μέρη έχουν δεσμευθεί κατ' εφαρμογή των αποφάσεων του Συμβουλίου Ασφαλείας των Ηνωμένων Εθνών 817/1993 και 845/1993, καθώς επίσης και της ενδιάμεσης συμφωνίας του 1995». Ποιοι κυβερνούσαν το 1993-1995; Ο ΣΥΡΙΖΑ με τους Ανεξάρτητους Έλληνες κυβερνούσε; Συνεχίζω τώρα. Άρθρο 3, σημείο γ...
Όσους ψήφιζε ο λαός, κυβερνούσαν.
Ενοχλούν, κύριοι συνάδελφοι, αλλά θα πρέπει να τα ακούσουμε αυτά. Σας διαβάζω κάτι άλλο: «Η επίσημη γλώσσα του δεύτερου μέρους θα είναι η μακεδονική γλώσσα, όπως αναγνωρίστηκε από την τρίτη συνδιάσκεψη των Ηνωμένων Εθνών για την τυποποίηση των γεωγραφικών ονομάτων, που διεξήχθη στην Αθήνα το 1977». Ποιοι κυβερνούσαν όλα αυτά τα χρόνια; Οι Ανεξάρτητοι Έλληνες και ο ΣΥΡΙΖΑ;
Εσείς την αναγνωρίζετε.
Τώρα αναγνωρίζεται.
Σας παρακαλώ, κύριοι συνάδελφοι. Γιατί σχολιάζετε; Ακούστε τον κ. Λαζαρίδη. Για ποιον λόγο μιλάτε;
Κυρία Βούλτεψη, λίγη ησυχία θα σας ωφελήσει. Υπομονή.
Κύριε Λαζαρίδη, παρακαλώ, συνεχίστε.
Αυτή είναι η πραγματικότητα.
Κύριοι συνάδελφοι, δεν κερδίζουμε κάτι με αυτό τον διάλογο τώρα.
Βλέπετε πόσο ρηχά προσεγγίζετε το ζήτημα, κύριοι συνάδελφοι; Εγώ σας είπα από την αρχή ότι εμείς αυτά δεν μπορούμε να τα δεχθούμε. Είναι από την ιδρυτική μας διακήρυξη. Αυτά εις αποκατάστασιν της αλήθειας.
Ελάτε πάνω στη Θεσσαλονίκη να τα πείτε.
Όσο για σας, είπατε χθες ότι δεν ανεβαίνουμε οι Ανεξάρτητοι Έλληνες να μιλήσουμε.
Κάντε λίγη ησυχία, παρακαλώ.
Δεν καταθέτω τις απόψεις μου; Σας ενοχλούν όμως και με εμποδίζετε…
Καθυστερούμε έτσι. Αγαπητοί συνάδελφοι, σας παρακαλώ!
Εσείς ο οποίος λέγατε αυτά προηγουμένως, με διακόπτετε και δεν με αφήνετε να ολοκληρώσω την τοποθέτησή μου.
Κύριοι συνάδελφοι, σας παρακαλώ.
Άκουσα προηγουμένως και άλλους συναδέλφους. Είπα προηγουμένως ότι δεν είναι δυνατόν αυτοί οι οποίοι κατέστρεψαν τη χώρα να έρχονται τώρα και να εμφανίζονται ως υποψήφιοι σωτήρες. Δεν είναι δυνατόν. Ξέρετε, στη ναυτική γλώσσα λένε το εξής: Άμα ένας καπετάνιος βουλιάξει ένα καΐκι στη μπουνάτσα, μετά δεν του εμπιστεύεται κανείς άλλο καΐκι στη φουρτούνα. Αυτό έγινε με εσάς. Βουλιάξατε το καΐκι στη μπουνάτσα, όταν, όπως είπα προηγουμένως, έρεε πακτωλός χρημάτων από όλη την Ευρώπη. Και όχι μόνο αυτό, αλλά βουλιάξατε οικονομικά και τα κόμματά σας. Το ένα κόμμα χρωστάει σε δάνεια 220-230 εκατομμύρια και το άλλο 200. Αφού είστε τόσο ικανοί στην οικονομική διαχείριση και θέλετε να σώσετε τη χώρα, γιατί δεν σώζετε τα κόμματά σας; Κύριε Υπουργέ, θέλω την προσοχή σας, γιατί κυκλοφορούν κάποιες φήμες. Τώρα, εν όψει των κόκκινων δανείων που θα γίνουν κάποιες τακτοποιήσεις και έρχονται ξένα funds να διαπραγματευτούν κάποια κόκκινα δάνεια, ακούγεται κάτι με τα δύο κόμματα, ότι θα εμφανιστούν κάποια funds να τα αγοράσουν σε πολύ χαμηλή αξία, πάρα πολύ χαμηλή αξία - κυκλοφορεί τέτοια φήμη, κύριε Υπουργέ - και στη συνέχεια να πάνε τα δύο κόμματα και να διαπραγματευτούν. Αυτό είναι πολύ σοβαρό ηθικό και πολιτικό ζήτημα για αυτά τα δύο κόμματα. Χρειάζεται να προσέξουμε όλοι πάνω σε αυτό. [[Θόρυβος από την πτέρυγα της Νέας Δημοκρατίας]] Προχωράω τώρα. Μίλησε η Νέα Δημοκρατία για επιδείνωση μεγεθών και αναφέρομαι στον προλαλήσαντα συνάδελφο. Και εγώ λέω, ποια επιδείνωση; Παρέλαβε την ανεργία στο 9%. Πού την παρέδωσαν τα δύο κόμματα; Στο 28%. Και με αυτήν την Κυβέρνηση σήμερα που συζητούμε μιλάμε για 20% και μάλιστα με τάσεις περαιτέρω μείωσης και κάτω από 20%. Εμείς επιδεινώνουμε τους αριθμούς; Από την άλλη, να δούμε λίγο τι έγινε με το ΑΕΠ. Ξέρετε, το ΑΕΠ σε αυτά τα τέσσερα πέντε χρόνια που προσπαθούσαν να σώσουν τη χώρα τα δύο κόμματα, τα ικανά, μείωσαν 25,6% -25,7% το ΑΕΠ. Είναι ένας αριθμός, ένα μέγεθος σημαντικό, αλλά για να αντιληφθούμε ακριβώς αυτό το μέγεθος, θα πρέπει αυτό να το συγκρίνουμε με το 28% της μείωσης του ΑΕΠ στη Συρία στα πέντε χρόνια πολέμου. Δηλαδή, κατάφεραν αυτά τα δυο κόμματα να έχουμε έναν αναίμακτο πόλεμο στην πατρίδα μας. Από την άλλη, κάτι άλλο θα σας αναφέρω, το οποίο δεν έχει συμβεί στην παγκόσμια ιστορία. Το 2010 η ιδιωτική περιουσία των Ελλήνων έφτανε τα 1,3 τρισεκατομμύρια περίπου. Το 2014 που παρέδωσαν την κυβέρνηση, η ιδιωτική περιουσία των Ελλήνων είχε περιοριστεί στα 650 δισεκατομμύρια. Δεν υπάρχει ιστορικό προηγούμενο στην παγκόσμια ιστορία. Μιλάμε για απόλυτη φτωχοποίηση του πληθυσμού. Έκλεισαν διακόσιες πενήντα δύο χιλιάδες επιχειρήσεις και ξέρετε, αυτές οι διακόσιες πενήντα δύο χιλιάδες επιχειρήσεις που έκλεισαν, ήταν μεσαίες και μικρομεσαίες επιχειρήσεις, αυτούς τους οποίους έρχονται τώρα υποκριτικά να εκπροσωπήσουν. Έρχονται και λένε «α, η μεσαία τάξη». Μα, η μεσαία τάξη είχε αυτά τα μαγαζιά, η μεσαία τάξη είχε αυτές τις βιοτεχνίες, η μεσαία τάξη είχε αυτές τις επιχειρήσεις. Αυτούς κλείσατε, αυτούς χτυπήσατε και έρχεστε τώρα να τους υπερασπιστείτε; Μιλούν για τις τράπεζες. Ποιοι έκλεισαν τρεις τράπεζες;
Ποιοι;
Εσείς!
Αυτά τα δύο κόμματα. Εσείς τα κλείσατε. Βεβαίως. [[Θόρυβος - διαμαρτυρίες από την πτέρυγα της Νέας Δημοκρατίας]] Έκλεισαν την Εμπορική Τράπεζα και μάλιστα μεθοδευμένα την έκλεισαν.
Σας παρακαλώ πολύ, κύριοι συνάδελφοι. Κύριε Λαζαρίδη, είμαστε στα δεκαπέντε λεπτά. Έχετε και τις διακοπές, κατανοώ, αλλά σας παρακαλώ, ολοκληρώστε.
Θα κλείσω, κύριε Πρόεδρε. Βλέπετε, κύριε Πρόεδρε, ότι με διακόπτουν συνεχώς. Δεν φταίω εγώ. Έκλεισαν τρεις τράπεζες. Έκλεισαν την Εμπορική Τράπεζα, το στήριγμα του επιχειρηματικού κόσμου, μαζί με την Εθνική, η οποία δεν είχε ουσιαστικά κανέναν πρόβλημα. Εκεί χρωστούσαν, όμως, αυτά τα δύο κόμματα. [[Θόρυβος - διαμαρτυρίες από την πτέρυγα της Νέας Δημοκρατίας]] Έκλεισαν την Αγροτική, πάλι επειδή χρώσταγαν εκεί, που ήταν το στήριγμα του αγρότη, το στήριγμα του κάθε αγρότη και στην τελευταία γωνιά της Ελλάδας. Το ξέρουν οι αγρότες, μας καταλαβαίνουν. Ακόμα και το Ταχυδρομικό Ταμιευτήριο έκλεισαν, το οποίο είχε την καλύτερη σχέση ταμειακών αποθεμάτων με δάνεια.
Κύριε Λαζαρίδη, σας παρακαλώ. Πρέπει να κλείσετε.
Κλείνω σε δέκα δευτερόλεπτα, κύριε Πρόεδρε. Όσον αφορά στα διόδια, αυτό που γίνεται σήμερα σαφώς και δεν είναι σωστό. Είναι, όμως, δεσμεύσεις δικές σας. Είναι συμφωνίες τις οποίες υπογράψατε εσείς, δηλαδή ότι θα πρέπει το χιλιόμετρο να στοιχίζει 0,06. [[Θόρυβος - διαμαρτυρίες από την πτέρυγα της Νέας Δημοκρατίας]] Βεβαίως! Είναι δικές σας συμφωνίες. Κλείνω με αυτό. Χθες ή προχθές, ο κ. Ρένγκλινγκ έκανε δηλώσεις, όπως και όλος ο διεθνής οικονομικός τύπος, ότι το success story της Ευρωζώνης της Ευρωπαϊκής Ένωσης θα είναι η Ελλάδα. Είναι πράγματα τα οποία δεν συνέβησαν ποτέ όσο κυβερνούσατε εσείς. Όσο κυβερνούσατε εσείς, ήμασταν στο περιθώριο της Ευρώπης. Σας ευχαριστώ.
Κύριε Λαζαρίδη, ευχαριστούμε πολύ. Σας παρακαλώ, μην κάνουμε διαλόγους όταν έχουμε ομιλητή στο Βήμα, διότι χάνουμε πολύτιμο χρόνο. Πρέπει να μιλήσουν οι συνάδελφοί σας και θα πρέπει να κλείσει η συνεδρίαση στις 15.00΄ για ψηφοφορία. Κύριε Μανιάτη, έχετε τον λόγο.
Αγαπητοί συνάδελφοι, δεν θα μιλήσω για το μνημόνιο 4, που είναι το κύριο θέμα της συζήτησής μας, αλλά για τη συμφωνία για τα Σκόπια. Δεν θα μιλήσω δηλαδή για τα 5,2 δισεκατομμύρια νέα μέτρα ούτε για τα 2,5 δισεκατομμύρια περικοπών σε δύο με τρεις συντάξεις στους Έλληνες συνταξιούχους, ούτε για τα 230 εκατομμύρια ευρώ επιπλέον επιβαρύνσεις ασφαλιστικών εισφορών στους ελεύθερους επαγγελματίες, ούτε για την αφαίρεση ενός μισθού, λόγω της μείωσης του αφορολογήτου από τον κ. Τσακαλώτο ούτε για το ένα εκατομμύριο Ελλήνων πολιτών που θα πληρώσουν παραπάνω ΕΝΦΙΑ. Ο ΕΝΦΙΑ είναι αυτός ο περίεργος φόρος που «δεν διορθώνεται, αλλά μόνο καταργείται», κατά τον κ. Τσίπρα. Δεν θα μιλήσω ούτε για τα αποθεματικά που σαρώνονται ούτε για το άρθρο 109 της αποικιοκρατίας, που εκχωρείται η δημόσια περιουσία για 25 δισεκατομμύρια ευρώ ούτε για την αύξηση κατά 150% των διοδίων της Εγνατίας, που ο αρμόδιος Υπουργός ως επικεφαλής του κινήματος «Δεν Πληρώνω» μας έλεγε ότι δεν πρέπει να πληρώσουν οι πολίτες. Δεν θα μιλήσω για τον κ. Σταθάκη που είπε χθες ότι η Κυβέρνηση ΣΥΡΙΖΑ εισήγαγε το κοινωνικό οικιακό τιμολόγιο. Προφανώς έχει ξεχάσει ότι από το 2011 μέχρι και το 2014 επτακόσιες χιλιάδες ελληνικές οικογένειες είχαν φθηνό ηλεκτρικό ρεύμα. Δεν θα μιλήσω καθόλου για όλα αυτά. Θα μιλήσω για τη συμφωνία για τα Σκόπια και θέλω να ξεκαθαρίσω ότι η συγκεκριμένη συμφωνία έχει ορισμένα λίγα θετικά στοιχεία και πολλά αρνητικά στοιχεία. Είναι μια κακή συμφωνία. Είναι μια συμφωνία, η οποία δεν ακυρώνει τα δύο βασικά στοιχεία που θα πρέπει να έχει μια κοινά αποδεκτή σύμβαση, έτσι ώστε να προστατεύει τα εθνικά δίκαια και ασφαλώς να επιλύει και το μεγάλο πρόβλημα που έχει για είκοσι πέντε περίπου χρόνια η ευρύτερη περιοχή ανάμεσα στην Ελλάδα και τη FYROM. Τι δεν λύνει η συμφωνία που είδαμε χθες το απόγευμα; Δεν αναιρεί το μεγάλο όχημα του αλυτρωτισμού. Ο αλυτρωτισμός στηρίζεται σε τρεις πυλώνες. Ο ένας πυλώνας είναι το όνομα της χώρας. Εδώ έγινε ένα πρώτο βήμα ως Βόρεια Μακεδονία. Έχει όμως και άλλους δύο εξίσου σημαντικούς πυλώνες. Είναι το όνομα της γλώσσας και η γλώσσα ονομάζεται πια μακεδονική γλώσσα. Και έχει και έναν τρίτο πυλώνα, που είναι ο πυλώνας της εθνικότητας και οι πολίτες του γειτονικού κράτους θα ονομάζονται Μακεδόνες. Οι αστερίσκοι και οι υποσημειώσεις σε λιγότερο από έξι μήνες δεν θα σχολιάζονται από κανέναν στους διεθνείς οργανισμούς. Κατά συνέπεια, erga omnes στην ουσία δεν υπάρχει. Η δεύτερη σημαντική μας παρατήρηση που έχει να κάνει με το γιατί μια τέτοια συμφωνία δεν εξυπηρετεί τα εθνικά συμφέροντα, σχετίζεται με την αποστολή πρόσκλησης της γειτονικής χώρας για ένταξη στο ΝΑΤΟ. Εδώ πια εκχωρούμε το μείζον για τους γείτονες, το μείζον για το ΝΑΤΟ, το μείζον για τις Ηνωμένες Πολιτείες, την πρόσκληση δηλαδή του κράτους ώστε να γίνει μέλος στο ΝΑΤΟ και περιμένουμε κάποια στιγμή στο μέλλον να ισχύσουν αυτά για τα οποία υποτίθεται ότι θα δεσμευτεί η γειτονική χώρα. Εμείς αυτές τις δύο προϋποθέσεις τις θεωρούμε εξαιρετικά σημαντικές, την άρση του αλυτρωτισμού και τη μη πρόσκληση από το ΝΑΤΟ πριν ικανοποιηθούν οι συνθήκες που προβλέπει η συγκεκριμένη συμφωνία. Κυρίες και κύριοι συνάδελφοι, θα τελειώσω μ' ένα περίεργο άρθρο. Εδώ θέλω να καταθέσω μια απορία και θα ήθελα ο κύριος Πρωθυπουργός ή ο κύριος Υπουργός Εξωτερικών να μας δώσουν μία απάντηση. Δεν ξέρω πόσοι διαβάσατε το άρθρο 13 της συμφωνίας. Επιτρέψτε μου να σας το διαβάσω, γιατί εμένα μου δημιουργεί απορίες. «Λαμβάνοντας υπόψη το γεγονός ότι το δεύτερο συμβαλλόμενο μέρος», δηλαδή τα Σκόπια, «είναι περίκλειστο κράτος, τα συμβαλλόμενα μέρη θα καθοδηγούνται από τις σχετικές προβλέψεις της σύμβασης των Ηνωμένων Εθνών για το δίκαιο της θάλασσας». Με απλά λόγια, ξέρετε τι λέει αυτό το άρθρο 13;
«Μακεδονία του Αιγαίου».
Το άρθρο 13 λέει ότι σε περίπτωση κύρωσης αυτής της συμφωνίας ως έχει, το κράτος των Σκοπίων, η FYROM, όπως ονομαστεί, επειδή είναι ένα περίκλειστο κράτος, εξαιτίας ακριβώς του δικαίου της θάλασσας θα απαιτήσει πρόσβαση στο Αιγαίο για θέματα αλιείας κυρίως. Επειδή αρχίζει η απορία να γιγαντώνεται, επειδή δεν γνωρίζω πόσοι από τους συναδέλφους, που θα κληθούν να υπογράψουν αυτήν τη συμφωνία, γνωρίζουν τις λεπτομέρειες του δικαίου της θάλασσας, τίθεται το εξής απλό ερώτημα: Από τη στιγμή που η Ελλάδα αποφασίσει να ανακηρύξει την ΑΟΖ και υπάρχουν κάποια δικαιώματα του περίκλειστου κράτους, γιατί υπάρχει η ανάγκη να έχουμε χωριστό άρθρο στη συγκεκριμένη συμφωνία; Ποιος είναι ο ιδιαίτερος λόγος που υποχρεούται η Ελλάδα να υπογράψει και να συνομολογήσει ειδικό άρθρο για κάτι που πιθανά - με ερωτηματικό - περιλαμβάνεται στο δίκαιο της θάλασσας; Επειδή, λοιπόν, αυτά τα ζητήματα είναι εξαιρετικά σοβαρά κι εγώ θέλω να χειριστώ το συγκεκριμένο θέμα με απόλυτη σοβαρότητα, θεωρώ ότι η Εθνική Αντιπροσωπεία έχει δικαίωμα να ακούσει τις απαντήσεις στο συγκεκριμένο ερώτημα που τίθεται, να τις ακούσει από τον αρμόδιο Υπουργό Εξωτερικών και ασφαλώς από τον Πρωθυπουργό της χώρας, έτσι ώστε οι συνάδελφοι που θα συμφωνήσουν με τη συγκεκριμένη σύμβαση τουλάχιστον να ξέρουν περί τίνος πρόκειται για το συγκεκριμένο άρθρο. Ευχαριστώ πολύ.
Ευχαριστούμε πολύ, κύριε Μανιάτη. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης. Κύριε Παφίλη, ενημερώνω ότι έχετε έξι λεπτά. Έχει μιλήσει και ο Αρχηγός σας. Θα υπάρξει ελάχιστη ανοχή, για να προλάβουν οι συνάδελφοι να μιλήσουν. Ορίστε, έχετε τον λόγο.
Παρά τον πειρασμό, δεν θέλω να μιλήσω για το θέμα της συμφωνίας. Απλά για να ξεκαθαρίσει και ο λαός τι συμβαίνει, θα σας έκανα μία πρόταση. Επειδή όλοι σας συμφωνείτε με την ένταξη της πρώην Γιουγκοσλαβικής Δημοκρατίας στο ΝΑΤΟ, επειδή όλοι σας θεωρείτε το ΝΑΤΟ παράγοντα ειρήνης και ασφάλειας, ξεχνώντας τη σφαγή της Γιουγκοσλαβίας και τη δημιουργία του προβλήματος, κάντε μια σύσκεψη με τον κ. Στόλτενμπεργκ και με τον κ. Πάιατ, που έχει αναγορευτεί σε Αντιπρόεδρο της Κυβέρνησης, για να βρείτε μια κοινή λύση και για να μην κοροϊδεύετε τον ελληνικό λαό δημιουργώντας ψεύτικες αντιπαραθέσεις. Σε ό,τι αφορά το νομοσχέδιο συνολικά, αυτό που έχει κάνει σημαία η Κυβέρνηση και σε αυτή τη συζήτηση αλλά και γενικότερα, είναι ότι βγαίνουμε από τα μνημόνια. Ή μάλλον το λέει και πιο καλά ότι εσείς - απευθυνόμενος στη Νέα Δημοκρατία και το ΠΑΣΟΚ - μας βάλατε, ενώ εμείς - ο ΣΥΡΙΖΑ - βγάζουμε τη χώρα από τα μνημόνια. Πρόκειται περί συνειδητής απάτης και κοροϊδίας απέναντι στον ελληνικό λαό. Γιατί; Πρόκειται για δημιουργία ψευδαισθήσεων. Γιατί; Τι ήταν τα μνημόνια, αλήθεια; Η μάστιγα του θεού; Όχι. Ήταν οι απαιτήσεις του κεφαλαίου για την αντιμετώπιση της κρίσης, να πληρώσει, δηλαδή, την κρίση ο λαός και η δημιουργία κυρίως προϋποθέσεων, δηλαδή θεσμικού πλαισίου για την ανάκαμψη της καπιταλιστικής κερδοφορίας. Τι έκανε και τι κάνει σήμερα ο ΣΥΡΙΖΑ; Ανατρέπει αυτήν την πολιτική, κύριε Τσακαλώτο; Βγάζει τον λαό από τα μνημόνια; Το αντίθετο. Η Κυβέρνηση ΣΥΡΙΖΑ - ΑΝΕΛ όχι μόνο δεν ανέτρεψε ή βελτίωσε έστω αυτήν την πολιτική, αλλά συνέχισε εκεί που σταμάτησαν οι προηγούμενοι. Έφερε τρίτο μνημόνιο, επιπρόσθετα μέτρα που υπηρετούν ακριβώς αυτήν τη στρατηγική, δηλαδή τη δημιουργία ενός εδάφους για να ανακάμψουν τα κέρδη των κεφαλαιοκρατών. Έκανε κάτι διαφορετικό; Όχι. Βγαίνουμε, λέτε, από τα μνημόνια. Μα, τι κοροϊδία είναι αυτή; Βγαίνουμε από τα μνημόνια, αλλά οι χίλιοι νόμοι διατηρούνται. Αλλάζουν; Ακούσαμε πουθενά ότι θα αλλάξουν τίποτα νόμοι; Κανένας. Ούτε ένας!
Ο ΑΔΜΗΕ.
Θα τα πούμε, θα τα πούμε και με την ΑΔΜΗΕ. Μια χαρά τα κάνατε εσείς με τον ΑΔΜΗΕ και τα βρήκατε και πήρατε συγχαρητήρια.
Δεν άλλαξε;
Ναι, πολύ ωραία πράγματα κάνετε! Κρατάτε την υποδομή που έχει μεγάλο κόστος και το εμπόριο το δίνετε στους ιδιώτες. Μας δουλεύετε τώρα ψιλό γαζί; Αυτό το λέτε φιλολαϊκή πολιτική; Πονάνε αυτά, ε; Συνεχίζω, λοιπόν, για να μην προκαλούμε. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Διατηρεί τους χίλιους νόμους και τις ονομαζόμενες μεταρρυθμίσεις από την κατάργηση του δικαιώματος της απεργίας ή το χτύπημα του δικαιώματος της απεργίας μέχρι όλα τα υπόλοιπα που απαιτούν οι βιομήχανοι και το μεγάλο κεφάλαιο. Μάλιστα, όχι μόνο αυτό, αλλά διαβεβαιώνει, δίνει όρκους πίστης και εξετάσεις και το λέει κόντρα στη Νέα Δημοκρατία ότι δεν πρόκειται να αλλάξει τίποτα. Συμβαίνει το αντίθετο! Παρουσιάζεται ως εγγυητής όλων των μνημονιακών νόμων και για αυτό παίρνει τα συγχαρητήρια από τα «κοράκια», τους «γδάρτες». Έτσι δεν τους λέγατε, την Ευρωπαϊκή Ένωση, τους δανειστές; Τι τους λέγατε τόσα χρόνια; Από αυτούς, λοιπόν, παίρνετε συγχαρητήρια. Μάλλον έχουν αυτοκτονικές τάσεις ή υπηρετείτε καλά τα συμφέροντά τους. Επομένως, όταν λέμε εμείς ότι αντικειμενικά η Κυβέρνηση εξυπηρετεί τα συμφέροντα της αστικής τάξης και των ιμπεριαλιστικών οργανισμών - αυτό είναι μεγάλο κεφάλαιο, ένα σχόλιο θα κάνω - εσείς διαμαρτύρεστε. Όταν λέμε ότι έχετε σκληρή ταξική πολιτική, βάρβαρη πολιτική και την ακολουθείτε κατά γράμμα, λέτε «όχι, δεν είναι έτσι, έχουμε κοινωνικές ευαισθησίες». Για να δούμε, λοιπόν, τις κοινωνικές ευαισθησίες. Τι παίρνετε από τους εργαζόμενους; Και εδώ δεν θα σας αναφέρω «συριζαίικα» μαθηματικά, κύριε Τσακαλώτο, αλλά πραγματικά μαθηματικά. Από την 1-1-2019 θα έχουμε 2,9 δισεκατομμύρια ευρώ το χρόνο από τη μείωση των συντάξεων, επί τέσσερα, 12,5 δισεκατομμύρια ευρώ. Ναι ή όχι; Τα γράφετε. Μην αρχίσω, σας τα είπε ο κ. Καραθανασόπουλος. Δεύτερον, θα υπάρξει μείωση του αφορολογήτου από τα 8.600 ευρώ στα 5.600 ευρώ. Πόσα θα μαζέψετε; Θα μαζέψετε 6 δισεκατομμύρια ευρώ και έχετε το θράσος - για να μην πω καμμιά βαριά κουβέντα - και μιλάτε για αναδιανομή. Βρήκατε να φορολογήσετε αυτούς που παίρνουν 500 ευρώ το μήνα. Σύνολο, 18,5 δισεκατομμύρια ευρώ σε τέσσερα χρόνια, ναι ή όχι; Ναι, από τους εργαζόμενους. Τι παίρνετε από τους κεφαλαιοκράτες, για να δούμε με ποιον είστε τελικά; Αφήστε τα κόλπα. Από τους κεφαλαιοκράτες τίποτα, μηδέν! Τι δίνει και πόσα; Δίνει 1,2 δισεκατομμύρια ευρώ την τριετία από φοροελαφρύνσεις, δηλαδή μείωση από το 29% στο 26% από το 2020, ναι ή όχι; Αυτά είναι που θα εξοικονομήσετε και σε ποιους κάνετε φοροαπαλλαγές. Φορολογείτε τα 5.600 ευρώ και μειώνετε τον φόρο στα δισεκατομμύρια και στον αμύθητο πλούτο. Δεύτερον, 1 δισεκατομμύριο από αναπτυξιακά κίνητρα. Επενδυτικός νόμος. Τρίτον, 1 δισεκατομμύριο από προγράμματα ενεργητικής απασχόλησης. Επιδοτείτε τους βιομήχανους, τους εργοδότες αντί να επιδοτήσετε τους εργαζόμενους. Σύνολο: 3,2 δισεκατομμύρια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο, κύριε Πρόεδρε. Σε όλους δώσατε. Ευχαριστώ. Μόνο αυτά είναι; Όχι. Είναι και τα πέντε χρόνια απαλλαγή φορολογίας εργοδοτικών εισφορών κατά 150%. Βρε, οι πάμπτωχοι τραπεζίτες και βιομήχανοι! Κίνητρα αυτά. Τους τα χαρίζετε. Από πού είναι αυτά; Από τους εργαζόμενους. Στα κανάλια, που θα τσακίζατε, 103 εκατομμύρια, από μείωση φορολογίας στα έσοδα των διαφημίσεων. Έκτον, στους παρόχους ηλεκτρικής ενέργειας μειώνετε τα τέλη των ανανεώσιμων πηγών ενέργειας, το 2019 50%, το 2020 70%. Μειώνεται στα ελληνικά νοικοκυριά; Όχι, εκεί το κρατάτε. Είναι και περισσότερα μερικές φορές. Να, λοιπόν, ποιους εξυπηρετείτε. Επομένως, συνολικά για να ξέρει ο λαός, ποιος πληρώνει τα ματωμένα πλεονάσματα; Ποιος κερδίζει; Κάντε λογαριασμό απ' όλα αυτά. Πόσα είναι τα αντίμετρα θα μου πείτε. Δεκατέσσερα δισεκατομμύρια - βεβαίως, τόσα είναι - μείον 3,5 που πάνε κατευθείαν στο μεγάλο κεφάλαιο, φτάνουν 10,5, λιγότερα δηλαδή από τα 18,5 που παίρνετε συνολικά. Ποιος τα πληρώνει τα αντίμετρα; Κι εδώ είναι η σκληρή ταξική πολιτική στην υπηρεσία του κεφαλαίου. Τα πληρώνει ο συνταξιούχος των 500 ευρώ με τη μείωση του αφορολόγητου. Τα πληρώνουν οι συντάξεις πάνω και κάτω από τα 1.000 ευρώ. Από εκεί κάνετε ελεημοσύνη. Δηλαδή, παίρνετε απ' αυτούς που κάτι έχουν, για να δώσετε «ψίχουλα» σ' αυτούς που δεν έχουν. Τέλος, το περιβόητο υπερταμείο. Τι ακούμε εδώ από την αντιπαράθεση με τη Νέα Δημοκρατία; «Εμείς», λέει, «δεν δεχθήκαμε αυτά που είπε η Νέα Δημοκρατία. Φτιάχνουμε το υπερταμείο. Αξιοποιούμε…». Μάστορες στη γλώσσα! Είστε μαστόροι! Έχετε διδαχθεί από το ΠΑΣΟΚ. «Αξιοποιούμε τον δημόσιο πλούτο, τη δημόσια περιουσία». Μάλιστα, συμφωνούμε. Ας συμφωνήσουμε ότι την αξιοποιείτε. Πώς όμως; Στους πιστωτές 50% και 50% στις επενδύσεις. Κι ο λαός τι παίρνει; Τίποτα. Να, λοιπόν, πού την πάτε και τη δημόσια περιουσία. Και βάζετε και 25 δισεκατομμύρια εγγυήσεις. Επομένως, κόφτε το, σταματήστε το. Η Νέα Δημοκρατία διαφωνεί με όλα αυτά τα μέτρα; Δεν άκουσα καμμία δέσμευση ότι θα τα καταργήσει. Αυτό που ακούμε είναι ότι το κράτος έχει συνέχεια. Θα καταργήσετε όλα αυτά τα μέτρα που πάρθηκαν και παίρνονται;
Κύριε Παφίλη, βάλτε τελεία. Μπορείτε να βάλετε και θαυμαστικό.
Θα υπονομεύσετε τον καπιταλιστικό δρόμο ανάπτυξης; Όχι βέβαια. Θα συνεχίσετε στην ίδια γραμμή. Τέλος, η Νέα Δημοκρατία έχει πάθει. Της έφαγαν το ψωμί. Μ' αυτή την πολιτική του ΣΥΡΙΖΑ και με αντικομμουνισμό έξυπνο και υπόγειο - από ορισμένους τουλάχιστον - και πονηρό, πάει να φορτώσει την πολιτική αυτή, που είναι ίδια με τη δική της, στην Αριστερά, να χτυπήσει ουσιαστικά το ΚΚΕ. Γιατί τούτοι που κυβερνούν έχουν πάρει διαζύγιο με την Αριστερά πολλά χρόνια. Λέω, λοιπόν, ότι σας άφησε στην μπάντα. Σας προσπέρασε από τα δεξιά και πολύ γρήγορα. Και εκεί που λέγατε «αριστερή παρένθεση» σας βγαίνει δεξιά συνέχεια της ίδιας πολιτικής κι εκεί που λέτε αριστερά κι αριστερά σάς βγαίνει μια αμερικανονατοϊκή Αριστερά. Συγχαρητήρια! Πάρτε και τον κ. Πάιατ, να συμφωνήσει μ' αυτά που λέτε, γιατί εκεί θα φτάσετε την επόμενη φορά. Ο λαός στον δρόμο της ανατροπής! Δεν του δίνετε τίποτα. Ούτε πρόκειται να του δώσετε. Μην πιστεύει τα παραμύθια του ΣΥΡΙΖΑ. Να αγωνιστεί.
Ευχαριστούμε.
Κι εγώ ευχαριστώ. Θα καταθέσουμε αίτηση ονομαστικής ψηφοφορίας επί της αρχής και επί ορισμένων άρθρων - να μη φάω άλλο χρόνο - και τη δίνουμε στο Προεδρείο.
Κυρίες και κύριοι συνάδελφοι, θέλω να θέσω υπ' όψιν σας ότι η Εξεταστική Επιτροπή για τη διερεύνηση του σκανδάλων στον χώρο της Υγείας κατά τα έτη 1997-2014, που έχει συσταθεί σύμφωνα με τα άρθρα 144 και επόμενα του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της την 20η Ιουνίου 2018, ζητεί παράταση της λειτουργίας της μέχρι την 23η Οκτωβρίου 2018. Το Σώμα συμφωνεί ;
Το Σώμα συνεφώνησε ομοφώνως.
Τον λόγο έχει ο Υπουργός κ. Τσακαλώτος για κάποιες νομοτεχνικές βελτιώσεις.
Ευχαριστώ, κύριε Πρόεδρε. Πριν πω για τη νομοτεχνική, θα ήθελα να ευχαριστήσω τον κ. Παφίλη γιατί μου έδωσε το καλύτερο κομπλιμέντο που μου έχουν δώσει ποτέ στη ζωή μου, ότι είμαι μάστορας της γλώσσας. Σας ευχαριστώ πάρα πολύ γι' αυτό.
Πάντως ήταν πληθυντικός αυτό. Είπα «είστε» όχι «είσαι».
Θέλω να κάνω μόνο ένα σχόλιο, πολιτικά θα σας απαντήσω μετά. Όταν κάνω κριτική για πίνακες και αριθμούς και μιλάει ο κ. Καραθανασόπουλος και βλέπετε την αντίδρασή μου, καλό είναι να τα προσέχετε γιατί μάλλον κάτι λέω. Δεν είναι 2,9. Στον πίνακα, η πρώτη γραμμή λέει 2,9 που είναι το ακαθάριστο. Κοιτάξτε τι λέει από κάτω, τι είναι ο αριθμός. Σας το λέω για να μην τσακωνόμαστε γι' αυτά μόνο. Είναι λάθος ο αριθμός 2,9 γιατί είναι ο ακαθάριστος αριθμός. Η νομοτεχνική βελτίωση έχει να κάνει με το ότι αποσύρουμε ένα κομματάκι, που έχει σχέση με τις εγγυήσεις των τραπεζών γιατί χρειάζεται περισσότερο σκέψη. Μας αναδείξανε κάποια προβλήματα που δεν τα είχαμε σκεφτεί και θα επανέλθουμε. Ευχαριστώ πολύ.
Ο κ. Παπαδόπουλος από τον ΣΥΡΙΖΑ έχει τώρα τον λόγο.
Κι όμως, αγαπητοί συνάδελφοι, τα δεδομένα για την Ελλάδα και τον πρωταγωνιστικό της ρόλο στα Βαλκάνια, για τις δυνατότητες που υπάρχουν συνεργατικής ανάπτυξης, ειρηνικής συμβίωσης των λαών, είναι ξεροκέφαλα. Οι διεθνείς εκτιμήσεις για την πορεία και την προοπτική της ελληνικής οικονομίας μπορεί να ενοχλούν την Τουρκία, αλλά δεν φαντάζομαι να ενοχλούν κι εσάς. Η Ελλάδα αλλάζει σελίδα. «Είναι πια μια διαφορετική χώρα», διαπιστώνει ο Μάριο Σεντένο, «μια χώρα που έχει όλες τις προϋποθέσεις να αναλάβει τις δικές της τύχες, οι ελληνικές αρχές έχουν κάνει θαυμάσια δουλειά». «Οι προσπάθειες της Ελλάδα δικαιώνονται», δηλώνει και ο Άνχελ Γκουρία του ΟΟΣΑ. «Κάνατε τις μεταρρυθμίσεις οι οποίες είναι απαραίτητες για να υπάρξει και ελάφρυνση του χρέους». Η Ελλάδα μετά την αναμενόμενη θετική τέταρτη αξιολόγηση του τρίτου μνημονίου, μετά την αναμενόμενη θετική αντιμετώπιση της εξυπηρέτησης του δυσβάσταχτου χρέους της, γυρίζει οριστικά τη σελίδα της μεταπολιτευτικής περιόδου, παύει να είναι προτεκτοράτο των δανειστών, παύει να είναι αποικία χρέους, μπορεί να συνεχίζει να είναι μια υπερχρεωμένη χώρα - άλλωστε και η Ιταλία υπερχρεωμένη χώρα είναι - , αλλά παύει να είναι προτεκτοράτο. Αποκτά βαθμούς ελευθερίας ιεραρχήσεων, επιλογών, για τα έσοδα και τις δαπάνες της, για την παραγωγική της ανασυγκρότηση, για το δικό της στρατηγικό σχέδιο δίκαιης και βιώσιμης ανάπτυξης. Ασφαλώς η μακρά περίοδος σκανδαλώδους διαχείρισης του δημοσίου χρήματος, εκρηκτικών ελλειμμάτων, υπερχρέωσης και κηδεμονίας της χώρας από τους δανειστές της με θεωρίες εσωτερικής υποτίμησης αφήνει προφανώς τα σημάδια της και στην περίοδο της επίσημης λήξης των μνημονιακών προγραμμάτων για την οποία διαβεβαιώνουν όλοι οι εκπρόσωποι των ευρωπαϊκών οργάνων. Η έξοδος είναι καθαρή, γιατί δεν υπάρχουν νέα προαπαιτούμενα, νέοι εκβιασμοί, νέες εντολές προς ναυτιλλομένους. Υπάρχει ασφαλώς η αυξημένη δημοσιονομική επιτήρηση. Υπάρχει το νεοφιλελεύθερο σύμφωνο σταθερότητας. Υπάρχει η απαίτηση να τηρούνται οι συμφωνίες που προηγήθηκαν. Οι δανειστές θέλουν να πάρουν πίσω τα λεφτά τους και αυτό συνεπάγεται δεσμεύσεις σε όλες, τουλάχιστον, εκείνες τις πολιτικές δυνάμεις που θέλουν να παραμείνει η Ελλάδα στην ενωμένη Ευρώπη. Το εκπληκτικό είναι ότι τα κόμματα που ευθύνονται για την υπερχρέωση, για τη ρεμούλα στη διαχείριση του δημοσίου χρήματος, για τα τεράστια ελλείμματα, για τις μνημονιακές συμφωνίες εσωτερικής υποτίμησης, τα κόμματα που μας καλούσαν να αγαπήσουμε, να υιοθετήσουμε τα μνημόνια, οι φανατικοί του «ναι σε όλα» μάς κατηγορούν τώρα ότι υπογράψαμε τέταρτο μνημόνιο, ότι το τρίτο ήταν αχρείαστο, ενώ τα δυο πρώτα ήταν χρειαζούμενα και κραυγάζουν τώρα κατά των συνεπειών της υπερχρέωσης, την οποία αυτοί προκάλεσαν, για τα υψηλά πρωτογενή πλεονάσματα που απαίτησαν οι δανειστές και από τη σημερινή Κυβέρνηση, ενώ οι ίδιοι είχαν υπογράψει χειρότερα, για τη μείωση των συντάξεων και του αφορολόγητου που εκβίασε το Διεθνές Νομισματικό Ταμείο τον Δεκέμβριο του 2016, σε συνεννόηση με τη Γερμανία, ενώ οι ίδιοι είχαν υπογράψει μηδενικά ελλείμματα στα ασφαλιστικά ταμεία και τις συντάξεις, μας κατηγορούν για τις εγγυήσεις εξόφλησης των οφειλών και αποπληρωμής της δανειακής σύμβασης. Η επιβολή των απαιτήσεων των δανειστών με εκβιασμούς έγινε προς όλες τις κυβερνήσεις και προς αυτήν του κ. Σαμαρά. Στην Ελλάδα μπορεί να μην επέβαλαν αλλαγή του Υπουργού Οικονομικών, όπως στην Ιταλία, επέβαλαν όμως την αντικατάσταση της κυβέρνησης Παπανδρέου όταν ζήτησε στις Κάννες δημοψήφισμα για τις απαιτήσεις τους και καθοδήγησαν την κυβέρνηση Παπαδήμου, επέβαλαν την κάλυψη του δημοσιονομικού κενού 2 δισεκατομμυρίων στην κυβέρνηση Σαμαρά, απαίτησαν δεκαεννέα προαπαιτούμενα για να κλείσει η πέμπτη αξιολόγηση του δεύτερου μνημονίου. Αυτά για να μην ξεχνάμε, για να μην προκαλούμε με κραυγές περί ενδοτικότητας, για να μη δαιμονολογούμε για το τι είναι και το τι δεν είναι το υπερταμείο, για να μην καταφεύγουμε σε νέες αυταπάτες, όπως αυτές που ακούσαμε από τον κ. Μανιάτη χθες σχετικά με την αξιοποίηση της δημόσιας περιουσίας, χωρίς να παίρνουν μέρισμα, λέει, ο κ. Μανιάτης, οι δανειστές. Πώς το ανακαλύψατε αυτό; Τη δυνατότητα οι δανειστές να απεμπολήσουν αυτά τα οποία υποχρεούται η χώρα να κάνει έναντι του δανεισμού της. Βέβαια, να θυμίσω ότι και ο κ. Βορίδης είχε σκόπιμη απώλεια μνήμης για τη δανειακή σύμβαση του καλοκαιριού του 2015. Εμείς θα ήμασταν ευτυχισμένοι αν υπήρχε δυνατότητα για καλύτερη συμφωνία από αυτήν που έκανε το επιτελείο μας με τον Ευρωπαϊκό Μηχανισμό Σταθερότητας, γιατί κατόρθωσε να περιορίσει τις απαιτήσεις των δανειστών στα 25 δισεκατομμύρια από τα 50 που ζητούσαν από τις άλλες κυβερνήσεις, με συμβαλλόμενη και την Ελληνική Εταιρεία Συμμετοχών Περιουσίας εκτός από το ΤΧΣ. Η ΕΕΣΥΠ στη διανομή κερδών από την αξιοποίηση θα καταβάλει μόνο το 50% και το υπόλοιπο θα είναι για επενδύσεις. Θα ήμασταν ευτυχείς αν υπήρχε κάτι καλύτερο από την παρουσία τριών Ελλήνων στο ΔΣ της ΕΕΣΥΠ, από την ευθύνη Ελληνίδας με πλούσιο βιογραφικό ως διευθύνουσα συμβούλου, από το στρατηγικό σχέδιο εκμετάλλευσης των περιουσιακών στοιχείων της ΕΤΑΔ, της ΕΔΗΣ, που κατήργησε η ΕΕΣΥΠ, από το γεγονός ότι η ακίνητη περιουσία του δημοσίου δεν εγγράφεται ως υποθήκη...
Κλείστε, κύριε Παπαδόπουλε.
Κλείνω. Η Ελλάδα αλλάζει πραγματικά σελίδα, μετά από οκτώ χρόνια παράδοσης της ευθύνης άσκησης της οικονομικής πολιτικής στους δανειστές της, με λαθεμένες θεωρίες, λαθεμένες συνταγές, εκδικητικότητα, σκόπιμους εκβιασμούς, που επιβάρυναν την κατάσταση της χώρας. Εμείς θέλουμε μαζί σας μέχρι τις επερχόμενες εκλογές να κάνουμε μια συζήτηση πάνω σε προγράμματα, πάνω σε ιδέες, πάνω σε αρχές και έχουμε πολύ χρόνο μπροστά μας για να το κάνουμε. Ευχαριστώ πολύ.
Ευχαριστούμε πολύ. Η κ. Βάλια Βαγιωνάκη από τον ΣΥΡΙΖΑ έχει τον λόγο.
Κυρίες και κύριοι συνάδελφοι, δεν θα ασχοληθώ με το σκοπιανό, γιατί θεωρώ ότι θα μας δοθεί τους επόμενους μήνες η ευκαιρία, με βάση και το κείμενο, να μιλήσουμε και στις επιτροπές, αλλά και στην Ολομέλεια. Μέχρι τότε συστήνω ψυχραιμία και νηφαλιότητα. Συζητάμε, λοιπόν, σήμερα το τελευταίο νομοσχέδιο της εποχής των μνημονίων, καθώς η ολοκλήρωση της τέταρτης και τελευταίας αξιολόγησης θα επιτρέψει στη χώρα μας να αφήσει πίσω της τη δυσκολότερη και πολλαπλώς επιζήμια περίοδο που έζησε η Ελλάδα από την εποχή της Μεταπολίτευσης. Μένει ακόμα να καταλήξουν οι διαπραγματεύσεις σε δύο μεγάλα ζητήματα, αλλά θα γίνει και αυτό στις επόμενες μέρες. Το πρώτο αφορά στη συγκεκριμενοποίηση των μέτρων για τη ρύθμιση του ελληνικού χρέους, όπου θυμίζω ότι το πλαίσιο έχει ήδη προσδιοριστεί από τις αποφάσεις του Eurogroup πέρσι τον Ιούνιο, μια εξαιρετικής σημασίας, βέβαια, εκκρεμότητα, το κλείσιμο της οποίας εκτιμώ ότι θα στείλει ένα ηχηρό μήνυμα στη διεθνή επενδυτική κοινότητα. Το δεύτερο αφορά στο καθεστώς της μεταπρογραμματικής εποπτείας, καθεστώς που ακολουθήθηκε και στις υπόλοιπες χώρες που βρέθηκαν σε προγράμματα, η οποία όμως σε καμμία περίπτωση δεν συνιστά παράταση των μνημονίων και των καταναγκασμών. Φυσικά δεν μπορώ να παραβλέψω το γεγονός ότι τελούμε υπό μια δύσκολη πραγματικότητα ελληνική, ευρωπαϊκή και παγκόσμια, ότι δεν περηφανευόμαστε για τις μνημονιακές επιταγές που μας επιβλήθηκαν, παρ' ότι κάναμε ό,τι μπορούσαμε για να αντισταθμίσουμε τις αντικοινωνικές πλευρές τους. Επομένως, στόχος μας την επόμενη μέρα πρέπει να είναι να συνεχίσουμε σε όλα τα επίπεδα την ανατροπή και της τελευταίας αδικίας. Χρειάζεται, όμως, να υπενθυμίσω ότι τον Αύγουστο του 2018 τα μνημόνια αποτελούν οριστικό παρελθόν για τον τόπο και αυτή είναι μια αμετάκλητη αλλά διόλου αυτονόητη εξέλιξη. Είναι μια εξέλιξη που προέκυψε μετά από επίμονη και επίπονη δουλειά μέσω ενός οδικού χάρτη που η Κυβέρνηση μας υπηρετεί σταθερά και απαρέγκλιτα με έναν και μόνο στόχο: να βγούμε από τα μνημόνια και να οικοδομήσουμε ένα μέλλον με αξιοπρέπεια, αξιοποιώντας τα συγκριτικά πλεονεκτήματα της χώρας, προσπαθώντας να μειώσουμε το εισοδηματικό χάσμα που στα χρόνια της κρίσης γιγαντώθηκε και να δημιουργήσουμε μια ανάπτυξη προς όφελος των πολλών. Κυρίες και κύριοι συνάδελφοι, υπάρχουν κάποια αναμφισβήτητα θετικά στοιχεία στην ελληνική οικονομία. Έχουμε θετικούς ρυθμούς ανάπτυξης μετά από δέκα χρόνια ύφεσης. Έχουμε σταθερή αύξηση εξαγωγών και επενδύσεων. Έχουμε αύξηση της βιομηχανικής παραγωγής, της μεταποίησης, της εργασίας. Η ανεργία έχει πέσει, αλλά βέβαια παραμένει ακόμα υψηλή. Το θετικό είναι ότι επτά στις δέκα νέες θέσεις εργασίας είναι πλήρους απασχόλησης και το μισθολογικό κόστος αυξάνει. Φυσικά κανείς δεν θριαμβολογεί και κανείς δεν λέει ότι στις 20 του Αυγούστου θα τρώμε με χρυσά κουτάλια. Εξάλλου άλλο οι δείκτες και άλλο δυστυχώς η καθημερινότητα και θα χρειαστεί χρόνος πολύς για να δει η ελληνική οικογένεια όλες τις θετικές μετατοπίσεις. Λαμβάνοντας υπ' όψιν όμως τα δεδομένα, άλλα θα έπρεπε - νομίζω εγώ - να συζητάμε σήμερα. Θα έπρεπε να συζητάμε για το εάν τίθενται σωστά ή λάθος οι βάσεις για την ανάπτυξη και την επαναβιομηχάνιση της χώρας, για το αν είναι προς τη σωστή κατεύθυνση οι διατάξεις για την καταπολέμηση της ανεργίας και η απόφαση οι εργοδοτικές εισφορές για τη δημιουργία νέων θέσεων εργασίας για πλήρη απασχόληση να εκπίπτουν από τα ακαθάριστα έσοδα προσαυξημένες κατά 50% για μια ολόκληρη πενταετία. Θα έπρεπε να συζητάμε για το αν κάναμε σωστές κινήσεις στην κοινωνική πολιτική ή όχι, αν αρκεί ότι ο προϋπολογισμός της πρόνοιας πολλαπλασιάστηκε ή αν θα έπρεπε να γίνει κάτι άλλο, αν θα πρέπει να δοθεί σε πεντακόσιες χιλιάδες νοικοκυριά ενίσχυση 70 με 210 ευρώ τον μήνα ως επιδότηση ενοικίου είτε ως δόση δανείου για πρώτη κατοικία. Θα έπρεπε να συζητάμε για το αν είναι καλό ή όχι ότι επανέρχονται οι συλλογικές συμβάσεις εργασίας ή αν σωστά το ΕΣΠΑ έχει αναπτυξιακές στοχευμένες κατευθύνσεις κυρίως προς τις μικρομεσαίες επιχειρήσεις. Γιατί δεν υπάρχει αμφιβολία ότι το παρόν νομοσχέδιο έχει δύσκολες αλλά και καλές παρεμβάσεις, όπως ότι το Πρόγραμμα Δημοσίων Επενδύσεων το 2018 θα ανέλθει στα 6,75 δισεκατομμύρια και μεταξύ 2019 και 2022 συνολικά θα ανέλθει στα 29,2 δισεκατομμύρια, ποσά βέβαια αναγκαία για την ανάπτυξη της χώρας, όπως είναι οι διατάξεις του Υπουργείου Οικονομικών για το λαθρεμπόριο καπνικών που καθιστούν τις καπνοβιομηχανίες συνυπεύθυνες, όπως είναι οι διατάξεις για τους περιστασιακά ή ευκαιριακά απασχολούμενους άνεργους, φοιτητές, νοικοκυρές, που θα δουν μειώσεις φόρου όταν το πραγματικό τους εισόδημα δεν υπερβαίνει τα 6.000 ευρώ ή το τεκμαρτό τα 9.500 ευρώ, όπως οι διατάξεις που θα θεσπίσουν χαμηλότερο συντελεστή φόρου 5% σε αμειβόμενους με ημερομίσθιο, η μείωση στο μισό της προκαταβολής φόρου σε πρόσωπα που αποκτούν έσοδα λόγω έναρξης εργασιών, κ.λπ.. Κυρίες και κύριοι συνάδελφοι, επειδή βλέπω ότι ο χρόνος προχωράει και δεν θέλω να σας κουράσω, νομίζω ότι η Ελλάδα έχει τις δυνατότητες να προχωρήσει κι ότι πρέπει να συμβάλουμε όλοι σε αυτήν την κατεύθυνση.
Κύριοι συνάδελφοι, με τους ομιλητές συναδέλφους θα πάμε μέχρι 13.15΄ ακριβώς. Προχωράμε, λοιπόν. Τον λόγο έχει ο κ. Νικόλαος Μανιός από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, μιλάμε τώρα τέσσερις μέρες για το νομοσχέδιο σε ένα πλαίσιο όπου υπάρχει το ζήτημα της επίλυσης του μακεδονικού προβλήματος, το οποίο κυριαρχεί και στη σκέψη μας και στις τοποθετήσεις μας. Θέλω να ξεκινήσω με δύο παρατηρήσεις. Καλό είναι να μην κάνουμε αναφορές στο τι είπε ο τάδε και ο δείνα τότε και σε ποιον το είπε, διότι τέτοιου είδους αναφορές χωρίς την ανάλυση και την προσέγγιση της συγκεκριμένης ιστορικής στιγμής που ειπώθηκαν οδηγούν σε λάθος συμπεράσματα. Αυτή είναι η μία παρατήρηση. Δεύτερον, να μη λέμε ποιος είπε συγχαρητήρια σε ποιον κ.λπ., γιατί αν σε αυτήν την Αίθουσα φέρει κάποιος στη μνήμη μας πόσο ακραία πράγματα έχουν ακουστεί, τότε θα βγάλουμε παράλογα συμπεράσματα. Επίσης, οι σύντροφοι του ΚΚΕ πρέπει να απαντήσουν μια φορά ότι όλα αυτά που μας καταγγέλλουν ας τα πούμε ότι είναι σωστά και δεν ανατρέπουν το σύστημα, προφανώς. Είναι πιο ανατρεπτικό του συστήματος η επαγγελία του ερχομού ενός άλλου συστήματος; Αυτό είναι ένα μεγάλο ζήτημα που πρέπει κάποτε να το απαντήσουμε σοβαρά. Κι επίσης, οι υποδείξεις για κουράγιο να μη γίνονται, γιατί έχουμε αποδείξει έμπρακτα και ιδίως οι μεγαλύτεροι σε ηλικία ότι το κουράγιο το είχαμε πάντα. Έχει μεγάλη σημασία αυτό, για να μην οδηγηθούμε σε προσωπικά ζητήματα. Για να δούμε τώρα το περίφημο μακεδονικό. Αν πάρουμε αυτά τα ιστορικά που έχουν γραφτεί και ακουστεί, θα καταλήξουμε πολύ εύκολα στο συμπέρασμα ότι οι φιλιππικοί λόγοι του Δημοσθένη ήταν υπέρ των Μακεδόνων. Αν δούμε, λοιπόν, τι έλεγαν το 1830 μέχρι το 2004 και 2005 οι άνθρωποι που αγωνίζονταν για τη Μακεδονία, θα δούμε ότι το 2004 ο οπλαρχηγός της περιοχής είπε «ήρθε ο τάδε, από δίπλα από τα Σκόπια και μίλαγε μακεδονική, ήρθε ο τάδε και μίλαγε σλάβικη γλώσσα και είχαμε μεταφραστή που τη μετέφραζε στα ελληνικά». Πρέπει να προσγειωθούμε. Τι είναι αυτό που μας υποχρεώνει τώρα να το λύσουμε; Και όχι τώρα, θα έπρεπε να είχαμε ήδη λύσει το Σκοπιανό. Επειδή η χώρα αυτή είναι ανάμεσα σε συμπληγάδες πρέπει να βρει μια διέξοδο όχι στη θάλασσα, αλλά μία πολιτική διέξοδο. Είναι υποχείριο της Βουλγαρίας και των αλβανοφώνων. Τι είπαν οι Βούλγαροι; Όποιος θέλει να έρθει να δηλώσει ότι είναι Βούλγαρος να του δώσουμε διαβατήριο. Δηλαδή να γίνουν Ευρωπαίοι πολίτες. Τι έκανε ο Τούρκος Πρωθυπουργός; Είπε «λύστε το πρόβλημά σας, αλλά αν δεν το λύσετε, εμείς εδώ είμαστε». Θέλουμε να βάλουμε τους νευρικούς γείτονές μας και στα βόρεια σύνορά μας; Αν το θέλουμε, να αποφασίσουμε να αφήσουμε κατά μέρος την ιστορία. Η ιστορία μάς διδάσκει, άμα ξέρουμε να τη διαβάσουμε, όχι άμα δεν ξέρουμε. Διότι ιστορία ήταν και το 1897 ο ελληνοτουρκικός πόλεμος και κάτω από ποια μεγάλη ιδέα ήρθε, ιστορία ήταν και το 1922, το πως έγινε η καταστροφή. Άρα, λοιπόν, αν την ιστορία δεν ξέρεις να τη διαβάσεις να μην την επικαλείσαι. Τώρα, όσον αφορά στο νομοσχέδιο, δεν έχω να πω τίποτα για να το υπερασπιστώ ή όχι. Με πείσατε, αγαπητοί συνάδελφοι, όλων των κομμάτων, πλην του ΣΥΡΙΖΑ και των Ανεξαρτήτων Ελλήνων, ότι είναι το τέταρτο, το χειρότερο δυνατό μνημόνιο κ.λπ.. Μάλιστα. Και γιατί δεν κάνετε την πρόταση μομφής σήμερα, να σταματήσει η διαδικασία, να πέσει αυτή η Κυβέρνηση που δεν την θέλετε και να έρθετε εσείς μετά να τα κάνετε; Θα κάνετε την πρόταση μομφής αύριο, εκ του ασφαλούς. Πάντα εκ του ασφαλούς. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Υπάρχει μια απορία, όχι σε εμένα, στον ελληνικό λαό. Αφού αυτή η Νέα Δημοκρατία είχε ταχθεί όπως είχε ταχθεί όλα τα χρόνια, γιατί θέλει να πέσει αυτή η Κυβέρνηση τώρα; Γιατί εκκρεμούν να βγουν στη φόρα και να πάνε στα δικαστήρια, όπως έγινε στην Ισπανία, οι ενεχόμενοι σε σκάνδαλα. Ποιοι είναι αυτοί; Ο καθένας ας βάλει το μυαλό του να δουλέψει.
Πες ονόματα!
Σας παρακαλώ. Θα τα πει ο εισαγγελέας. Όχι σε μένα προβοκάτσιες, σε παρακαλώ, γιατί θα τ' ακούσεις! Ο εισαγγελέας θα τα πει τα ονόματα. Αυτοί, λοιπόν, που φοβούνται τη δικαιοσύνη φωνάζουν να φύγει η Κυβέρνηση. Κι ας έκαναν, βέβαια, τη μεγάλη συμφωνία οι εδώ, ο κ. Σαμαράς με τον κ. Ιβάνοφ. Τα δύο άκρα τα Δεξιά ήρθαν κι αγκαλιάστηκαν, για να πνίξουν τους λαούς μέσα στο μίσος.
Κυρίες και κύριοι συνάδελφοι, από εδώ και πέρα η διαδικασία είναι η εξής: Θα μιλήσει ο Αρχηγός της Αξιωματικής Αντιπολίτευσης κ. Μητσοτάκης και ύστερα, από πλευράς των Αρχηγών των κομμάτων, θα μιλήσουν η κ. Γεννηματά, ο κ. Θεοδωράκης και θα κλείσει τη συνεδρίαση ο Υπουργός Οικονομικών κ. Ευκλείδης Τσακαλώτος. Ενδιάμεσα, εφόσον υπάρχει χρόνος, θα μπουν επιπλέον κάποιοι Βουλευτές κατά τη σειρά που έχουν. Αυτό θα κριθεί από τους χρόνους που έχουμε, διότι στις 15: 00΄ ακριβώς θα γίνει η ψηφοφορία, όπως έχουμε δεσμευθεί. Λυπάμαι, έχουν μείνει αρκετοί συνάδελφοι εκτός, αλλά έχουν ήδη μιλήσει περίπου εβδομήντα πέντε και με άνεση χρόνου, πέραν των Κοινοβουλευτικών Εκπροσώπων. Τον λόγο έχει ο Πρόεδρος της Νέας Δημοκρατίας κ. Κυριάκος Μητσοτάκης.
Κύριε Πρόεδρε, καταγράφω ως αξιοσημείωτο το γεγονός ότι ο Πρωθυπουργός δεν θα λάβει τον λόγο να υπερασπιστεί το νομοσχέδιο. Μου κάνει, πράγματι, εντύπωση αυτό, εκτός αν αλλάξει ο προγραμματισμός του μέχρι την ολοκλήρωση της συζήτησης. Αυτό δείχνει με πόσο πάθος υπερασπίζεται τα μέτρα, τα οποία θα επιβάλετε εσείς, κύριοι, στον ελληνικό λαό, ο Πρωθυπουργός σας ο οποίος απέχει από τη σημερινή συζήτηση. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ τελειώνει τη θητεία της ακριβώς όπως την ξεκίνησε: με ψέματα. Στους τίτλους η συζήτηση σήμερα αφορά ένα νομοσχέδιο για το Μεσοπρόθεσμο Πλαίσιο Δημοσιονομικής Στρατηγικής 2019-2022 και τα μέτρα που το συνοδεύουν. Η αλήθεια, όμως, ας μην κουραζόμαστε με τεχνοκρατικές διατυπώσεις, είναι ότι πρόκειται για το τέταρτο μνημόνιο, το δεύτερο κατά σειρά που φέρνει τις υπογραφές Αλέξη Τσίπρα και Πάνου Καμμένου. Είναι ένα μνημόνιο το οποίο δεσμεύει τη χώρα για πολλά χρόνια, χωρίς, όμως, να υπάρχει πρόνοια για χρηματοδότηση, αλλά ταυτόχρονα με βαριά υποθήκη τον εθνικό πλούτο της πατρίδας μας. Το τι προβλέπει το τέταρτο μνημόνιο είναι ήδη γνωστό σε όλους τους Έλληνες πολίτες. Μειώνει μισθούς, μειώνει συντάξεις, μειώνει το αφορολόγητο. Καταργεί ταυτόχρονα ό,τι έχει μείνει από το ΕΚΑΣ και το ΦΠΑ στα νησιά. Αυξάνει και άλλο τις εισφορές σε αγρότες και σε ελεύθερους επαγγελματίες. Και όλα αυτά, βεβαίως, πέφτουν πάνω σε μία κοινωνία, η οποία είναι ήδη τραυματισμένη απ' όσα έγιναν τα τελευταία χρόνια. Κυρίες και κύριοι Βουλευτές, οι αριθμοί δεν λένε ψέματα. Η Κύπρος τα τελευταία τρία χρόνια αναπτύχθηκε αθροιστικά κατά 9,3% και η Ελλάδα μόλις κατά 0,9%. Το χειρότερο, όμως, είναι ότι η Κυβέρνηση υστερεί ακόμα και απέναντι στον ίδιο της τον εαυτό. Κύριε Υπουργέ, κάθε πέρυσι και καλύτερα! Εάν συγκρίνετε το φετινό με το περσινό μεσοπρόθεσμο, θα διαπιστώσετε ότι το ΑΕΠ το 2021 είναι κατά 6,6 δισεκατομμύρια ευρώ μικρότερο απ' αυτό που εσείς οι ίδιοι προβλέπατε πέρυσι ενώ για όλη την περίοδο 2017-2021 θα είναι αθροιστικά κατά 26,3 δισεκατομμύρια μικρότερο. Δεν πιστεύετε ούτε εσείς οι ίδιοι στις προβλέψεις σας και γι' αυτό και αναγκάζεστε να τις αναθεωρείτε συνέχεια προς τα κάτω. Καταθέτω τον σχετικό πίνακα στα Πρακτικά. Παρακαλώ να τον δώσετε στον Υπουργό Οικονομικών [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλα αυτά ενώ η κοινωνία έχει πληρώσει πολύ ακριβά αυτήν την Κυβέρνηση. Το πού θα βρισκόμασταν σήμερα, εάν δεν είχε μεσολαβήσει το πρώτο καταστροφικό εξάμηνο του 2015, το γνωρίζουν πια όλοι. Αρκεί μία σύγκριση με την Πορτογαλία, την Ιρλανδία, την Κύπρο, με χώρες που βγήκαν - δυστυχώς για εμάς, ευτυχώς για εκείνες - οριστικά από την κρίση. Είναι χώρες που παράγουν πλούτο, που μπορούν να δανειστούν με ασφάλεια και με σχετικά χαμηλό κόστος από τις αγορές. Την ίδια ώρα η Ελλάδα σέρνεται και η απόσταση που την χωρίζει από τις υπόλοιπες ευρωπαϊκές χώρες μεγαλώνει. Η Κυβέρνηση έπνιξε τους Έλληνες στους φόρους. Τσάκισε την ανάπτυξη, φτωχοποίησε τη μεσαία τάξη, τιμώρησε και τιμωρεί ακόμα την επιχειρηματική επιτυχία. Επιτέθηκε με τρόπο ανήθικο, με τρόπο - μπορώ να πω - ταξικό στο διαθέσιμο εισόδημα των Ελλήνων και ειδικά στο διαθέσιμο εισόδημα της μεσαίας τάξης, για να δημιουργήσει το περιβόητο υπερπλεόνασμα, για το οποίο πανηγυρίζετε, και για να διανείμετε ένα μικρό μέρος του υπερπλεονάσματος με κριτήρια παντελώς ιδιοτελή. Δημιουργήσατε μια μεγάλη μάζα απελπισμένων που πνίγονται στα χρέη και δεν έχουν καμία ελπίδα για το μέλλον. Ένας στους δύο Έλληνες χρωστάει στην εφορία, σε ταμεία ή σε τράπεζες. Σχεδόν δύο εκατομμύρια συμπολίτες μας αδυνατούν να ρυθμίσουν οφειλές των 500 ευρώ. Σε αυτήν την κοινωνία, λοιπόν, έρχεται να επιβληθεί με την ψήφο της κυβερνώσας Αριστεράς και των τυχοδιωκτικών ΑΝΕΛ ένα τέταρτο μνημόνιο σε πολίτες που ήδη ασφυκτιούν από υψηλούς φόρους και από παράλογες εισφορές, σε μία οικονομία χωρίς ρευστότητα και με capital controls και με τις οφειλές του δημοσίου προς την αγορά να έχουν πλέον εκτιναχθεί, με την υγιή επιχειρηματικότητα αλυσοδεμένη. [[Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κύριοι του ΚΙΝΑΛ, καταλαβαίνω ότι είστε σε μία σχετική αναταραχή. Παρακαλώ, όμως, εάν μπορείτε να κάνετε λίγη ησυχία. Κύριε Πρόεδρε θα με διευκολύνετε λίγο;
Ησυχία παρακαλώ.
Κυρίες και κύριοι Βουλευτές, προκειμένου να αποκρύψουν αυτήν την πραγματικότητα, οι κυβερνώντες εξακολουθούν να κάνουν πολιτική με τον μόνο τρόπο τον οποίο ξέρουν, λέγοντας ψέματα. Ακούμε, λοιπόν, ότι έρχεται το δήθεν τέλος των μνημονίων χάρη σε μία καθαρή έξοδο που θα βγάλει τη χώρα σε ένα περιβάλλον - πώς μας το είπατε; - μετά - λιτότητος. Εγώ είμαι εδώ, όπως είναι και όλοι οι Βουλευτές της Νέας Δημοκρατίας και όσοι έλαβαν τον λόγο και ο εισηγητής μας και ο Κοινοβουλευτικός μας Εκπρόσωπος, για να σας πούμε την αλήθεια. Την αλήθεια που εσείς προσπαθείτε να κρύψετε, αλλά βρίσκεται στο επίσημο κείμενο του τέταρτου μνημονίου. Για να δούμε, λοιπόν, σύντομα ποιοι είναι οι μεγάλοι χαμένοι, κύριε Υπουργέ, του τέταρτου μνημονίου. Έχουμε, λοιπόν, και λέμε: Οι συνταξιούχοι. Σε λίγους μήνες κάθε συνταξιούχος θα χάσει έως και δύο συντάξεις και σε σαφώς χειρότερη θέση θα έρθουν πεντακόσιες χιλιάδες συνταξιούχοι του δημοσίου που θα χτυπηθούν τριπλά από τον συνδυασμό της κατάργησης της προσωπικής διαφοράς, της κατάργησης του ΕΚΑΣ και της μείωσης του αφορολόγητου. Δεύτερον, οι χαμηλόμισθοι. Το αφορολόγητο - και θα επανέλθω σε αυτό, κύριε Υπουργέ μετά - για αγρότες, μισθωτούς και συνταξιούχους πού ήταν το 2014; Ήταν 9.545 ευρώ. Τώρα μειώνεται στα 5.680 ευρώ. Αυτό σημαίνει με απλά λόγια ότι για πρώτη φορά, επί των δικών σας ημερών, θα πληρώσουν φόρο συμπολίτες μας που καλούνται να τα βγάλουν πέρα με 500 ευρώ τον μήνα. Αυτή είναι η δήθεν ευαισθησία της Αριστεράς για τους πιο αδύναμους! [[Χειροκροτήματα από την πτέρυγα της Νέας Δημοκρατίας]] Τρίτον, οι ελεύθεροι επαγγελματίες. Καταργείται οριζοντίως η έκπτωση 15% επί του εισοδήματος, με συνέπεια να μειώνεται κι άλλο το διαθέσιμο εισόδημα δικηγόρων, γιατρών, μηχανικών, αγροτών. Τέταρτοι μεγάλοι χαμένοι είναι οι ιδιοκτήτες ακινήτων σε φτωχότερες συνοικίες. Εσείς, που θα καταργούσατε τον ΕΝΦΙΑ, τον αυξάνετε ακόμη και στις φτωχότερες γειτονιές. Ένα εκατομμύριο νοικοκυριά θα πληρώσουν περισσότερο.
Φτωχότερα νοικοκυριά; Στη Μύκονο, οι φίλοι σας;
Ένα διαμέρισμα στη Νίκαια, κύριε Τσακαλώτε, δεκαπενταετίας θα πλήρωνε 300 ευρώ ΕΝΦΙΑ και σήμερα πληρώνει 400. Είναι μικρή αύξηση για εσάς αυτό, κύριε Τσακαλώτε;
Θα σας απαντήσω.
Τα ίδια περιστατικά έχουμε σε μία σειρά από υποβαθμισμένες περιοχές, αλλά προφανώς αδιαφορείτε.
Δεν σας βγήκε.
Μιλάτε εσείς που λέγατε ότι θα καταργήσετε τον ΕΝΦΙΑ; Έχετε το θράσος να διακόπτετε κιόλας; Δεν ντρέπεστε λίγο; [[Χειροκροτήματα από την πτέρυγα της Νέας Δημοκρατίας]] Μη με ξαναδιακόψετε! Έχετε τη φωλιά σας πολύ λερωμένη, κύριε Τσακαλώτε.
Παρακαλώ, μη διακόπτετε!
Και γίνεται και χειρότερο: Η δημόσια περιουσία μπαίνει ενέχυρο για 25 δισεκατομμύρια ευρώ μέσω του υπερταμείου το οποίο να θυμίσουμε ότι συγκροτήθηκε και πάλι με υπογραφή Τσίπρα - Καμμένου. Η προπαγάνδα σας λέει πως το άρθρο 109 είναι απλή επαναδιατύπωση μιας προηγούμενης ρύθμισης. Όμως, η Σύνοδος Κορυφής για το ευρώ του Ιουλίου του 2015 όσο και ο ν.4336/15 συνδέουν ξεκάθαρα τη δέσμευση αυτή με την ανακεφαλαιοποίηση των τραπεζών. Τώρα μιλάμε για μία νέα ταπεινωτική υποθήκη, που φέρει τη δική σας υπογραφή. Οι άνθρωποι που το 2014 αποκαλούσαν αιματοβαμμένα τα πλεονάσματα 3% έως 4,5% για τρία χρόνια τώρα αλυσοδένουν τη χώρα με πλεονάσματα από 3,5% έως 5,2% για πέντε χρόνια. Θέλω να θυμίσω τι έλεγε ο κ. Τσίπρας ακριβώς πριν από δύο χρόνια για το ζήτημα των υπερπλεονασμάτων στο συνέδριο του Economist που θα πάει να μιλήσει και πάλι αύριο. Του θυμίζω, λοιπόν, ότι έλεγε πριν από δύο χρόνια: «Είναι απολύτως αδύνατον πρωτογενή πλεονάσματα του ύψους του 3,5% μετά το 2018 να διατηρηθούν και μάλιστα για αρκετά χρόνια. Εκτός», προσθέτει ο Πρωθυπουργός, «αν θέλουμε να πνίξουμε την ελληνική οικονομία και να έχουμε διαρκώς συνθήκες μακροχρόνιας στασιμότητας. Πιστεύω ότι κανείς δεν το θέλει αυτό». Ακριβώς αυτό κάνατε με τη δική σας πολιτική. Κύριε Τσακαλώτε, καταθέτω στα Πρακτικά το σχετικό απόσπασμα από την ομιλία του Πρωθυπουργού. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών]] [[Χειροκροτήματα από την πτέρυγα της Νέας Δημοκρατίας]] Όμως, αυτές δεν είναι οι μόνες ολέθριες συνέπειες του τέταρτου μνημονίου. Δυστυχώς, το μακρύ χέρι του κράτους εισβάλλει στα ταμεία των οργανισμών και αφαιρεί όλα τα αποθέματα ασφάλειάς τους. Αυτό σημαίνει ότι παγώνει η ρευστότητα των δήμων, των υπηρεσιών κοινής ωφέλειας, των νοσοκομείων και αναγκαστικά περιορίζουν τη λειτουργία τους στα στοιχειώδη. Πρόκειται για μια τριτοκοσμική κατάσταση στο όνομα του διαβόητου «μαξιλαριού», με το οποίο πάτε να πνίξετε τη χώρα. Βέβαια, όλα αυτά εντάσσονται σε μια βαθιά ανήθικη και ανέντιμη στρατηγική. Επί χρόνια στραγγαλίζετε την κοινωνία για να δημιουργήσετε τον περιβόητο δημοσιονομικό χώρο, το διαβόητο υπερπλεόνασμα και μετά έρχεστε και μοιράζετε επιδόματα σε κοινωνικές ομάδες που τις έχετε στοχοποιήσει και τις θεωρείτε πολιτικά ευάλωτες και άρα, επιρρεπείς στο να γίνουν εκλογική σας πελατεία. Αυτή είναι η Ελλάδα που θέλετε: Μια Ελλάδα φτωχοποιημένη από την υπερφορολόγηση, οικονομικά στάσιμη και στερημένη από ρευστότητα, μια κοινωνία διχασμένη με πολίτες εξαρτημένους από το καθεστώς που προσπαθείτε να στήσετε. Αυτή, λοιπόν, είναι η αλήθεια σας: Ένας Πρωθυπουργός που θα έσχιζε το τρίτο μνημόνιο και μέσα σε τρία χρόνια έφερε δύο μνημόνια πολύ βαρύτερα και ένας Υπουργός Οικονομικών που θα υπέβαλε την παραίτησή του για το αφορολόγητο, αλλά μένει στην καρέκλα του για να είναι αυτός που θα το μειώσει. [[Χειροκροτήματα από την πτέρυγα της Νέας Δημοκρατίας]] Scripta manent, κύριε Τσακαλώτε. Στις 12 Απριλίου του 2016 λέγατε: «Μας είπαν ότι πρέπει να μειώσουμε πιο πολύ το αφορολόγητο. Εμείς κάναμε μια πολύ μικρή μείωση του αφορολόγητου, όπως σας είπα, για κάποιον από 15.000 ευρώ τον επηρεάζει 60 ευρώ τον χρόνο και δεν κάνουμε άλλη μείωση του αφορολόγητου. Δεν είμαι εγώ διατεθειμένος να καταθέσω στη Βουλή των Ελλήνων ένα νομοσχέδιο που έχει αφορολόγητο μικρότερο από αυτό που θα υπάρξει στο νομοσχέδιο που θα δείτε». Άρα, υπάρχουν «κόκκινες» γραμμές. Εσείς τα λέγατε αυτά, κύριε Τσακαλώτο. Και έχετε το θράσος να κάθεστε ακόμη στην καρέκλα σας. Ντροπή σας! [[Χειροκροτήματα από την πτέρυγα της Νέας Δημοκρατίας]] Το καταθέτω στα Πρακτικά. Σας παρακαλώ, δώστε το στον κ. Τσακαλώτο για να του θυμίσουμε τι έλεγε πριν από δύο χρόνια. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να έχετε το θάρρος να αναμετρηθείτε με αυτά που λέγατε πριν από δύο χρόνια. Μήπως δεν θέλετε να σας πούμε για Υπουργούς που έταζαν δέκατη τρίτη σύνταξη και δέκατο τρίτο μισθό και σήμερα αφαιρούν δύο συντάξεις και έναν μισθό από κάθε Έλληνα; Ή για τους Βουλευτές, που δεν θα πλήρωναν καθόλου ΕΝΦΙΑ και διόδια; Ή γι' αυτούς που διαμαρτυρόντουσαν στη Βόρειο Ελλάδα και έλεγαν στους βορειοελλαδίτες «Ποτέ διόδια στην Εγνατία» και έρχεστε τώρα να βάλετε πολύ πιο υψηλά διόδια; [[Χειροκροτήματα από την πτέρυγα της Νέας Δημοκρατίας]] Σας βλέπω, λοιπόν, όλους έτοιμους να τα ψηφίσετε όλα, να κρατήσετε την εξουσία, μήπως καθυστερήσετε για λίγο ακόμη το αναπόφευκτο τέλος σας. Κυρίες και κύριοι Βουλευτές, δεν είμαι εδώ μόνο για τα αποκαλυπτήρια του τέταρτου μνημονίου. Η κοινωνία άλλωστε ξέρει και γι' αυτό κάνετε ό,τι μπορείτε για να αποφύγετε τις εκλογές. Όμως, τελικά δεν θα τις αποφύγετε. Είμαι εδώ και για να δείξω ότι υπάρχει άλλος δρόμος και ότι η Ελλάδα μπορεί και αξίζει καλύτερα. Το ΑΕΠ μπορεί να αυξηθεί, όχι μόνο, όμως, ως οικονομικό μέγεθος, γιατί το «άλφα» στο ΑΕΠ είναι η ανάπτυξη, είναι η αξιοπρέπεια, είναι η αξιοπιστία. Το «έψιλον» είναι η ενότητα του λαού μας και το «πι» είναι ο πατριωτισμός, ένας νέος πατριωτισμός, που αφορά τελικά όλες τις πτυχές της δημόσιας ζωής μας, την καθημερινή ασφάλεια στις γειτονιές, τη λειτουργία των θεσμών και του κράτους δικαίου, την ευθύνη που έχει ο καθένας μας, όχι μόνο απέναντι στον εαυτό του και στην οικογένειά του, αλλά απέναντι στην κοινωνία. Και αυτή είναι η επιτομή του νέου πατριωτισμού, όπως εγώ τον αντιλαμβάνομαι. Όμως, ο πατριωτισμός αφορά πρωτίστως τα εθνικά θέματα, την αδιαπραγμάτευτη υπεράσπιση των συμφερόντων της χώρας. Κυρίες και κύριοι συνάδελφοι, εδώ και τρία χρόνια η Νέα Δημοκρατία ασκεί αντιπολίτευση με ευθύνη απέναντι στους θεσμούς και με απόλυτη συναίσθηση ότι αυτό το οποίο προέχει είναι το συμφέρον της πατρίδας μας. Το αποδείξαμε σε δύσκολες στιγμές, χωρίς να μετρήσουμε το πολιτικό κόστος. Όταν το 2015 παίζατε την Ελλάδα στα ζάρια, εμείς βάλαμε πλάτη και σώσαμε την πατρίδα μας. [[Χειροκροτήματα από την πτέρυγα της Νέας Δημοκρατίας]] Ό,τι ξεκίνησε πριν από τρία χρόνια με ωμό ψέμα και με ανεδαφικές υποσχέσεις καταλήγει τώρα σε δεσμεύσεις που θα βαραίνουν τη χώρα για δεκαετίες. Δικαιωθήκαμε απόλυτα όταν για πρώτη φορά πριν από δύο χρόνια ζητήσαμε εκλογές. Αν αυτές είχαν διεξαχθεί τότε, θα είχαμε αποφύγει τα χειρότερα. Οι ΣΥΡΙΖΑ - ΑΝΕΛ ήρθαν στην εξουσία με ψέματα και προσπαθούν να κρατήσουν την εξουσία με δεσμεύσεις που θα βαραίνουν τη χώρα για πολλά χρόνια, δεσμεύσεις που εκτείνονται πέρα από τη συνταγματικά καθορισμένη θητεία της σημερινής Κυβέρνησης. Η Ελλάδα διολισθαίνει σε μία επικίνδυνη πολιτική παρακμή, γιατί δεν υπάρχει προηγούμενο Κυβέρνησης, η οποία χωρίς λαϊκή αποδοχή, αλλά και χωρίς επαρκή κοινοβουλευτική νομιμοποίηση να πραγματοποιεί επιζήμιους χειρισμούς, όχι μόνο για την οικονομία, αλλά και για τα εθνικά θέματα. Γι' αυτό σήμερα βρισκόμαστε αντιμέτωποι με μία πρωτοφανή συγκυρία. Την ίδια ώρα που συζητάμε το τέταρτο μνημόνιο, ο κ. Τσίπρας ετοιμάζεται να υπογράψει μία συμφωνία με τον βόρειο γείτονά μας και να δεσμεύσει ουσιαστικά τη χώρα σε ένα πλαίσιο το οποίο δημιουργεί τετελεσμένα και μπορεί δύσκολα μπορεί να αλλάξει την επόμενη μέρα. Έχω κάθε λόγο να πιστεύω ότι αυτός ο συγχρονισμός κρίσιμων θεμάτων εξωτερικής και οικονομικής πολιτικής δεν είναι τυχαίος. Είναι συνειδητή σας επιλογή, για να στρέψετε τα φώτα της δημοσιότητας μακριά από τα επώδυνα μέτρα του τέταρτου μνημονίου και για να πολώσετε και να διχάσετε την ελληνική κοινωνία. Δεν μπορώ να διανοηθώ ότι ανταλλάσσετε μια βαριά εθνική υποχώρηση στα εθνικά θέματα με κάποια μεγαλύτερη «κατανόηση» των εταίρων μας στα ζητήματα της οικονομίας. Όμως, σας διαβεβαιώνω ότι η πλειονότητα των Ελλήνων αυτό πιστεύει. Ότι αφού ακολουθήσατε πειθήνια τις εντολές των δανειστών στα θέματα της οικονομίας, έρχεστε τώρα να ρυθμίσετε αυτό το οποίο αποκαλείτε απλά μια εκκρεμότητα της εξωτερικής πολιτικής. Όχι γιατί αυτό είναι προς το συμφέρον της χώρας, αλλά γιατί αυτό θέλει ο διεθνής παράγοντας. Εμείς θέλουμε λύση σε αυτό το θέμα. Θέλουμε σταθερότητα στα Βαλκάνια, αλλά αυτό προϋποθέτει μία σταθερή και ισχυρή Ελλάδα. Μία λύση που δεν θα θίγει τα εθνικά μας συμφέροντα. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Ξέρετε, έρχεται η στιγμή, κυρίες και κύριοι συνάδελφοι, που πρέπει να πει κανείς το μεγάλο «ναι» ή το μεγάλο «όχι» και άκουσα τον κ. Τσίπρα να έχει το θράσος χθες να πλέξει το εγκώμιο του Κώστα Καραμανλή για τους χειρισμούς του στο Βουκουρέστι. Να σας θυμίσω, λοιπόν, ότι εκεί που ο Καραμανλής είπε «όχι», εσείς σήμερα λέτε «ναι». [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Τότε, όπως και τώρα, ασκήθηκαν διεθνείς πιέσεις, αλλά σημασία έχει όχι αυτό που εξυπηρετεί τους ξένους, αλλά αυτό που συμφέρει τελικά την πατρίδα μας. Η συμφωνία για τα Σκόπια είναι η σταγόνα που ξεχείλισε το ποτήρι. Επιβάλλει τετελεσμένα που μπορεί να μην είναι αναστρέψιμα και αποτελεί χρέος μου να κάνω ό,τι μπορώ, για να το αποτρέψω αυτό, όσο είναι καιρός. Η συμφωνία Τσίπρα - Ζάεφ είναι μία κακή συμφωνία. Η αποδοχή της μακεδονικής γλώσσας και της μακεδονικής εθνότητας συνιστούν μη αποδεκτή εθνική υποχώρηση. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Όμως, ακόμα και γι' αυτό το θέμα, είπατε ψέμα. Διαβάζω από το διάγγελμα του Πρωθυπουργού, πριν από μόλις δύο ημέρες. Συμφώνησαν να μετονομάσουν τη χώρα τους σε Δημοκρατία της Severna Macedonija, δηλαδή στη γλώσσα μας σε Δημοκρατία της Βόρειας Μακεδονίας. Πού υπάρχει το Severna Macedonija στη συμφωνία που καταθέσατε στη Βουλή; Ψεύδεσθε και σήμερα ακόμα! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Το καταθέτω στα Πρακτικά. Για πρώτη φορά η Ελλάδα αναγνωρίζει μακεδονική εθνότητα και γλώσσα στους βόρειους γείτονές μας, στοιχεία που αποτελούν τη ρίζα του αλυτρωτισμού. Αυτό σας το λένε όλοι, ακόμη και ο κ. Κουτσούμπας. Θα τον πείτε και αυτόν ακροδεξιό; Από τη στιγμή που αποδέχεστε την ύπαρξη μακεδονικής εθνότητας και γλώσσας, δεν έχει ουσιαστικό περιεχόμενο ο γεωγραφικός προσδιορισμός του ονόματος. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Πηγαίνετε εσείς ειδικά οι Βουλευτές της βορείου Ελλάδας να πείτε στα καφενεία ότι αυτοί που θα ομιλούν τη μακεδονική αποκλείεται στην πράξη να αποκαλούνται Βορειομακεδόνες. Να το πω πολύ απλά, για να το καταλάβετε και εσείς. Με τη συμφωνία που έχετε καταθέσει στη Βουλή, το κράτος παίρνει γεωγραφικό προσδιορισμό, ο λαός του όχι. Μπορείτε να μου πείτε, γιατί ακόμη και με τη δική σας συμφωνία οι κάτοικοι της βόρειας Μακεδονίας θα ονομάζονται απλώς Μακεδόνες και θα ομιλούν τη μακεδονική; Πρόκειται για μία εξέλιξη που έρχεται σε αντίθεση με το εθνικό αίσθημα των Ελλήνων. Είναι κάτι που η Κυβέρνηση και όλοι εσείς αγνοείτε προκλητικά, όπως αδιαφορείτε και για το γεγονός ότι μία κακή συμφωνία σ' αυτή τη χρονική συγκυρία προσφέρει έδαφος σε περιθωριακά στοιχεία να πλειοδοτήσουν σε έναν ψευδεπίγραφο εθνικισμό, κάτι το οποίο δυστυχώς συμβαίνει σε ολόκληρη την Ευρώπη. Αρκετές πληγές πρέπει να επουλώσουμε ως τώρα. Δεν χρειάζεται να ανοίξουμε ακόμη μία, ιδίως στη βόρεια Ελλάδα, ιδίως σ' αυτή τη συγκυρία. Δική μου προτεραιότητα και προτεραιότητα της παράταξης που έχω την τιμή να ηγούμαι είναι να συμβάλλουμε με όλες μας τις δυνάμεις στη διαφύλαξη της ενότητας του ελληνικού λαού. Το ξαναλέω: Δεν θα διχάσουμε τους Έλληνες, για να ενώσουμε τους Σκοπιανούς. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Το πρόβλημα των Σκοπίων δεν μπορεί να γίνει δικό μας πρόβλημα. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Την ίδια ώρα, οι λαϊκές αντιδράσεις πολλαπλασιάζονται. Και την ίδια ώρα - προσέξτε - καταγράφεται μία δεδηλωμένη διάσταση μέσα στην ίδια την Κυβέρνηση, αφού ο κυβερνητικός εταίρος διαφωνεί με τη συμφωνία και μάλιστα με τρόπο ανοιχτό και προκλητικό. Έτσι, ο κ. Τσίπρας ετοιμάζεται την Κυριακή στις Πρέσπες να υπογράψει μία συμφωνία, η οποία δεσμεύει τη χώρα, χωρίς να έχει καν διαπιστωθεί εάν σ' αυτό το θέμα υπάρχει η απαραίτητη κοινοβουλευτική Πλειοψηφία, χωρίς να διαθέτει καν την ομόθυμη στήριξη του Υπουργικού του Συμβουλίου, το οποίο δεν συνεδρίασε καν γι' αυτό το θέμα. Πού τη συζητήσατε τη συμφωνία; Στην αίθουσα του Υπουργικού Συμβουλίου ή στην Κουμουνδούρου με τους συντρόφους σας που ήθελαν το Μακεδονία σκέτο; [[Χειροκροτήματα από την πτέρυγα της Νέας Δημοκρατίας]] Όλα αυτά είναι πρωτοφανή. Είμαι υποχρεωμένος, αποτελεί πράξη ευθύνης, να εξαντλήσω κάθε δυνατότητα που μου παρέχει το Σύνταγμα για να αποτρέψω αυτή την εξέλιξη. Ο κατήφορος αυτός πρέπει να σταματήσει τώρα, πριν να είναι αργά. Το μέλλον της πατρίδας δεν μπορεί να υποθηκευτεί από μία κακή συμφωνία, που δεν υπηρετεί τα εθνικά συμφέροντα. Είναι ανεύθυνο και ανέντιμο να παραδίδει η Κυβέρνηση τη χώρα, προκειμένου εσείς να μην παραδώσετε την εξουσία. Ο κ. Τσίπρας, παρ' ότι του το ζήτησα, αρνήθηκε να ζητήσει την εξουσιοδότηση της Βουλής, για να υπογράψει τη συμφωνία. Ο λόγος είναι προφανής, για να συνεχίσει να παίζει αυτό το πολιτικά ανήθικο θέατρο με τον κ. Καμμένο, ο οποίος στα λόγια δεν στηρίζει την συμφωνία, αλλά δεν το κουνάει απ' την καρέκλα του. Φυσικά, απέχει και πάλι από τη σημερινή συνεδρίαση. Είναι μόνο Υπουργός για τα ταξίδια και τα προνόμια της εξουσίας. Οφείλω να προσπαθήσω να αποτρέψω αυτόν τον πρωτοφανή θεσμικό εκτροχιασμό, στον οποίον οδηγείτε τη χώρα. Έχω υποχρέωση απέναντι στον ελληνικό λαό να προσπαθήσω να αποτρέψω την υποθήκευση του μέλλοντος της πατρίδας μας με μία συμφωνία που βλάπτει τα εθνικά συμφέροντα. Υπό τις παρούσες συνθήκες και καθώς η Κυβέρνηση δεν διαθέτει ούτε τη λαϊκή εξουσιοδότηση, ούτε την πολιτική νομιμοποίηση να συνεχίσει την ανεύθυνη πορεία της, η Κοινοβουλευτική Ομάδα της Νέας Δημοκρατίας, σύμφωνα με τα άρθρα 84 του Συντάγματος και 142 του Κανονισμού της Βουλής, καταθέτει αμέσως μετά τη λήξη της σημερινής συζήτησης πρόταση δυσπιστίας κατά της Κυβέρνησης. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Και προκαλώ τον κ. Τσίπρα που κρύβεται, αν τολμά… [[Θόρυβος - διαμαρτυρίες από την πτέρυγα του ΣΥΡΙΖΑ]] Θα τον εκπροσωπήσετε εσείς; Γιατί; Πού είναι; Είναι εδώ και δεν τον βλέπουμε; Αόρατος είναι;
Κάντε ησυχία παρακαλώ, για να ολοκληρώσει ο Πρόεδρος.
Και να πω ότι ήταν έκπληξη; Σας το είχαμε προαναγγείλει. Όμως, επιλέγει να κρύβεται ο κ. Τσίπρας. Τον προκαλώ λοιπόν. Κύριε Φλαμπουράρη, αν θέλετε, να απαντήσετε εσείς για λογαριασμό του Πρωθυπουργού, γιατί βλέπω ότι σηκώνετε το χέρι σας. Σας προκαλώ, λοιπόν, να μετατρέψετε, αν τολμάτε, την πρόταση δυσπιστίας σε πρόταση εμπιστοσύνης στην Κυβέρνησή σας, όπως έκαναν όλοι οι προκάτοχοί σας, για να επιβεβαιώσουν τη θετική ψήφο της Βουλής προς την Κυβέρνησή τους και για να δούμε, επιτέλους, αν υπάρχουν 154 Βουλευτές, που είναι πρόθυμοι να πουν «ναι» στην υπογραφή που ετοιμάζεστε να βάλετε την Κυριακή στις Πρέσπες. [[Χειροκροτήματα από την πτέρυγα της Νέας Δημοκρατίας]] Σας προκαλώ, λοιπόν, κύριε Τσίπρα, γιατί σήμερα αναμετριόμαστε όλοι με την ιστορία. Σας ευχαριστώ πολύ.
Ευχαριστούμε πολύ, κύριε Πρόεδρε. Ο κύριος Πρόεδρος της Αξιωματικής Αντιπολίτευσης κατέθεσε την πρόθεση της Αξιωματικής Αντιπολίτευσης για την υποβολή της προτάσεως δυσπιστίας κατά τα άρθρα του Συντάγματος και του Κανονισμού. Για να τηρηθεί σωστά και να κλείσει η σημερινή διαδικασία, να τηρηθούν όλα τα θεσμικά προβλεπόμενα. Μόλις τελειώσει η ψηφοφορία, μετά τις 15.00΄, θα υποβληθεί και η πρόταση από τους τουλάχιστον πενήντα Βουλευτές, έτσι ώστε να μην υπάρχει ανάμεσα στις δύο διαδικασίες δυσαρμονία. Κυρίες και κύριοι συνάδελφοι, μετά από συνεννόηση με την Κυβέρνηση και τον Πρωθυπουργό και Πρόεδρο του ΣΥΡΙΖΑ σας δηλώνω ότι η Κυβέρνηση δεν θα κάνει χρήση της ευχέρειας που έχει εκ του Συντάγματος να αρχίσει η συζήτηση μετά από δύο ημέρες. Έτσι, αφού ακολουθούν αυτές οι διαδικασίες και αφού υπογραφεί ειδική ημερήσια διάταξη, σήμερα στις 18.00΄ θα ξεκινήσει η συζήτηση για την πρόταση δυσπιστίας. [[Χειροκροτήματα]] Παρακαλώ πολύ την Πρόεδρο της Δημοκρατικής Συμπαράταξης κ. Φωτεινή (Φώφη) Γεννηματά να πάρει τον λόγο.
Ευχαριστώ, κύριε Πρόεδρε. Το κλίμα που επικρατεί σήμερα σε αυτήν την Αίθουσα, αλλά και σε όλη τη χώρα αποδεικνύει και επιβεβαιώνει για άλλη μία φορά γιατί ζητήσαμε εκλογές τώρα, γιατί ζητήσαμε να μιλήσει ο ελληνικός λαός. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Είναι πολύ βαριά η σκιά στην Αίθουσα του ελληνικού Κοινοβουλίου και πολύ γκρίζα η καθημερινότητα σε κάθε ελληνικό νοικοκυριό. Οι νέες δεσμεύσεις που ανέλαβε ο κ. Τσίπρας μαζί με εκείνες του τρίτου μνημονίου αποτελούν μία βαριά κληρονομιά για τη χώρα και τους πολίτες. Ουσιαστικά, το τέταρτο μνημόνιο είναι εδώ χωρίς λεφτά και χωρίς να έχουμε πάρει καμία δέσμευση από τους εταίρους για την ελάφρυνση του δημοσίου χρέους. Ο κ. Τσίπρας έχει περάσει τη θηλιά στον λαιμό του ελληνικού λαού. Καθαρή έξοδος; Τέλος αυτό το παραμύθι. Κύριε Πρωθυπουργέ, ουσιαστικά δημεύετε τη δημόσια περιουσία. Είναι εγκληματικό αυτό που κάνετε και θα λογοδοτήσετε στον ελληνικό λαό. Να θυμάστε ότι το άρθρο 109 θα σας κατατρέχει. Το ελεγχόμενο από την τρόικα υπερταμείο μπαίνει εγγυητής για πληρωμή ποσού έως 25 δισεκατομμύρια ευρώ αν η Ελλάδα αθετήσει πληρωμή προς τον ESM. Με λίγα λόγια, οι δανειστές εξασφαλίζονται πλήρως από τον κ. Τσίπρα και την Κυβέρνησή του. Υποθηκεύετε, όπως ακριβώς κάνουν οι τράπεζες με τα σπίτια, τη δημόσια περιουσία ως εγγύηση. Αυτό που εμείς αρνηθήκαμε τόσες φορές στο παρελθόν στην τρόικα και στον κ. Σόιμπλε το δίνετε τώρα εσείς, η Κυβέρνησή σας. Αποδεχθήκατε αυτή την εξέλιξη κόντρα στις αξίες και τις αρχές της Αριστεράς. Ναι, κύριοι της Κυβέρνησης, είναι άδικο και το κάνετε πράξη. Είναι πράξη υποτέλειας. Είναι ντροπή για την Ελλάδα. Προσβάλλει τον ελληνικό λαό. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Είπα και πριν ότι τώρα είναι η ώρα που διαπραγματεύεται η Ελλάδα το μέλλον της, δυστυχώς χωρίς ηγεσία στο ύψος των περιστάσεων, με μία Κυβέρνηση χωρίς κανένα σχέδιο επί της ουσίας, είναι τώρα η ώρα να αποφασίσει ο ελληνικός λαός, ποιος επιτέλους θα ηγηθεί της προσπάθειας για την οριστική έξοδο, με ποιες εγγυήσεις, με ποιο σχέδιο, με ποια πρόταση. Εμείς δεν μπορούμε να προειδοποιούμε από τη μία στιγμή για τα προβλήματα, για τους κινδύνους, για τα αδιέξοδα που έρχονται και την άλλη ώρα να μένουμε παρατηρητές, όπως έκανε όλο το προηγούμενο διάστημα η Νέα Δημοκρατία που επί δύο χρόνια ζητούσε καθημερινά εκλογές και την κρίσιμη στιγμή είπε: «Ραντεβού το φθινόπωρο». Δηλαδή, «Συνεχίστε να καταστρέφετε τη χώρα, κύριε Πρωθυπουργέ, για να κυβερνήσουμε εμείς μετά». Η λογική του ώριμου φρούτου. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Εμείς αρνούμαστε να περιμένουμε μοιρολατρικά μία κληρονομιά παγίδα για τη χώρα. Η χώρα πρέπει και μπορεί να επιδιώξει μία προσεκτική και σταδιακή αποδέσμευση από το μνημόνια, έτσι ώστε η έξοδος να είναι οριστική. Αυτός πρέπει να είναι ο στόχος της χώρας. Να μην χρειαστούμε μνημόνια ποτέ ξανά. Κυρίες και κύριοι Βουλευτές, καλούμαστε σήμερα να ψηφίσουμε ένα νομοσχέδιο που δεσμεύει τους βασικούς άξονες της οικονομικής πολιτικής για τα επόμενα χρόνια, ένα ακόμη μνημόνιο Τσίπρα. Ξέρετε από αυτά που θα έσκιζε, που θα καταργούσε με έναν νόμο, με ένα άρθρο. Τώρα έρχεται το δεύτερο με την υπογραφή του. Η Κυβέρνηση έχει αναλάβει δεσμεύσεις για δυσβάσταχτα πρωτογενή πλεονάσματα. Συνεχίζει και διευρύνει τις εξοντωτικές επιβαρύνσεις για τα ελληνικά νοικοκυριά και τις επιχειρήσεις. Τα βασικά συστατικά; Τα ίδια. Υπερφορολόγηση, διάλυση του κοινωνικού κράτους, υπονόμευση των επενδύσεων και της αναπτυξιακής προοπτικής και βέβαια επιτροπεία. Η επιτροπεία που είναι εδώ, είναι σκληρή και θα είναι ενισχυμένη και θα συνεχιστεί όλη την υπόλοιπη περίοδο. Ποιοι θίγονται; Ποιοι είναι οι πραγματικά χαμένοι από αυτά τα μέτρα; Είναι μήπως οι πλούσιοι και οι ισχυροί, όπως λένε τα στελέχη της Κυβέρνησης στα κανάλια; Όχι βέβαια. Είναι οι μισθωτοί και οι συνταξιούχοι που θα κληθούν να πληρώσουν ακόμα 2 δισεκατομμύρια ευρώ κάθε χρόνο από τη μείωση του αφορολόγητου. Είναι ένα εκατομμύριο χαμηλόμισθοι, χαμηλοσυνταξιούχοι και αγρότες, που θα κληθούν για πρώτη φορά να πληρώσουν τον φόρο, χάνοντας ακόμη 650 ευρώ τον χρόνο από το εισόδημά τους. Είναι ένα εκατομμύριο συνταξιούχοι που θα κληθούν να πληρώσουν 2,6 δισεκατομμύρια ευρώ κάθε χρόνο με την εφαρμογή του νόμου Κατρούγκαλου. Είναι οι συνταξιούχοι που θα χάσουν 700.000.000 ευρώ ακόμη από την αναβολή των προβλεπόμενων αυξήσεων στις συντάξεις τους. Και βέβαια είναι οι χαμηλοσυνταξιούχοι που αποχαιρετούν οριστικά το ΕΚΑΣ. Είναι χαμένοι οι ελεύθεροι επαγγελματίες, που θα κληθούν να πληρώσουν ακόμα 140.000.000 ευρώ κάθε χρόνο λόγω της αλλαγής του τρόπου υπολογισμού των εισφορών τους. Είναι οι νησιώτες μας, που θα κληθούν να πληρώσουν τον αυξημένο ΦΠΑ και μάλιστα σε μία εποχή που οι μεταναστευτικές ροές και η κυβερνητική αδυναμία αντιμετώπισής τους εντείνουν το πρόβλημα. Είναι τα ελληνικά νοικοκυριά που βλέπουν ότι ο ΕΝΦΙΑ όχι μόνο ζει και βασιλεύει, αλλά και μονιμοποιείται και διευρύνεται, θίγοντας όλο και περισσότερο τις λαϊκές τάξεις. Και βέβαια είναι η ανάπτυξη που υπονομεύεται από τους φόρους, τις περικοπές, τα υπερπλεονάσματα, αλλά και τις κυβερνητικές μεθοδεύσεις σε βάρος όλων των μεγάλων επενδύσεων. Το κυβερνητικό πρόγραμμα επιμένει σε χαμηλούς αναιμικούς ρυθμούς ανάπτυξης, που, μάλιστα, μειώνονται ιδιαίτερα μετά το 2020, θέτοντας σε κίνδυνο την πορεία της χώρας. Όμως, τα υπερπλεονάσματα καλά κρατούν. Και, μάλιστα, προβλέπεται να αφαιρεθούν 57 δισεκατομμύρια ευρώ από τους πολίτες και την οικονομία έως το 2022 και, μάλιστα, με πλεονάσματα πάνω από τον στόχο του 3,5%. Πόσο θα αντέξουν οι Έλληνες, όταν ήδη χρωστούν 130 δισεκατομμύρια ευρώ ληξιπρόθεσμα στην εφορεία και τα ασφαλιστικά ταμεία, όταν το ιδιωτικό χρέος στο σύνολό του φτάνει τα 300 δισεκατομμύρια ευρώ, όταν τα νοικοκυριά αδυνατούν να ανταπεξέλθουν, ακόμα και στις βασικές τους καθημερινές ανάγκες; Φοβάμαι ότι πίσω από όλα αυτά υποκρύπτονται νέα μέτρα και νέες περικοπές. Τι μας έλεγε ο ΣΥΡΙΖΑ, όταν ήταν στην Αντιπολίτευση; Ότι η λιτότητα υπονομεύει την ανάπτυξη. Τι λένε τώρα τα στελέχη του; Ότι είναι προϋπόθεση η λιτότητα για την ανάπτυξη. Πανεπιστήμιο η καρέκλα της εξουσίας! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] «Μην ανησυχείτε, όμως…», λέει η Κυβέρνηση, «…γιατί έρχονται τα αντίμετρα», αυτά τα περιβόητα αντίμετρα. Πολύ κακό για το τίποτα. Δέκα παίρνει, ένα δίνει πίσω. Οι περικοπές είναι μόνιμες και τα φιλοδωρήματα προσωρινά κα επιλεκτικά. Μοιράζουν τη φτώχεια. Κυρίες και κύριοι Βουλευτές, το υπό συζήτηση νομοσχέδιο περιλαμβάνει και μία σειρά ακόμα διατάξεις, που αναδεικνύουν το πραγματικό πρόσωπο της πολιτικής των ΣΥΡΙΖΑ - ΑΝΕΛ. Με τη διάταξη για την υποχρεωτική κατάθεση των αποθεμάτων των δημόσιων οργανισμών στον ενιαίο λογαριασμό θησαυροφυλακίου και τον ΟΔΔΗΧ διαχειριστή του, η Κυβέρνηση επιχειρεί προφανώς να καλύψει τις δανειακές ανάγκες του δημοσίου ως τις εκλογές. Το μόνο που θα πετύχει αυτή η διάταξη είναι την περαιτέρω αποδυνάμωση των τραπεζών με τη μείωση των καταθέσεών τους, άρα και το νέο έλλειμα ρευστότητας και την αδυναμία των δημόσιων οργανισμών να εκπληρώσουν έγκαιρα τις υποχρεώσεις τους. Σκεφτείτε ένα απλό παράδειγμα: Τι θα γίνει αν υπάρξει η καθυστέρηση στις αποζημιώσεις του ΕΛΓΑ για τους αγρότες; Έρχομαι στο δεύτερο σημείο που δείχνει την πραγματική εικόνα αυτής της Κυβέρνησης. Όχι μόνο δεν βρήκαμε πουθενά τη διάταξη για την αύξηση του κατώτερου μισθού, αλλά αντίθετα η Κυβέρνηση προχωρεί στη μείωση της δυνατότητας των συνδικάτων να προσφύγουν στη διαιτησία. Εδώ προφανώς αντιλαμβανόμαστε ότι η Κυβέρνηση θεωρεί ότι η ισχυρή πλευρά είναι οι εργαζόμενοι και η ανίσχυρη, που χρειάζεται προστασία και φροντίδα από τη μεριά της, είναι οι εργοδότες. Συγχαρητήρια και πάλι, κυρίες και κύριοι της Κυβέρνησης. Υλοποιείτε άριστα την πολιτική που εξήγγειλε ο κ. Μητσοτάκης στην προηγούμενη συνάντηση που είχε με τον ΣΕΒ. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Τέλος, αποδεικνύεστε ανίκανοι ακόμα και για την αντιγραφή των προτάσεών μας. Έχουμε καταθέσει εδώ και έναν χρόνο πρόταση για επιδότηση της εργασίας, έτσι ώστε να δημιουργηθούν θέσεις εργασίας στον ιδιωτικό τομέα και να απορροφηθούν άνεργοι. Της αλλάξατε τα φώτα της πρότασης. Το κίνητρο που εμείς προτείναμε το φθάνετε μόνο στο ένα τρίτο της δικής μας πρότασης. Και στην αντιγραφή μετεξεταστέοι είστε. Κυρίες και κύριοι Βουλευτές, είναι σαφές ότι η δική μας απάντηση τόσο επί της αρχής όσο και στα άρθρα του νομοσχεδίου είναι ένα μεγάλο «όχι». [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κάθε μέρα που περνά όλοι κατανοούν την πραγματική ζημιά που προκάλεσαν οι ΣΥΡΙΖΑΝΕΛ στη χώρα όλα αυτά τα χρόνια. Και υπάρχουν ερωτήματα: Όλα αυτά θα γινόντουσαν έτσι και αλλιώς; Όποια Κυβέρνηση και αν ήταν στον τόπο, θα έκανε τα ίδια; Μήπως όλα αυτά οφείλονται στις προηγούμενες κυβερνήσεις και οι καλοί ΣΥΡΙΖΑΝΕΛ δεν μπορούσαν να κάνουν τίποτε άλλο για να αντιμετωπίσουν τα προβλήματα που είχαν δημιουργηθεί; Αυτή ακριβώς είναι η προπαγάνδα της Κυβέρνησης, που συνοδεύεται, βέβαια, από αρκετή δόση σκανδαλολογίας, πόλωση, τοξικό κλίμα και διχασμό. Η Νέα Δημοκρατία, από τη μεριά της, βολεύεται με αυτή την κατάσταση, γιατί μέσα από αυτό το δίπολο που επιχειρούν να δημιουργήσουν, ξεχνιούνται οι δικές τους ευθύνες. Αν, λοιπόν, κύριε Μητσοτάκη, δεν ξέρετε ή δεν θυμάστε τι έγινε στη χώρα από το 2004 ως το 2009 που κυβερνούσε η Νέα Δημοκρατία, δεν έχετε παρά να ρωτήσετε τον κ. Αλογοσκούφη, που είναι το μοναδικό στέλεχος του χώρου σας που τόλμησε να κάνει αυτοκριτική μετά από τόσα χρόνια. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Επανέρχομαι, όμως, στο σήμερα και στο εάν θα είχαμε φθάσει έτσι κι αλλιώς ως εδώ. Όχι, απαντώ κατηγορηματικά. Χωρίς την τυχοδιωκτική πολιτική των ΣΥΡΙΖΑ - ΑΝΕΛ τα πράγματα θα ήταν διαφορετικά. Δεν θα είχε χάσει η οικονομία 200 δισεκατομμύρια ευρώ, δεν θα είχαμε φθάσει στα capital controls και στον έλεγχο του τραπεζικού συστήματος από τους ξένους, αν δεν είχαν μεσολαβήσει τα επιτεύγματα των κυρίων Τσίπρα και Βαρουφάκη το 2015. Δεν θα χρειάζονταν όλοι αυτοί οι φόροι, οι μειώσεις και οι περικοπές. Πολλά από αυτά που ζούμε τα τελευταία χρόνια θα είχαν αποφευχθεί, αν ο κ. Τσίπρας αντί των πρόωρων εκλογών είχε δεχθεί το 2015 την πρότασή μας. Και, προφανώς, η πρότασή μας δεν ήταν ποτέ να μπούμε στην Κυβέρνησή του, ούτε ποτέ υπήρξε δική του πρόταση να μπούμε στη δική του Κυβέρνηση. Επειδή λέγονται τόσα πολλά ψέματα δημόσια, να πούμε και καμμιά αλήθεια, γιατί νομίζω ότι χρειάζεται. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Η δική μας πρόταση, λοιπόν, ήταν «Αξιοποίησε αυτή τη μεγάλη κοινοβουλευτική στήριξη που έχεις» - πέντε κόμματα τον στήριζαν το καλοκαίρι του 2015- «φτιάξε μία εθνική ομάδα διαπραγμάτευσης, για να βελτιώσεις αυτή τη συμφωνία που έφερες, τη δυσβάσταχτη, με την πλάτη στον τοίχο». Εκείνος, όμως, δεν είχε ως προτεραιότητα το τι θα γίνει στον τόπο, αλλά πώς θα λύσει τα εσωκομματικά του προβλήματα. Και αυτό ακριβώς έπραξε. Δεν θα είχαμε χάσει, λοιπόν, αυτή την τριετία περίπου 10% από την προσδοκώμενη αύξηση του ΑΕΠ, δηλαδή 20 δισεκατομμύρια ακόμα από το εισόδημα, από την ελληνική οικονομία. Και ναι, θα είχαμε ήδη εξασφαλίσει οριστική έξοδο από την κρίση και τα μνημόνια. Αποτύχατε, κύριοι της Κυβέρνησης, στην οικονομία. Συνεχίζετε, όμως, να αναλαμβάνετε δεσμεύσεις. Και τώρα αναλαμβάνετε δεσμεύσεις και στα εθνικά θέματα. Η συμφωνία που παρουσίασε η Κυβέρνηση, αποτελεί ένα βήμα, αλλά σε καμμία περίπτωση ολοκληρωμένη λύση. Έχει θετικά σημεία που ανταποκρίνονται στο πλαίσιο που έχουμε θέσει και ως Κίνημα Αλλαγής, αλλά και διαχρονικά η δημοκρατική παράταξη, ώστε να επιλυθεί το πρόβλημα των Σκοπίων. Η υλοποίηση αυτής της συμφωνίας είναι φανερό ότι δεν εξαρτάται από την πλευρά μας, αλλά αποκλειστικά από την πλευρά της γείτονος χώρας. Εκτός, λοιπόν, από τη μεγάλη αβεβαιότητα που υπάρχει για το αν θα μπορέσει να ολοκληρωθεί, υπάρχουν αρνητικά σημεία και προβλήματα που μπορεί να απομακρύνουν την προοπτική μιας βιώσιμης και εθνικά επωφελούς λύσης. Και αναφέρω πολύ συγκεκριμένα: Αυτή η συμφωνία θα μπορούσε να γίνει αποδεκτή μόνο εάν η αναθεώρηση του συντάγματος των Σκοπίων περιλαμβάνει και την προσαρμογή της εθνικότητας και της γλώσσας, σύμφωνα με τη νέα ονομασία και, βέβαια, μόνο εάν η επιστολή πρόσκλησης για την ένταξη στο ΝΑΤΟ σταλεί μετά την ολοκλήρωση όλων των διαδικασιών που έχουν αναλάβει τα Σκόπια να κάνουν, για να μην δημιουργηθούν τετελεσμένα για τη χώρα μας. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Έχουμε επισημάνει εδώ και πάρα πολύ καιρό τις επιβλαβείς κινήσεις των ΣΥΡΙΖΑ - ΑΝΕΛ και τις επιπτώσεις από την εμπλοκή του θέματος στο εσωτερικό πολιτικό παιχνίδι. Με τη διγλωσσία και τους χειρισμούς τους αναλαμβάνουν πλήρως την ευθύνη για το πολωτικό και διχαστικό κλίμα που έχει δημιουργηθεί αυτή τη στιγμή στον ελληνικό λαό. Είναι επιλογή σας να διχάσετε τους Έλληνες για ένα τόσο μεγάλο εθνικό ζήτημα! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και ακούω τώρα τη Νέα Δημοκρατία να χειροκροτεί με πάθος τον Αρχηγό της για τα ζητήματα αυτά, για τα οποία έχει διαχρονικά, ιστορικά την ευθύνη για τη δημιουργία του προβλήματος. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και τώρα, όμως, το τελευταίο διάστημα, στις κρίσιμες ώρες, με τη μεγάλη οπισθοχώρηση από τις θέσεις της Νέας Δημοκρατίας τα τελευταία έτη και τις διαρκείς μεταμορφώσεις και μεταλλάξεις, δεν βοήθησε να δημιουργηθεί εθνική γραμμή και επέτρεψε στον κ. Τσίπρα να διαπραγματεύεται μόνος του εν κρυπτώ. Εμείς σταματήσαμε, μέσα από αυτό το Βήμα, τη συμφωνία με την ονομασία Δημοκρατία του Ίλιντεν και εμείς θα συνεχίσουμε να εργαζόμαστε συστηματικά για την εξεύρεση μιας ολοκληρωμένης και βιώσιμης λύσης. Σας ευχαριστώ πολύ.
Ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Ναυπάκτου Ηλείας. Η Βουλή σάς καλωσορίζει.
Κύριε Πρόεδρε, όχι Ναυπάκτου Ηλείας.
Ρουπακίου. Με συγχωρείτε! Είδατε τι σύγχυση έχω υποστεί, κυρία Μπακογιάννη; Δεν μπορώ να διαβάσω από τη σύγχυση! Αιφνιδιάστηκα! Καλωσορίζουμε, λοιπόν, τους μαθητές από το Δημοτικό Σχολείου Ρουπακίου Ηλείας. Παιδιά, μάς συγχωρείτε! Να είστε καλά! [[Χειροκροτήματα απ' όλες τις πτέρυγες της Βουλής]] Τον λόγο έχει ο Πρόεδρος του Ποταμιού κ. Σταύρος Θεοδωράκης.
Αυτές τις μέρες που έβλεπα τους κραυγαλέους, τους ακραίους τίτλους στα sites και στις εφημερίδες, με αντίστοιχες δηλώσεις πολιτικών, σκεφτόμουν αν μπορούμε να κινηθούμε πέρα από τους τίτλους, πέρα από τα συνθήματα, αν μπορούμε να κινηθούμε πέρα από τα απλουστευτικά, μανιχαϊστικά σχήματα του καλού και του κακού, του άσπρου - μαύρου, του ναι και όχι. Και φοβούμαι πως δεν μπορούμε. Μας ρωτάνε: Είστε υπέρ της λύσης του μακεδονικού; Είστε με τον κ. Τσίπρα. Καταψηφίζετε τα προαπαιτούμενα; Είστε με τον κ. Μητσοτάκη. Στηρίζετε τον κ. Μητσοτάκη και τη Νέα Δημοκρατία. Η πολιτική, όμως, - τουλάχιστον η πολιτική όπως την εννοούμε εμείς - δεν θα είναι περίκλειστη σε στρατόπεδα και δεν καθοδηγείται από σημαίες ευκαιρίας. Και σίγουρα, σε ό,τι με αφορά προσωπικά, δεν καθοδηγείται από το ένστικτο της πολιτικής επιβίωσης, διότι έχω αποφασίσει, μπαίνοντας στην πολιτική, ότι δεν θα γίνω μία κατσαρίδα της πολιτικής. Και για να το πω με μια μεγαλύτερη ακρίβεια, δεν θα θυσιάσω καμμία από τις πεποιθήσεις μου μόνο και μόνο για να παραμείνω σε αυτή εδώ την Αίθουσα. Δεν με αφορά, λοιπόν, το λεγόμενο πολιτικό κόστος, που συζητείται πολύ έντομα τις τελευταίες μέρες στους διαδρόμους της Βουλής, και ειδικά αυτή την κρίσιμη στιγμή για την πατρίδα μας του «γυρίζω την πλάτη». Διότι, κυρίες και κύριοι, όλα τα προβλήματα, τα παλιά και τα νέα, δημιουργούνται ή δεν λύνονται από αυτούς που έχουν συνεχώς στο μυαλό τους το κομματικό και εν γένει το πολιτικό κόστος. Η αλυσίδα έχει ως εξής: Κομματικό κόστος και στη μια άκρη ο λαϊκισμός και στην άλλη άκρη ο συντηρητισμός. Όλοι αυτοί που επιπολαία, ίσως, και χωρίς πολλή σκέψη υποκύπτουν κάποια στιγμή στις σειρήνες του πολιτικού κόστους, θα πρέπει να ξέρουν ότι τελικά τρέφουν το συντηρητισμό και το λαϊκισμό που κατατρώνε τη χώρα. Πάμε, λοιπόν, στα επίμαχα. Το Ποτάμι από την πρώτη ημέρα της ίδρυσής του είναι υπέρ της λύσης του μακεδονικού. Δεν θα πω τα παλιά γνωστά και συζητημένα, ότι η Μακεδονία είναι μια μεγάλη γεωγραφική περιοχή που δεν ανήκει όλη στην Ελλάδα, ότι όλες οι χώρες του πλανήτη πλέον, όλοι οι σύμμαχοί μας σχεδόν τους λένε Μακεδονία και εμείς παριστάνουμε ότι δεν καταλαβαίνουμε. Θα πω ότι ειδικά σήμερα επείγει μια καλή συμφωνία με τους γείτονές μας, να μην τους δώσουμε πακέτο στους Τούρκους. Να τους δώσουμε το χέρι μας, να τους βοηθήσουμε να γίνουν μέλη της Ευρωπαϊκής Ένωσης σε δέκα - δώδεκα χρόνια - γιατί τόσο θα πάρει - και να καταστήσουμε τη Θεσσαλονίκη επιχειρηματική πρωτεύουσα στα Βαλκάνια. Η συμφωνία Τσίπρα…
Να πας στη Θεσσαλονίκη να τα πεις αυτά.
Παρακαλώ, κυρία Μάρκου.
Κυκλοφορώ πολύ πιο συχνά, αφού τολμάτε και μιλάτε. Όμως, η ευθύνη δεν είναι δική σας. Είναι αυτών που σας πήραν. Αφού τολμάτε και μιλάτε, λοιπόν, σας λέω ότι εγώ κυκλοφορώ όχι στα σαλόνια της Θεσσαλονίκης, αλλά στους δρόμους της Θεσσαλονίκης. [[Χειροκροτήματα]] Τα ψηλοτάκουνά σας δεν φτάνουν στους δρόμους της Θεσσαλονίκης! Είναι γνωστό. Δεν σας έχουν φωτογραφήσει ποτέ στους δρόμους της Θεσσαλονίκης, αλλά μόνο στα σαλόνια. Να τους χαίρεστε τους νέους σας συμμάχους και να τη χαίρεστε!
…(δεν ακούστηκε).
Παρακαλώ, κυρία Μάρκου!
Βγάλτε τις … και πηγαίνετε στη Θεσσαλονίκη να ακούσετε τις απόψεις του κόσμου για αυτά που λέτε.
Ντροπή σου!
Παρακαλώ! Γιατί δεν σταματάτε; Σας παρακαλώ! Όχι κραυγές ούτε διακοπές.
Αντί να ντρέπεστε και να κρύβεστε κάπου πίσω από τις κολόνες, έχετε την τόλμη και μιλάτε.
Σας παρακαλώ!
Το … να διαγραφεί, κύριε Πρόεδρε.
Δεν το άκουσα.
Δάνειο ζητήσατε από τη Νέα Δημοκρατία;
… (δεν ακούστηκε)
Λοιπόν να συνεχίσουμε.
Δεν είναι σωστό εδώ να μιλάτε για σεξισμό. Είστε μάρτυρες οι του ΣΥΡΙΖΑ.
Να διαγραφεί. Κύριε Γεωργιάδη, σας παρακαλώ, ένα λεπτό.
Βγάλτε το! Βγάλτε το …!
Δεν το είχα ακούσει. Το περί … διαγράφεται από τα Πρακτικά.
Κύριε Γεωργιάδη, όποτε θέλετε μπορούμε να κάνουμε μια κουβέντα για τον σεξισμό. Μπορώ να κάνω μαζί σας όποια κουβέντα θέλετε, ακόμα και για τον σεξισμό.
Παρακαλώ. Δεν συζητείται αυτό. Η υπόλοιπη αντιπαράθεση είναι πολιτική.
Έλεγα, λοιπόν, την άποψή μου για αυτό που συζητάμε, για αυτό που μας απασχολεί. Και είπα ότι θα πρέπει να δώσουμε το χέρι μας, να βοηθήσουμε τους γείτονές μας να γίνουν μέλη της Ευρωπαϊκής Ένωσης - όποτε κι αν, γιατί από τις δικές τους αποφάσεις θα κριθεί - και να καταστήσουμε τη Θεσσαλονίκη, τη Θεσσαλονίκη που δεν φοβάται, τη Θεσσαλονίκη που τολμά, επιχειρηματική πρωτεύουσα στα Βαλκάνια. Η συμφωνία Τσίπρα - Ζάεφ είναι, λοιπόν, ένα απαραίτητο πρώτο βήμα. Έχει αδυναμίες και θα μας δοθεί η δυνατότητα τις επόμενες μέρες να τις συζητήσουμε. Όμως, είναι το βήμα που πρέπει να κάνουμε. Οι έξαλλες αντιδράσεις των εθνικιστών στα Σκόπια μαρτυρούν ότι είμαστε στο σωστό δρόμο. Οι θετικές δηλώσεις, δηλαδή - τις οποίες φαντάζομαι ότι έχετε καταγράψει όλοι - απέναντι στη χώρα μας από πολιτικούς παράγοντες στα βόρεια σύνορά μας, που αντίστοιχα σήμερα πολεμούν αυτή τη διαφαινόμενη συμφωνία, μαρτυρούν ότι είμαστε σε έναν πρώτο δρόμο που μπορεί να μας οδηγήσει σε μια συμβίωση όπως τη θέλουμε, χωρίς αλυτρωτισμούς, χωρίς εχθρότητα. Αν ο Ζάεφ καταφέρει και πείσει τους γείτονές μας, τους πολίτες, να ταχθούν με το μέρος της συμφωνίας, οι αλυτρωτισμοί και η εχθρότητα που υπαγορεύουν οι εθνικιστές, θα τελειώσουν. Δεν θα επεκταθώ, όμως, άλλο σε αυτό το θέμα, γιατί φαντάζομαι ότι τις επόμενες ημέρες θα έχουμε πολλά να πούμε, πολλά να δείξουμε και πολλά κείμενα να διαβάσουμε και να σκεφτούμε τα λάθη μας, προκειμένου να δούμε πώς μπορούμε να πάμε μπροστά σ' αυτή την ιστορία. Ας αναφερθούμε τώρα και στα προαπαιτούμενα. Φοβούμαι ότι αυτά που θα ακούσετε από εδώ και πέρα, κύριε Πρωθυπουργέ και κύριοι των ΣΥΡΙΖΑ - ΑΝΕΛ, δεν θα σας αρέσουν. Ξεκινώ με μία πρόταση που είδα γραμμένη πριν από λίγο στα κοινωνικά δίκτυα που έλεγε ότι τώρα που τελειώνετε, όπως λέτε, με τα μνημόνια και θα έχετε χρόνο, είναι ώρα να εκδώσετε ένα συνοπτικό ερμηνευτικό λεξικό, με τη δική σας υπογραφή, για όλα αυτά που ζήσαμε, για το μνημόνιο που έγινε Πρόγραμμα Στήριξης, για την τρόικα που έγινε θεσμοί, για τη μαντάμ Μέρκελ που έγινε ανοιχτόμυαλη καγκελάριος, για τους γκαουλάιντερ που έγιναν τεχνικά κλιμάκια, για τους τοκογλύφους που έγιναν οι εταίροι, για τις μειώσεις που έγιναν αναπλαισιώσεις, για τον κόφτη που έγινε αυτόματος δημοσιονομικός ρυθμιστής αυξημένων εγγυήσεων και τα Υπουργεία που έγιναν «ΧΙΛΤΟΝ». Θα μου πείτε ότι όλα αυτά είναι παλιά, ότι όλα αυτά είναι ιστορία και ότι πήρατε με κάποιον τρόπο το μάθημά σας. Όχι. Η άποψή μου είναι ότι όλα αυτά δεν θα γίνουν ιστορία, αν δεν παραδεχτείτε την πλάνη σας. Φοβάμαι, μάλιστα, ότι δεν είναι πλάνη, αλλά ήταν και είναι ένα σχέδιο εξαπάτησης των ψηφοφόρων και της λαϊκής ψήφου. Και σήμερα που η χώρα πρέπει να ετοιμαστεί να οργανώσει μία επενδυτική, μια παραγωγική απογείωση, εσείς κύριοι των ΣΥΡΙΖΑ - ΑΝΕΛ, σπαταλάτε τον χρόνο σας, εκτός των άλλων, σε ρουσφέτια και ρουσφετάκια. Όπως αποκαλύπτει η έρευνά μας, σε κάθε μήνα που περνάει αυξάνονται οι δημόσιοι οργανισμοί. Το 2015 είχαμε χίλιες διακόσιες ενενήντα πέντε δημόσιες επιχειρήσεις κάθε μορφής - μιλώ και για τα νομικά πρόσωπα - και σήμερα έχουμε χίλια πεντακόσια ογδόντα πέντε αντίστοιχα δημόσια ιδρύματα. Πολλοί στοιχηματίζουν ότι πλησιάζοντας την ημέρα των εκλογών, ο τελικός αριθμός των δημοσίων υπαλλήλων θα αγγίξει τα εφιαλτικά όρια του ενός εκατομμυρίου του 2009. Το κομματικό κράτος, λοιπόν, αντί να αποδυναμώνεται, αλλάζει ταμπέλα και επεκτείνεται. Εχθές, ο Γιώργος Αμυράς παρουσίασε στοιχεία για τις εξωφρενικές αμοιβές των δικών σας golden boys του υπερταμείου. Τα ακούσατε. Ο πρόεδρος του Εποπτικού Συμβουλίου έλαβε 34.000 ευρώ για δεκαεπτά συνεδριάσεις, δηλαδή 2.000 ευρώ για κάθε συνεδρίαση, ενώ τα μέλη του ΔΣ έλαβαν από 1.000 ευρώ για κάθε συνεδρίαση. Αποκαλύψαμε και τις συμβάσεις του υπερταμείου με διάφορους συμβούλους. Ο ένας αμείβεται με 3.000 ευρώ την ημέρα, ο άλλος με 1.500 ευρώ την ημέρα, ο τρίτος με 1.400 ευρώ την ημέρα. Και δεν είναι η εξαίρεση στον κανόνα. Φοβάμαι ότι είναι ένας εξαιρετικός κανόνας για όσους σας υπηρετούν. Ξέρουμε, επίσης, ότι η τρόικα απέστειλε φιρμάνι και ανέστειλε ουσιαστικά τη διαδικασία επιλογής των εβδομήντα επτά ειδικών και τομεακών γραμματέων, γιατί ήταν φανερό ότι η μοριοδότηση θα ευνοούσε τους κομματικούς σας φίλους και ανέθεσε στους Γάλλους εμπειρογνώμονες - προσέξτε! - να φτιάξουν τους καινούργιους κανόνες και τις καινούργιες προκηρύξεις. Επιπλέον, από τους δώδεκα νέους γενικούς διευθυντές των Υπουργείων, μόλις οι τέσσερις, όπως ξέρετε, επιλέχθηκαν με αντικειμενικά κριτήρια. Όλοι οι άλλοι επιλέχθηκαν από καραμπόλα και από συνεντεύξεις. Συνοψίζω: Ο ανορθολογισμός, οι ιδεοληψίες, ο ερασιτεχνισμός φωλιάζουν στα σπλάχνα του σχήματος που μας κυβερνάει. Δεν θα μπορούσε να ήταν αλλιώς, γιατί δεν υπάρχουν αρχές να σας ενώνουν ή έστω κάποιο πρόγραμμα. Όμως, ΣΥΡΙΖΑ και ΑΝΕΛ ενώνονται κυρίως από την ανάγκη της εξουσίας. Στις 21 Αυγούστου, όμως, τα παραμύθια τελειώνουν. Πρέπει να βγούμε μόνοι μας στο δάσος. Και αυτό αφορά όλους, δεξιούς, αριστερούς, κεντρώους. Ήδη η δυσπιστία των αγορών απέναντι στην Ελλάδα έχει φανεί. Τα δεκαετή ομόλογα είναι στο 4,5%. Και δεν φταίει η Ιταλία για αυτό - να μην το λέμε - γιατί την ίδια στιγμή στην Πορτογαλία αντιστοίχως το δεκαετές είναι μόνιμα στο 2%. Η δυσπιστία δεν είναι για τους Έλληνες. Η δυσπιστία είναι απέναντι σε ένα πολιτικό σύστημα και κυρίως απέναντι σε μια Κυβέρνηση που πελαγοδρομεί. Κόβετε συντάξεις. Υπόσχεστε συντάξεις. Ψηφίζετε αξιολόγηση. Καταργείτε την αξιολόγηση. Επαινείτε την αξιοκρατία. Σαμποτάρετε την αξιοκρατία. Νομοθετείτε μεταρρυθμίσεις. Υποσκάπτετε τις μεταρρυθμίσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου]] Δώστε μου δύο λεπτά ακόμα, κύριε Πρόεδρε, γιατί είχαμε μια καθυστέρηση.
Βεβαίως. Ανεξάρτητα από αυτό, έχετε όσο χρόνο θέλετε.
Απαριθμώ: Η κομματική διοίκηση, η υπερφολόγηση, οι αδύναμες τράπεζες τα εμπροσθοβαρή του ασφαλιστικού, η γραφειοκρατία στις αδειοδοτήσεις, η αργοκίνητη δικαιοσύνη, το ψηφιακό χάσμα που μας χωρίζει από την Ευρωπαϊκή Ένωση συνεχίζουν να είναι τα επτά βαρίδια της χώρας. Αν δεν ληφθούν σημαντικές αποφάσεις, η Ελλάδα δεν θα γίνει η παραγωγική, ανταγωνιστική χώρα που θέλουμε, μια χώρα που κάθε πολίτης θα θέλει να ζήσει, δεν θα θέλει να φύγει και κάποιοι άλλοι θα θέλουν να την επισκεφθούν και να επενδύσουν σε αυτή. Υπάρχει πάντα κάτι τελευταίο που πρέπει να λέμε όταν συζητάμε για το μέλλον της χώρας και τις μεγάλες αποφάσεις. Καμμία χώρα δεν σώζεται αν στο τέλος της ημέρα δεν έχει καταφέρει να αλλάξει την παιδεία και το εκπαιδευτικό της σύστημα. Οι χαμηλές επιδόσεις των μαθητών μας και των πανεπιστημίων μας στους διεθνείς δείκτες αξιολόγησης θα πρέπει να μας ανησυχούν. Η συνεχιζόμενη υποβάθμιση της τριτοβάθμιας εκπαίδευσης, η ανυπαρξία σύγχρονης τεχνικής εκπαίδευσης, η διαρροή εγκεφάλων στο εξωτερικό, το χάσμα δεξιοτήτων μεταξύ εκπαιδευτικού συστήματος και αγοράς εργασίας δημιουργούν σοβαρό κίνδυνο, όπως λένε οι ειδικοί, να εγκλωβιστούμε στην κατηγορία των χωρών χαμηλής εξειδίκευσης, χαμηλής παραγωγικότητας και τελικά χαμηλών μισθών. Κυρίες και κύριοι συνάδελφοι, το οικονομικό σοκ που προκαλούν οι κρίσεις μπορεί να είναι μια πρόκληση για τις κοινωνίες. Αρκεί οι πολιτικοί και όλοι οι άλλοι που καθοδηγούν ή επηρεάζουν τις δράσεις και τις σκέψεις της κοινωνίας και των πολιτών, να δείξουν τις λύσεις. Αρκεί να βρεθούν αρκετοί πολιτικοί, αλλά και άνθρωποι στην κοινωνία, να πάνε κόντρα στις λαϊκίστικες βεβαιότητες που μας έχουν καταστρέψει. Ελπίζω, λοιπόν, μετά από όλα αυτά να καταλάβατε, κύριοι της Κυβέρνησης, και να μην αναρωτιέστε γιατί καταψηφίζουμε και αυτό το νομοσχέδιό σας. Είναι ένα νέο μνημόνιο, χωρίς χρηματοδότηση, αλλά με πολλά νέα βάρη για όλους, αλλά κυρίως - και αυτό μας απασχολεί ιδιαίτερα - για όσους έχουν απομείνει να παράγουν αυτή τη χώρα. Σκοτώνοντας, όμως, αυτούς που παράγουν, η χώρα γρήγορα θα απλώσει ξανά το χέρι εκλιπαρώντας για βοήθεια και δανεικά. Και φοβούμαι ότι τότε δεν θα βρούμε πολλούς συμπαραστάτες στην Ευρωπαϊκή Ένωση. Θα εισπράξετε, λοιπόν, από εμάς ένα «όχι» σε αυτό το νομοσχέδιο. Είμαστε συνεπείς στη στάση μας, ότι η πολιτική σας στην οικονομία δεν βοηθά την εκτίναξη της χώρας μπροστά. Όμως, θα είμαστε εδώ τις επόμενες ημέρες να συζητήσουμε και τα πολύ σημαντικά ζητήματα που αφορούν τα εθνικά, πατριωτικά θέματα. Σας ευχαριστώ.
Ευχαριστούμε πολύ, κύριε Θεοδωράκη. Κυρίες και κύριοι συνάδελφοι, η συζήτηση θα κλείσει με τον κ. Τσακαλώτο και ύστερα θα κάνει μια παρέμβαση και ο Πρωθυπουργός.
Κύριε Πρόεδρε, θα παρακαλούσα να λάβω τον λόγο για μια νομοτεχνική βελτίωση.
Προηγούμενα και ενώ θα έρχεται ο κ. Τσακαλώτος, ο κ. Σπίρτζης θα κάνει μία τελευταία νομοτεχνική βελτίωση.
Σας ευχαριστώ, κύριε Πρόεδρε. Στη χθεσινή τροπολογία αντί της λέξης «στην πρόβλεψη της υπουργικής απόφασης δύναται να εξειδικεύει το πλαίσιο λειτουργίας» αντικαθίσταται ότι «δύναται να καθορίζονται οι κανόνες λειτουργίας». Την καταθέτω για τα Πρακτικά.
Παρακαλώ να μοιραστεί. Αντί «λειτουργία», «κανόνες λειτουργίας». Θα μοιραστεί σε όλους, παρακαλώ. Κύριε Υπουργέ Οικονομικών, παρακαλώ έχετε τον λόγο. Να σας βάλω δεκαπέντε λεπτά;
Λίγο παραπάνω.
Θα βάλω είκοσι λεπτά και θα συνεννοηθούμε.
Είναι πολλά τα θέματα, κύριε Πρόεδρε.
Βεβαίως.
Κυρίες και κύριοι συνάδελφοι, θέλω να αρχίσω την ομιλία μου με κάποια σχόλια για τις θέσεις του ΚΚΕ, ιδιαίτερα μετά από την τιμή που μου κάνανε να μου πουν συγχαρητήρια για τη διαχείριση της ελληνικής γλώσσας, ο κ. Παφίλης. Το επιχείρημα του ΚΚΕ είναι ότι κάνουμε στην ουσία σοσιαλισμό σε μία τάξη. Δηλαδή, δεν ασχολούμαστε με το κεφάλαιο και αυτό που κάνουμε είναι ότι ανακυκλώνουμε τη φτώχεια. Το θέμα είναι, εάν το κάνουμε αυτό, πόσο το κάνουμε και εάν είναι μέρος κάποιας στρατηγικής, γιατί τα στρατηγικά ζητήματα μπροστά νομίζω πως είναι τα πιο σημαντικά αυτή τη στιγμή. Για τον νόμο Σταθάκη - Κατσέλη πολεμήσαμε για οικογένειες που έχουν 30.000 ευρώ εισόδημα και σπίτια αξίας 230.000 ευρώ. Αυτό είναι περίπου η μεσαία τάξη. Βοηθήσαμε τη μεσαία τάξη, δεν είναι από τους πιο μεσαίους στους φτωχούς. Στα επιδόματα που θα είναι στα νοίκια ή στο δάνειο, η επιδότηση σε ένα άτομο αρχίζει από 8.000 ευρώ και είναι 24.000 ευρώ για μία οικογένεια με εισόδημα. Δηλαδή, όμως, τις 8.000 ευρώ θέλω να τις συγκρίνετε με το ΚΕΑ που είναι για 2.500 ευρώ, άρα τρεις φορές παραπάνω είναι οι 8.000 ευρώ από τις 2.500 ευρώ. Σημαίνει αυτό ότι βοηθάμε μόνο τους φτωχότερους φτωχούς και παίρνουμε από τους μεσαίους; Δεν σημαίνει αυτό. Σημαίνει ότι έχουμε και μέριμνα και για τους φτωχούς και για τους μεσαίους. Αλλά, να το πάρω λίγο πιο σοβαρά το επιχείρημά σας. Είναι εντελώς κακό να υπάρχει μια αλληλεγγύη εντός ενός κοινωνικού μπλοκ; Αυτό θέλω να σας ρωτήσω. Εάν έχετε ένα δίκιο ότι δεν παίρνουμε όσα θα μπορούσαμε από τους πλούσιους και παραμένουν μέσα κάποιες ισότητες εντός του κοινωνικού μπλοκ που θέλουμε να βοηθήσουμε, είναι εντελώς κακό αυτό, να υπάρχει αυτή η αλληλεγγύη; Εσείς πώς φαντάζεσθε ότι δημιουργείται ένα κοινωνικό μπλοκ για να αλλάξουμε τα πράγματα; Πώς πάμε από το σημείο Α στο σημείο Β που θέλουμε, χωρίς να το δημιουργήσεις αυτό το κοινωνικό μπλοκ και να έχεις και μέριμνα και για τους φτωχότερους και για τους λιγότερο φτωχούς και για τις μεσαίες τάξεις; Εγώ δεν έχω άλλη εικόνα. Το πρόβλημά σας, κατά τη δική μου άποψη, είναι ότι έχετε μια διπολική ανάλυση: ή κάτι είναι δίκαιο ή κάτι δεν είναι δίκαιο καθόλου, είτε είναι καπιταλιστικό ή δεν είναι καπιταλιστικό. Πώς, όμως, πας από κάτι άδικο σε κάτι πιο δίκαιο, κάτι που είναι εντελώς καπιταλιστικό, σε κάτι λιγότερο; Φτιάχνεις συμμαχίες και φτιάχνεις και προγράμματα που απευθύνονται σε αυτό το κοινωνικό μπλοκ. Μας είπε η κ. Παπαρήγα ότι κατά την άποψή της η ραχοκοκαλιά του δικού μας αναπτυξιακού σχεδίου είναι το ίδιο με το ΠΑΣΟΚ και με τη Νέα Δημοκρατία. Αλήθεια; Πιστεύετε δηλαδή ότι το σχέδιο της Νέας Δημοκρατίας έχει στον κορμό της ανάπτυξης και όχι στις λοιπές διατάξεις για την κοινωνική πολιτική, την επιστροφή των συλλογικών διαπραγματεύσεων και την αύξηση του κατώτατου μισθού; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Το πιστεύετε αυτό, που τώρα υπέγραψε η Υπουργός Εργασίας για την επεκτασιμότητα, που λέγατε ότι δεν γίνεται και είναι μόνο στα χαρτιά; Όταν λέτε ότι είναι υπέρ του κεφαλαίου οι πολιτικές για την απασχόληση ή ακόμα και οι επενδύσεις, δεν σας ενδιαφέρει καθόλου το μείγμα των επενδύσεων; Δεν είναι μέσα σε μια στρατηγική να φύγεις από τα μεγάλα έργα και να βοηθήσεις τις μικρομεσαίες επιχειρήσεις; Δεν μπορώ να καταλάβω πώς έχετε στον νου σας εσείς να φτιάξετε ένα κοινωνικό μπλοκ, αν αυτό το κοινωνικό μπλοκ δεν μπορεί να δει κάτι καλύτερο. Θα είχατε δίκιο, αν και μόνο αν ο νεοφιλελευθερισμός ήταν και κυρίαρχος και ηγεμονικός. Αλλά έχετε λάθος, γιατί είναι κυρίαρχος, είναι κυρίαρχη άποψη, αλλά δεν είναι ηγεμονικός. Και τι σημαίνει να είναι ηγεμονικός; Να μπορεί να ενσωματώσει και μέρος των εργαζομένων και των μεσαίων τάξεων. Αν ήταν ηγεμονικός, δεν θα βλέπαμε ούτε Τραμπ, ούτε Σάντερς, ούτε Brexit, ούτε όλα αυτά τα πράγματα που γίνονται. Για αυτό αξίζει η Αριστερά να έχει άποψη και συμμετοχή στην κυβέρνηση, ακριβώς γιατί είναι η ευκαιρία να χτίσεις μια αντιηγεμονία, όχι να κάθεσαι και να περιμένεις. Να περιμένεις τι; Την απόλυτη καταστροφή και ξαφνικά οι εργαζόμενοι να καταλάβουν ότι πρέπει να πάνε στον σοσιαλισμό, αν δεν έχουν δει πώς θα είναι αυτός ο σοσιαλισμός, τι σημαίνει να έχεις ένα αναπτυξιακό πρόγραμμα που δίνει σε συλλογικότητες, όπως την κοινωνική οικονομία; Αυτό πρέπει να σκεφτείτε. Πάμε τώρα στο νομοσχέδιο. «Τέταρτο μνημόνιο χωρίς χρηματοδότηση». Κατ' αρχάς, χρηματοδότηση υπάρχει. Θα δούμε εάν είναι τέταρτο μνημόνιο, γιατί χτίζουμε ένα buffer, χτίζουμε ένα απόθεμα που θα είναι αρκετά δισεκατομμύρια για την περίπτωση κάποια στιγμή να μην μπορούμε να βγούμε στις αγορές. Δεν την παίρνουμε, όμως, αυτή τη χρηματοδότηση, γιατί είναι καβάτζα. Η στρατηγική έξοδος από το μνημόνιο και να μπορέσουμε να αυτοχρηματοδοτηθούμε και να έχουμε μεγαλύτερους βαθμούς ελευθερίας βασίζεται σε αυτό. Καβάτζα είναι. Δεν το χρησιμοποιούμε αυτό το χρήμα. Τρίτον, μας είπε ο κ. Θεοδωράκης ότι το 4,5% είναι επειδή δεν έχει καμμία σχέση με την Ιταλία. Κύριε Θεοδωράκη, δεν ισχύει αυτό. Να την κάνουμε αυτή τη συζήτηση, όμως, όταν οι αγορές θα ξέρουν τι θα πάρουμε για το χρέος; Δεν είναι λογικό και με την Ιταλία και με την αβεβαιότητα τι θα γίνει σε μια εβδομάδα, στις 21 Ιουνίου, οι αγορές να είναι επιφυλακτικές; Ας δούμε τι θα πάρουμε για το χρέος, ας δούμε τι επεκτάσεις θα υπάρχουν, τι εξαγορές παλιών δανείων θα υπάρχουν και άρα τι αναδιαρθρώσεις του χρέους και μετά να το συζητήσουμε. Να συζητήσουμε, δηλαδή, πώς θα μπορέσουμε να βγούμε στις αγορές και εάν μπορούμε. Γιατί όλες οι αγορές πιστεύουν ότι εάν υπάρχει κάποια λύση, που όλοι οι θεσμοί λένε ότι είναι αισιόδοξοι, τότε θα μπορέσουμε να μπούμε στις αγορές, ακριβώς γιατί θα είναι το χρέος βιώσιμο. Δεν είμαι της παρελθοντολογίας, το ξέρετε αυτό ότι έχω προσπαθήσει σε κάθε συζήτηση να πάω μπροστά. Όταν, όμως, ακούω και από την κ. Γεννηματά και από τον κ. Μητσοτάκη ότι δεν θα ήμασταν εδώ, αν δεν υπήρχε το εξάμηνο του ΣΥΡΙΖΑ, τι να πει κανείς; Δηλαδή, πού θα ήταν η Ελλάδα, αν στα σαράντα χρόνια, πριν το 2009, δεν είχατε χτίσει ένα κομματικό κράτος; Πού θα ήταν η Ελλάδα τώρα, αν πριν από το 2009 για σαράντα χρόνια δεν έβαζαν οι τράπεζές σας να δανειοδοτούν μόνο τους φίλους σας; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πού θα ήταν αυτή η Ελλάδα, αν είχατε φτιάξει ένα αναπτυξιακό σχέδιο; Να μην το συζητήσουμε αυτό για τα πενήντα χρόνια; Οι έξι μήνες έκαναν τη διαφορά; Τα πενήντα χρόνια τα ξεχνάμε; Μιλάτε για τις συντάξεις και πως είμαστε η καταστροφή. Δηλαδή, μεταξύ 2010 και 2014 ισχύει ή δεν ισχύει ότι τις κόψατε έντεκα φορές; Ισχύει ή δεν ισχύει ότι τις κόψατε μέχρι 50%; Ισχύει ή δεν ισχύει ότι ήταν 45 δισεκατομμύρια; Αλλά περιμένετε, ούτε αυτό είναι το πιο σημαντικό σημείο. Ξέρετε τι είναι το πιο σημαντικό; Ότι κόψατε όλα αυτά και τα ταμεία ήταν ελλειμματικά. Αυτό είναι θαύμα! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πραγματικό θαύμα! Ότι κάνατε αυτές τις περικοπές και μας δώσατε ένα ταμείο που ήταν ελλειμματικό. Πάμε τώρα, δεν είναι εδώ κι ο κ. Βορίδης, σε μερικά επιμέρους ζητήματα. Το πρώτο είναι, όπως είπε και η κ. Γεννηματά, ότι έχουμε δεσμεύσει την περιουσία. Της Νέας Δημοκρατίας και του ΠΑΣΟΚ ήταν λίγο πιο προσεκτικοί από τον Αρχηγό σας, γιατί οι πιο πολλοί δεν μίλησαν για υποθήκη, μίλησαν για εγγύηση. Το αφήνω αυτό. Λέει ο κ. Βορίδης ότι δεν έχω δίκιο εγώ. Δεν έχω δίκιο ότι ό,τι γίνεται τώρα προκύπτει από τη σύμβαση του 2015. Γιατί το λέει ο κ. Βορίδης αυτό; Γιατί το 2015 προβλεπόταν ότι ο ESΜ ενδέχεται να ζητήσει εγγυήσεις. Η υποχρέωση δηλαδή δεν ήταν τότε, αλλά αρχίζει τώρα. Αυτό ήταν το επιχείρημά του. Επειδή εγώ δεν είμαι πολύ καλός στα νομικά, ζήτησα να με ενημερώσουν αν ισχύει αυτό. Ήθελα να μοιραστώ με σας τι λέει αυτή η σύμβαση του 2015: Το κράτος μέλος και το ΤΧΣ δεσμεύονται ότι κατόπιν αιτήματος του ESΜ προβαίνουν σε προσθήκες στην παρούσα σύμβαση τις οποίες ο ESΜ κρίνει προκειμένου να παρασχεθεί στον ESΜ - λέει το τρίτο - εγγύηση για την υποχρέωση του κράτους μέλους να εξοφλήσει τη χρηματοδοτική συνδρομή από οποιοδήποτε μέρος του ταμείου - τη μετέπειτα ΕΣΥΠ, δηλαδή, το υπερταμείο - ενδέχεται να απαιτήσει ο ESΜ κατά τη διακριτική του ευχέρεια. Αυτό έλεγε η σύμβαση. Άρα πού είναι η διαφορά; Μέσα στη σύμβαση λέει ότι ο ESΜ μπορεί να ζητήσει την εγγύηση και αυτό έκανε. Ήταν στη διακριτική του ευχέρεια. Άρα δεν έχει αλλάξει τίποτα απ' ό,τι υπογράψατε το 2015. Διαβάζω ένα άλλο απόσπασμα. Ακούστε αυτό το απόσπασμα, κύριε Μπούρα. Το ταμείο ανεκκλήτως και ανεπιφύλακτα α) εγγυάται την ακριβόχρονη εκπλήρωση από μέρους του κράτους μέλους των υποχρεώσεών του από την παρούσα σύμβαση, β) αναλαμβάνει όποτε το κράτος μέλος δεν πληρώνει οποιοδήποτε ποσό και το ταμείο θα πληρώσει άμεσα μόλις ζητηθεί το ως άνω ποσό σαν να ήταν εκείνο ο κύριος υπόχρεος, γ) συμφωνεί πως αν οποιαδήποτε από τις υποχρεώσεις για την οποία έχει εγγυηθεί έχει καταστεί ανεφάρμοστη, άκυρη ή παράνομη, θα αποζημιώσει σαν να ήταν ο ανεξάρτητος και κύριος υπόχρεος άμεσα. Δηλαδή για ό,τι μας κατηγορείτε εδώ και τέσσερις μέρες είναι στη σύμβαση. Το ΤΧΣ το 2012 παρείχε ακριβώς τις ίδιες εγγυήσεις. Και μας λέτε, κυρία Μπακογιάννη, ότι είναι ντροπή. Όσο ντροπή είναι τώρα ήταν και τότε.
Είναι ντροπή. Ενενήντα χρόνια δεν ψηφίσαμε εμείς.
Πάμε τώρα σε ένα δεύτερο θέμα, για τον ΕΝΦΙΑ. Ο κ. Μητσοτάκης μάς λέει, και έχει ένα παράδειγμα, ότι θα αυξηθεί ο ΕΝΦΙΑ στη Νίκαια. Προφανώς ο μπαμπάς και η μαμά του δεν του είπαν να μη διαβάζει εφημερίδες, διότι μόνο στις εφημερίδες υπάρχει αυτό το στοιχείο. Είμαι σε θέση να σας πω ότι σε καμμία περιοχή της Νίκαιας δεν θα υπάρχει αύξηση. Καλό θα είναι ο Αρχηγός σας να μπορεί να περιμένει και να δει τι γίνεται πραγματικά. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Λέει ο κ. Μητσοτάκης πως ένα εκατομμύριο άνθρωποι θα έχουν αυξήσεις στον ΕΝΦΙΑ. Αυτό που δεν σας είπε είναι ότι μόνο εκατόν οκτώ χιλιάδες άτομα θα έχουν αύξηση πάνω από 100 ευρώ. Και μόνο διακόσιες οκτώ χιλιάδες άτομα θα έχουν πάνω από 50 ευρώ. Ακούσαμε από διάφορους Βουλευτές και διαβάσαμε σε διάφορες εφημερίδες … [[Θόρυβος στην Αίθουσα]] Περιμένετε και άλλες περιοχές. Ακούσαμε, λοιπόν, για αυξήσεις - φωτιά, για φουσκωμένα εκκαθαριστικά και για υπέρογκες επιβαρύνσεις στις λαϊκές γειτονιές. Σας είπα ότι θα εκπλαγείτε, γιατί, αν δούμε τα στοιχεία του ΕΝΦΙΑ, ισχύει το παρακάτω. Στην Αθήνα στο 4ο, στο 5ο και στο 6ο διαμέρισμα σε γειτονιές όπως Σεπόλια, Κολωνό, Ακαδημία Πλάτωνος, Κυψέλη, Πλατεία Αμερικής, Πατήσια δεν έχουμε καμμία αύξηση. Έχουμε μόνο μειώσεις και όσα δεν μειώνονται παραμένουν σταθερά. Σε άλλους δήμους στη Θεσσαλονίκη δεν έχουμε καμμία αύξηση σε καμμία ζώνη, αλλά μόνο μειώσεις. Σε άλλους δήμους όπως Σταυρούπολη, Πολίχνη, Κορδελιό δεν έχουμε καμμία αύξηση, αλλά μόνο μειώσεις. Θα έχουμε αυξήσεις; Ναι, θα έχουμε. Όπως σας είχα πει, θα υπάρχουν πολύ μικρές αυξήσεις της τάξης των είκοσι ευρώ ή λιγότερο σε κάποιες λαϊκές συνοικίες. Λίγο μεγαλύτερες θα είναι οι αυξήσεις σε περιοχές που αναβαθμίστηκαν εμφανώς τα τελευταία χρόνια, όπως πράγματι στην Καλλιθέα, στην περιοχή γύρω από το Ίδρυμα «Νιάρχος». Όπως καταλαβαίνετε, έχει αναβαθμιστεί αυτή η περιοχή. Αρκετά μεγαλύτερες αυξήσεις θα έχουμε σε περιοχές όπως η Μύκονος, η Σαντορίνη, αλλά και στο 1ο διαμέρισμα της Αθήνας. Αυτό το θεωρώ φυσιολογικό, διότι αυτές οι περιοχές είχαν ίδιο συντελεστή με τις λαϊκές γειτονιές της Αθήνας και αυτό κάπου δεν ήταν σωστό. Θέλω να μιλήσω τώρα για το μεσοπρόθεσμο, πριν πάω σε κάποιες τελευταίες πολιτικές παρεμβάσεις. Το λεγόμενο 5,2%, που θα είναι το πρωτογενές πλεόνασμα το 2022, το συζητήσαμε μαζί με τον κ. Βενιζέλο χθες. Νομίζω ότι τον έπεισα ότι δεν θα είναι 5,2% το πρωτογενές πλεόνασμα. Εσείς θα το ξαναπείτε. Το ξαναείπε η κ. Φώφη Γεννηματά. Νομίζω ότι το έχουμε συζητήσει εξαντλητικά. Θέλω να πω, όμως, κάτι για τον κ. Φορτσάκη, που είπε για την απάντησή μου στον κ. Βενιζέλο ότι είναι «αλχημείες του κ. Τσακαλώτου». Κοιτάξτε: O κ. Φορτσάκης ήταν πρύτανης στο πανεπιστήμιο που είμαι εγώ καθηγητής. Το θεωρώ πραγματικά πολύ άσχημο για την κοινωνία μας να λέει ένας πρώην πρύτανης σ' έναν καθηγητή πανεπιστημίου που τώρα είναι Βουλευτής ότι κάνει αλχημείες. Δεν θα με πείραζε αν μου έλεγε για αλχημείες για το αν θα είναι ή όχι βιώσιμο το χρέος, γιατί αυτό είναι κάτι που θα το συζητήσουμε και έξυπνοι άνθρωποι μπορεί να έχουν διαφορετική άποψη. Δεν θα με πείραζε να το έλεγε για το ποια θα είναι η ανάπτυξη το '20, το '21, το '22, το '23, γιατί κι αυτό εξαρτάται από πολλά πράγματα κι εγώ μπορεί να είμαι πιο αισιόδοξος από κάποιους άλλους. Με πειράζει, όμως, να ακούει κανείς τον διάλογο ανάμεσά μας, κύριε Βενιζέλο, όταν προσπαθώ να εξηγήσω γιατί δεν ισχύει το 5,2% και μετά να διαβάζει αυτά που του έχουν ετοιμάσει πριν, σαν να μην έχει ακούσει τίποτα και να επαναλαμβάνει το 5,2%. Αυτό δεν είναι καλό για τα παιδιά μας που πάνε στο πανεπιστήμιο, δεν είναι καλό για τη Βουλή των Ελλήνων. Αυτά δεν αναβαθμίζουν τη συζήτηση, γιατί σε μερικά πράγματα πρέπει να συμφωνούμε στους αριθμούς, για να μπορεί επιτέλους αυτή η χώρα να πάει μπροστά. Άρα τι υπάρχει; Δεν υπάρχει 5,2%, όπως είπε η κ. Γεννηματά, δεν υπάρχει αυτό που λέτε ότι τα αντίμετρα είναι λιγότερα από τα μέτρα. Όχι μόνο αυτό, αλλά τα αντίμετρα και ο δημοσιονομικός χώρος που φτιάχνουμε έχουν 3,5 δισεκατομμύρια περισσότερα απ' ό,τι έχουν τα μέτρα. Και όχι μόνο αυτό, κυρία Γεννηματά, γιατί επαναλαμβάνετε το λάθος. Είναι μόνιμα αυτά τα μέτρα, είναι εκ των προτέρων, θα είναι σε κάθε προϋπολογισμό για τον επόμενο χρόνο, θα είναι μόνιμα. Ούτε μερίσματα ούτε στο τέλος του χρόνου. Ελπίζω μ' αυτό να έχει τελειώσει αυτή η συζήτηση, ώστε να μπορούμε να συζητήσουμε για άλλα θέματα. Θα θυμάστε ότι στην προηγούμενη ομιλία μου στην Ολομέλεια είχα πειράξει λίγο το ΠΑΣΟΚ με μια ιστορία από το βιβλίο του Βασίλη Βασιλικού που λέγεται «Γλαύκος Θρασάκης» σχετικά με ένα φανάρι σε μια λαϊκή, που κανένας πια δεν το κοιτάει γιατί δεν περνάει τον δρόμο. Επειδή το ΠΑΣΟΚ θεωρεί ότι το στοχοποιώ, τριακόσιες σελίδες μετά από αυτή την ιστορία στο ίδιο βιβλίο υπάρχει μια άλλη ιστορία, που νομίζω έχει μεγαλύτερη σχέση με τη Νέα Δημοκρατία και θα ήθελα να τη μοιραστώ μαζί σας. Αυτή η ιστορία είναι για μια κυρία που πηγαίνει σε ακριβά μαγαζιά και τη φροντίζουν όλοι του μαγαζιού. Γιατί τη φροντίζουν; Γιατί έχει τσάντες από άλλα ακριβά μαγαζιά. Οπότε, βλέπουν αυτή την κυρία που έχει τις τσάντες από τα ακριβά μαγαζιά λέγοντας ότι «τούτη εδώ θα πληρώσει πολλά, οπότε πρέπει να την περιποιηθούμε, να τη φροντίσουμε». Μαθαίνουμε από αυτή την ιστορία, όμως, στο εξαιρετικό βιβλίο του Βασίλη Βασιλικού ότι αυτή η κυρία σε αυτές τις τσάντες δεν έχει ρούχα από τα άλλα ακριβά μαγαζιά. Είτε είναι άδειες είτε έχουν κουρέλια. Δηλαδή, για να το πω με τους όρους της γλωσσολογίας, εδώ έχουμε σημαίνοντα χωρίς σημαινόμενα. Δηλαδή, έχουμε το σήμα ότι εδώ είναι κάτι ακριβό μέσα, χωρίς την ουσία. Αυτό έχουμε. Τώρα εσείς της Νέας Δημοκρατίας έχετε τις δικές σας τσάντες, που πηγαίνετε και στο εξωτερικό και στην Ελλάδα. Από αυτές τις τρεις τσάντες η μία είναι του φιλελευθερισμού, η δεύτερη του ευρωπαϊσμού και η τρίτη τσάντα είναι του αντιλαϊκισμού. Μάλιστα, εντός συζητάγατε με τον κ. Βενιζέλο πριν από έναν χρόνο να υπάρξει ένα μπλοκ αυτών των δυνάμεων, του φιλοευρωπαϊκού, του φιλελεύθερου και του αντιλαϊκιστικού. Η διαφορά με την ιστορία του Βασιλικού είναι ότι οι δικές σας τσάντες πια είναι διαφανείς. Ο κόσμος βλέπει τι είναι μέσα. Δεν μπορείτε να κοροϊδέψετε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Γιατί βλέπουμε ότι, αντί για τον φιλελευθερισμό, υπάρχει ομοφοβία, που δεν μπορείτε να υποστηρίξετε κανένα φιλελεύθερο διάταγμα για τους ομοφυλόφιλους και τα άτομα που έχουν άλλες σεξουαλικές προτεραιότητες. Βλέπουμε ότι ενώ στην Ευρώπη μάς θαυμάζουν για το πώς διαχειριστήκαμε τους μετανάστες, εσείς λέτε ότι θα μας πάτε σε ειδικό δικαστήριο για το πώς χρησιμοποιήσαμε τους μετανάστες. Δεν μπορείτε να καταλάβετε τι αέρα πήρε η Ευρώπη, που είναι φιλοευρωπαϊκή Ευρώπη με τον Σάντσες, που όλοι έπρεπε να τον χειροκροτήσουμε σε αυτή τη Βουλή για αυτό που έκανε, που πήρε τους μετανάστες. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Άρα ο φιλελευθερισμός δεν μπορεί να είναι άδεια η τσάντα. Έχει υποχρεώσεις. Όσον αφορά τον ευρωπαϊσμό και το ότι είστε ευρωπαϊστές. Αλήθεια, αυτό νομίζετε ότι έχει κερδίσει ο κ. Μητσοτάκης με την κίνηση του για τη μομφή εναντίον της Κυβέρνησης; Οι ηγέτες της Ευρώπης θα πουν «μπράβο, επιτέλους ένας ευρωπαϊστής, ένας άνθρωπος που έρχεται εδώ να λύσει προβλήματα»; Αυτό θεωρείτε ότι θα είναι το όνομά του; Όλοι θα του πουν: «Επιτέλους, μετά από είκοσι οκτώ χρόνια ένας άνθρωπος της Αντιπολίτευσης, αντί να υποστηρίξει την Κυβέρνηση που προσπαθεί να το λύσει…»; Αυτό περιμένετε; Να μιλήσω λίγο παραπάνω για τον ευρωπαϊσμό; Πού είναι ο ευρωπαϊσμός σας; Το Ευρωπαϊκό Λαϊκό Κόμμα δεν συμφωνεί με τον Μακρόν στην ατζέντα του. Εσείς, που είστε ευρωπαϊστές, ποια είναι η θέση σας; Να μου την πείτε.
Αυτά που τα ξέρετε;
Σας έχω προκαλέσει, κύριε Τασούλα, πάρα πολλές φορές να μου πείτε τι λέτε για την τραπεζική ένωση, τι λέτε για τον μεγαλύτερο προϋπολογισμό, για να βοηθήσει τις χώρες του Νότου. Πολλές φορές! Δεν έχετε άποψη για αυτό ή φοβάστε να την εκφράσετε. Πάντως εγώ και οι άλλοι δεν ξέρουμε ποια είναι η έκφρασή σας. Και τώρα πάμε στον αντιλαϊκισμό. Το είπε καλά ο Σταύρος Θεοδωράκης αυτό. Να το πω με τα δικά μου λόγια. Όποιος λέει στη Θεσσαλονίκη ότι θα είναι η πρωτεύουσα των Βαλκανίων και δεν θέλει φιλικές σχέσεις με τη βόρεια χώρα είναι ασύστολος λαϊκιστής. Γιατί δεν υπάρχει πιθανότητα ούτε για την ανάπτυξη της βόρειας Ελλάδας, για όλους τους νομούς της βόρειας Ελλάδας, αν δεν υπάρχουν καλές σχέσεις με τη βόρεια χώρα. Το ξέρετε μέσα σας. Το ξέρουν και οι επιχειρηματίες της βόρειας Ελλάδας. Το ξέρουν μέχρι το κόκκαλό τους για είκοσι οκτώ χρόνια ότι, αν υπήρχε αυτή η λύση, θα υπήρχαν πολλές επιχειρήσεις που δεν θα είχαν κλείσει, θα υπήρχαν πολλές επιχειρήσεις που δεν θα είχαν κόκκινα δάνεια, θα υπήρχαν πολλά παιδάκια που δεν θα ήταν άνεργα. Γιατί εμείς που είμαστε και ευρωπαϊστές και αντιλαϊκιστές και φιλελεύθεροι θέλουμε μια συνανάπτυξη μ' αυτές τις χώρες, για να μπορεί να αλλάξει ρότα αυτή η οικονομία.
Κάντε ησυχία, παρακαλώ.
Κυρίες και κύριοι συνάδελφοι, άκουσα γέλια, αλλά θέλω μια απάντηση. Χωρίς φιλικές σχέσεις με τη βόρεια χώρα, θα είναι πραγματικά η Θεσσαλονίκη η πρωτεύουσα των Βαλκανίων στην ενέργεια, στις μεταφορές, στο εμπόριο; Πραγματικά θα είναι; Να απαντήσετε σ' αυτό αύριο ή μεθαύριο που θα γίνει η συζήτηση. Κυρίες και κύριοι συνάδελφοι, δεν υπάρχει επιχείρημα που έχουμε ακούσει τους τελευταίους δεκαοκτώ μήνες και δεν έχει καταρρεύσει. Θυμίζω πολύ γρήγορα. Ένα λεπτό θέλω, κύριε Πρόεδρε.
Έχετε δύο λεπτά, κύριε Υπουργέ.
Έχει καταρρεύσει το ότι θα υπάρχει ο κόφτης. Έχει καταρρεύσει το «δεν θα φτάσετε τους στόχους». Έχει καταρρεύσει το «δεν θα βγείτε στις αγορές». Έχουμε βγει ήδη δυόμισι. Έχει καταρρεύσει το «δεν θα πάρετε κάτι για το χρέος». Έχει καταρρεύσει το «θα υπάρχει και τέταρτο μνημόνιο». Πουθενά δεν υπάρχει τέταρτο μνημόνιο. Κανένας δεν το λέει, εκτός από εσάς. Νομίζω ότι στην καρδούλα σας δεν το πιστεύετε καν. Θα το πω ίσως για τελευταία φορά, αλλά φοβάμαι ότι δεν θα είναι η τελευταία. Είναι καιρός να συζητήσουμε σοβαρά για το μέλλον αυτής της χώρας. Αυτή η στρατηγική που κάνατε για να έχετε ευχαριστημένο και τον κ. Γεωργιάδη και τον κ. Βορίδη - που μου λέτε εμένα για απ' όλα - δεν βγαίνει. Θα συσπειρώσετε τον πυρήνα της Νέας Δημοκρατίας και αυτό είναι ένα πολύ χαμηλό ταβάνι. Έπρεπε να κοιτάγατε πολύ πιο ψηλά απ' αυτό.
Ευχαριστούμε πολύ. Κύριε Πρωθυπουργέ, έχετε τον λόγο για μια παρέμβαση.
Κυρίες και κύριοι συνάδελφοι, ζήτησα να πάρω τον λόγο γιατί αισθάνομαι ότι σήμερα η συνεδρίαση και η ψηφοφορία αυτή έχει έναν ιστορικό χαρακτήρα. Διότι είναι η τελευταία συνεδρίαση και η τελευταία ψηφοφορία μετά από οκτώ ολόκληρα χρόνια που σ' αυτή εδώ την Αίθουσα ψηφίζουμε έναν νόμο ο οποίος είναι αποτέλεσμα όχι των επιλογών, αν θέλετε, αυτοβούλως της Κυβέρνησης, της όποιας κυβέρνησης, αλλά αποτέλεσμα της διαπραγμάτευσης με τους θεσμούς, που εδώ και οκτώ χρόνια βρίσκονται σε πολύ στενή σχέση και επαφή καθοδηγώντας κατά γράμμα τις κινήσεις όλων των ελληνικών κυβερνήσεων με τα μνημόνια τα οποία ήταν αποτέλεσμα της χρεοκοπίας της χώρας. Έχει, λοιπόν, μια ιστορική αξία αυτή η συνεδρίαση. Είναι η τελευταία φορά, ψηφίζουμε τα τελευταία μέτρα της τελευταίας αξιολόγησης, του τελευταίου προγράμματος στήριξης της χώρας και πιστεύω ότι αυτό από μόνο του αποτελεί ένα γεγονός ιστορικής σημασίας που γεμίζει με αισιοδοξία όλους μας. Τιμήσαμε τις δεσμεύσεις μας, η αξιοπιστία της χώρας αποκαταστάθηκε απέναντι στους Ευρωπαίους εταίρους. Η Ελλάδα τελειώνει οριστικά τα προγράμματα στήριξης τον ερχόμενο Αύγουστο. Αντιμετωπίσαμε όλο αυτό το διάστημα - ομολογώ - μεγάλες προκλήσεις. Βρεθήκαμε μπροστά σε δύσκολες αποφάσεις, πήραμε δύσκολες αποφάσεις. Αντιμετωπίσαμε, αν θέλετε, και ζητήματα ιστορικά, που ταλάνιζαν την Ελλάδα για πολλά χρόνια. Προχωρήσαμε σε δύσκολες μεταρρυθμίσεις, πολλές από αυτές αναγκαίες μεταρρυθμίσεις και άλλες που εμπεριείχαν το σπέρμα της αδικίας. Όμως πιστεύω ότι στο τέλος της ημέρας τόσο ο ιστορικός του μέλλοντος όσο και ο λαός που θα μας κρίνει όλους μας - και μας κρίνει όλους μας - για τις επιλογές μας, θα αποφανθεί ότι πράξαμε σωστά. Επιτρέψτε μου δυο λόγια όχι αποτίμησης, αλλά - αν θέλετε - δυο λόγια σύγκρισης για το πού βρεθήκαμε τον Γενάρη του 2015 και πού βρισκόμαστε σήμερα, στην τελευταία στροφή πριν από το τέλος αυτής της μακράς περιόδου που θα θέλει ο καθένας από μας και ο τελευταίος Έλληνας πολίτης σύντομα να ξεχάσει. Παραλάβαμε μια χώρα με άδεια ταμεία, στο χείλος της χρεοκοπίας μετά από μια πενταετία, όμως, σε προγράμματα στήριξης - παρ' όλα αυτά, όμως, εκτός δημοσιονομικών στόχων - και πετύχαμε μετά από μεγάλες δυσκολίες και κόπους και δύσκολες αποφάσεις επί τρία συναπτά έτη όχι μόνο να πιάνουμε τους δημοσιονομικούς στόχους του προγράμματος, αλλά να έχουμε και υπεραπόδοση έναντι αυτών των στόχων. Παραλάβαμε μια οικονομία σε συνεχή ύφεση, επαναλαμβάνω παρά το γεγονός ότι ήταν για πέντε συνεχόμενα χρόνια σε προγράμματα στήριξης, δύο στη σειρά. Φέτος για πρώτη φορά μετά το 2008 καταγράφηκε σημαντική ανάπτυξη το 2017 και το 2018. Το πρώτο τρίμηνο του 2018 είχαμε ρυθμούς ανάπτυξης 2,3%, σχεδόν διπλάσιο μέγεθος από το σύνολο της Ευρωζώνης. Παραλάβαμε μια χώρα, εσκεμμένα τότε, με εντελώς άδεια ταμεία, που σήμερα έχει απόθεμα ρευστότητας και δυνατότητα πρόσβασης στις αγορές. Παραλάβαμε ένα κράτος που ξόδευε τα ευρωπαϊκά κονδύλια, τους ευρωπαϊκούς πόρους, για να εξυπηρετήσει «φίλους» και φίλια συμφέροντα του τότε κυβερνητικού καθεστώτος και σήμερα δεχόμαστε συγχαρητήρια από όλους στην Ευρωπαϊκή Ένωση και πρώτα απ' όλα από τον Πρόεδρο της Κομισιόν, τον Ζαν Κλοντ Γιούνκερ, από αυτό εδώ το Βήμα, γιατί καταφέραμε η χώρα να είναι πρώτη σε απορροφητικότητα σε ευρωπαϊκά κονδύλια, τόσο σε ό,τι έχει να κάνει με το Ταμείο Συνοχής όσο όμως και σε εντάξεις που αφορούν προγράμματα για το πρόγραμμα Γιούνκερ. Παραλάβαμε μια χώρα εις την οποία στη συνείδηση του μέσου Έλληνα η λέξη «μεταρρύθμιση» ήταν ταυτισμένη με τη λέξη «περικοπή». Και σήμερα βρισκόμαστε στο σημείο εκείνο που σημαντικότατες δομικές μεταρρυθμίσεις έχουν προχωρήσει, που δεν είχαν προχωρήσει ποτέ σε αυτόν τον τόπο, με γενναίες αποφάσεις και βρισκόμαστε στις πρώτες θέσεις του ΟΟΣΑ στη λίστα των χωρών με το σημαντικότερο μεταρρυθμιστικό έργο. Παραλάβαμε μια χώρα που βίωνε διεθνή απομόνωση και σήμερα αποκαθιστά τον διεθνή, τον ηγετικό της ρόλο τόσο στα Βαλκάνια όσο και στην εύθραυστη περιοχή της Νοτιοανατολικής Ευρώπης. Βρισκόμαστε, κυρίες και κύριοι συνάδελφοι, λίγο πριν από μια κρίσιμη συνεδρίαση του Συμβουλίου των Υπουργών Οικονομικών της Ευρωζώνης, του Eurogroup. Όλες οι πλευρές συμφωνούν ότι η Ελλάδα έχει τηρήσει στο έπακρο τα συμφωνηθέντα και όλες οι πλευρές αναγνωρίζουν πια ότι η Ελλάδα δεν είναι το διαρκές πρόβλημα και ότι έχει γίνει μέρος της λύσης στην Ευρώπη και όχι μέρος του προβλήματος. Παραδέχονται ότι βάλαμε τάξη στα οικονομικά μας, ότι για πρώτη φορά έχουμε ένα αναπτυξιακό σχέδιο μεσομακροπρόθεσμο με αρχή, μέση, τέλος και στόχους για την αξιοποίηση των ανταγωνιστικών πλεονεκτημάτων της ελληνικής οικονομίας και εργάζονται όλες οι πλευρές, προκειμένου να εξασφαλιστεί στις 21 Ιουνίου μια λύση στο πλαίσιο αυτό των αποφάσεων του Eurogroup του περασμένου έτους για την απομείωση του χρέους, για την ελάφρυνση του χρέους, μια λύση η οποία θα καθιστά τη δυνατότητα πρόσβασης της Ελλάδας στις αγορές χρήματος μετά τον Αύγουστο του 2018, που βγαίνουμε οριστικά από τα προγράμματα, σταθερή και διαρκή. Και τόσο εγώ όσο και το οικονομικό επιτελείο είμαστε πεπεισμένοι ότι αυτή η λύση θα βρεθεί, κυρίως διότι αποτελεί κοινή βούληση όλων για να βρεθεί. Θα ήθελα σε αυτό εδώ το σημείο να εκφράσω δημόσια τις ευχαριστίες μου για την εξαιρετικά σκληρή και επίπονη δουλειά αυτά τα τρία χρόνια, δύσκολη δουλειά, που έχει καταβάλει τόσο ο Υπουργός των Οικονομικών όσο και ο Αναπληρωτής, ο Ευκλείδης Τσακαλώτος, ο Γιώργος Χουλιαράκης, όσο και ο Υφυπουργός παρά τω Πρωθυπουργώ, ο Δημήτρης Λιάκος. Είναι η πιο δύσκολη ίσως δουλειά. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πολλές φορές βρέθηκαν σε μεγάλες αντιθέσεις, σε συγκρούσεις, προκειμένου να μπορέσουμε να βρούμε τις βέλτιστες εκείνες λύσεις που θα μας οδηγήσουν στην επιτυχή ολοκλήρωση του προγράμματος με τη λιγότερη δυνατή απώλεια ή, για να το πω αλλιώς, με τη μέγιστη δυνατή προστασία για τα συμφέροντα εκείνων των κοινωνικών κατηγοριών και δυνάμεων που εμείς βρεθήκαμε εδώ για να προστατεύουμε. Η Ελλάδα, λοιπόν, φτάνει στο τέλος μιας μακράς, δύσκολης και επίπονης διαδρομής. Το τέλος της κρίσης, η καθαρή έξοδος της Ελλάδας από τα μνημόνια και η επιτυχία της Ελλάδας αναγνωρίζεται σήμερα σε όλη την Ευρώπη ότι δεν αποτελεί μονάχα επιτυχία της Ελλάδας, αλλά συνιστά μεγάλη ευρωπαϊκή επιτυχία και, μάλιστα, σε ένα ασταθές διεθνές περιβάλλον, όπου η Ελλάδα συμβάλλει ώστε η Ευρώπη να αποτελεί πεδίο σταθερότητας. Κυρίες και κύριοι συνάδελφοι, νομίζω ότι αυτή η Βουλή όλα αυτά τα τρία χρόνια βρέθηκε πολλές φορές μπροστά σε μεγάλες προκλήσεις, οι Βουλευτές της κυβερνητικής πλειοψηφίας βρέθηκαν σε μεγάλες προκλήσεις, αντεπεξήλθαν, έκαναν το καθήκον τους και πιστεύω πως το γεγονός ότι σήμερα τελειώνουμε, ότι σήμερα βγαίνουμε από την κρίση, τον Αύγουστο βγαίνουμε από τα μνημόνια, οφείλεται σε μεγάλο βαθμό στις δικές σας προσπάθειες, στη δική σας συμμετοχή, στη δική σας στήριξη, στη δική σας ψήφο, μια επίπονη και δύσκολη προσπάθεια την οποία θέλω να αναγνωρίσω στον καθένα και στην καθεμιά προσωπικά από όλους εσάς. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Δεν θα μακρηγορήσω. Άλλωστε, τις επόμενες δύο ημέρες θα έχουμε την ευκαιρία να μιλήσουμε πολύ επί της ουσίας. Όμως, θέλω να πω μόνο δυο λόγια. Άκουσα τη θεατρικά προσχεδιασμένη ομιλία του κ. Μητσοτάκη σε ό,τι αφορά την προαποφασισμένη κατάθεση πρότασης δυσπιστίας. Ο κ. Μητσοτάκης σήμερα επέλεξε να μετατραπεί σε ένα θλιβερό φερέφωνο του «πραγματικού» Αρχηγού της Νέας Δημοκρατίας - που είναι ο κ. Σαμαράς - , του κ. Σαμαρά, του πρώην Πρωθυπουργού, ο οποίος έχτισε όλη του την πολιτική διαδρομή και όλη του την πολιτική καριέρα πουλώντας ψεύτικο υπερπατριωτισμό σε ένα θέμα που επί είκοσι έξι χρόνια αποτελεί πληγή στην εξωτερική μας πολιτική, στο θέμα της ονομασίας των βόρειων γειτόνων μας, της πρώην Γιουγκοσλαβικής Δημοκρατίας της Μακεδονίας. Και αυτό αν και ήταν ο πρώτος ο οποίος επισήμως ως Υπουργός των Εξωτερικών, αντικαθιστώντας τότε τον Κωνσταντίνο Μητσοτάκη, στις 2 Δεκεμβρίου του 1991 στο Συμβούλιο Κορυφής απεδέχθη σε επίσημο κείμενο της τότε ΕΟΚ να καταγραφεί η γείτονα χώρα με τον όρο «Δημοκρατία της Μακεδονίας». Ήταν αυτός ο οποίος απεδέχθη και ήταν βεβαίως και ο πρώτος ο οποίος γέννησε αυτό το πρόβλημα, όταν πολύ αργότερα - δεν τα λέω εγώ, ανατρέξτε μιας και φωνασκείτε σε μαρτυρίες που αφορούν συνεντεύξεις του αείμνηστου Κωνσταντίνου Μητσοτάκη, ανατρέξτε να τα διαβάσετε και να τα διαπιστώσετε - στις 16 Δεκέμβρη του 1991 στην κρίσιμη συνεδρίαση των Υπουργών Εξωτερικών της τότε ΕΟΚ, όταν συζητείτο η ανεξαρτητοποίηση των πρώην σοσιαλιστικών δημοκρατιών της ενιαίας Γιουγκοσλαβίας, της Κροατίας και της Σλοβενίας, δεν έθεσε κανένα θέμα προκειμένου να παρθεί μια απόφαση που η Ελλάδα δεν ήταν σύμφωνη τότε και οι Γερμανοί και άλλες χώρες πιέζανε σε σχέση με το πώς θα ονομάζεται αυτή η χώρα. Τότε μάλιστα ο Κωνσταντίνος Μητσοτάκης τον είχε χαρακτηρίσει «ανόητο». Αυτός, λοιπόν, ο άνθρωπος, ο οποίος έχει μεγάλη ευθύνη για τη γέννηση αυτού του προβλήματος που ταλανίζει την εξωτερική μας πολιτική, είναι αυτός που αργότερα είχε το θράσος να σηκώσει τη σημαία του υπερπατριωτισμού και να ρίξει τότε την κυβέρνηση του Κωνσταντίνου Μητσοτάκη. Και σήμερα πάλι είναι αυτός ο οποίος, παρουσιαζόμενος ως υπερπατριώτης, έρχεται και παριστάνει τον θεματοφύλακα των εθνικών αξιών του αείμνηστου Κωνσταντίνου Καραμανλή και του αείμνηστου Ανδρέα Παπανδρέου, όταν το 1994 έχοντας ιδρύσει το κόμμα της Πολιτικής Άνοιξης λυσσαλέα επετίθετο και στους δύο, τότε Πρωθυπουργός ο Ανδρέας Παπανδρέου και Πρόεδρος της Δημοκρατίας ο Κωνσταντίνος Καραμανλής, για το θέμα των Σκοπίων, ζητώντας να αποχωρήσουν από την ενεργό πολιτική δράση. Διότι η Ελλάδα, έλεγε, δεν μπορεί να έχει μια ηγεσία κουρασμένη και πρέπει να τρέξει μπροστά. Και βεβαίως είναι ο ίδιος που είχε ξεχάσει, όταν αργότερα έγινε Πρωθυπουργός, το θέμα αυτό, διότι η κυβέρνησή του - και ορθώς τότε - διά του εκπροσώπου της, του Υπουργού Εξωτερικών, του κ. Βενιζέλου, στη συνέλευση του Οργανισμού Ηνωμένων Εθνών παρουσίαζε την επίσημη εθνική θέση και της κυβέρνησης Σαμαρά, που ήταν σύνθετη ονομασία προφανώς με τον όρο «Μακεδονία» με γεωγραφικό προσδιορισμό erga omnes.
Για τον Καμμένο θα πείτε τίποτα;
Σας παρακαλώ! Υπομονή. Μην παρεμβαίνετε.
Κυρία Βούλτεψη, κάντε υπομονή. Δύο μέρες εδώ θα έχουμε την ευκαιρία να μιλήσουμε και με ονόματα και με διευθύνσεις. Όλα θα τα πούμε και για όλους θα πούμε. Δεν θα γλιτώσετε αυτές τις δύο μέρες. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σήμερα, λοιπόν, κυρίες και κύριοι συνάδελφοι, διότι έχει ο καιρός γυρίσματα και ορισμένες φορές η ιστορία επαναλαμβάνεται ως φάρσα, ο κ. Σαμαράς θέτει σε ομηρία έναν άλλο Μητσοτάκη, τον Κυριάκο Μητσοτάκη, και τον οδηγεί σε μια θέση και στάση, η οποία εγώ εκτιμώ ότι δεν συνάδει με προηγούμενες θέσεις του, αλλά αυτό είναι δικό του θέμα. Κυρίως, όμως, τον οδηγεί και σε μια συμπεριφορά θεσμικών ακροβασιών και αυτό είναι το χειρότερο. Διότι το να εμπλέκει κανείς τον θεσμό του Προέδρου της Δημοκρατίας σε επιλογές οριακές για το τι ορίζει το Σύνταγμα της χώρας είναι θεσμική ακροβασία που κανείς δεν έχει το δικαίωμα να επιχειρεί. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κύριε Μητσοτάκη, η πρόταση δυσπιστίας, λοιπόν, που καταθέτετε σήμερα στην Κυβέρνησή μου είναι καλοδεχούμενη. Την καλωσορίζω. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κι αν δεν υπήρχε, θα έπρεπε να την εφεύρουμε. Είναι ένα πολύ σημαντικό δώρο που μου κάνετε αυτή την κρίσιμη στιγμή. Είναι μιας πρώτης τάξεως, θα έλεγα, ευκαιρία, ώστε αυτές τις δύο μέρες να μιλήσουμε με ονόματα και με διευθύνσεις για το ποιος έδωσε τι και πότε, για το ποιος κέρδισε και ποιος έδωσε σε αυτή τη μεγάλη ιστορία που μας ταλανίζει εδώ και είκοσι έξι χρόνια, αλλά και λίγο περισσότερα, γιατί από τη δεκαετία του '70 έχουν γίνει παραχωρήσεις και λάθη, για να βρεθούμε σήμερα σε αυτή τη θέση. Θα τα πούμε, λοιπόν, όλα με ονόματα και με διευθύνσεις για το ποιος κέρδισε και το ποιος έχασε, ποιος κερδίζει και ποιος χάνει, ποιος φέρνει πίσω την ιστορία της αρχαίας ελληνικής Μακεδονίας και τα σύμβολά της και ποιος κάποτε παρέδιδε ακόμα και το όνομα «Μακεδονία» για εσωτερική χρήση. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Όλα θα τα πούμε! Δεν πρόκειται να γλιτώσετε! Διότι εμπόριο πατριωτισμού και πατριδοκαπηλίας στην παράταξη της Αριστεράς δεν θα κάνετε εσείς εδώ, κύριε Μητσοτάκη.
Ο Καμμένος…
Κυρία Βούλτεψη, παρακαλώ! Σας παρακαλώ πολύ, κάντε ησυχία!
Κλείνω, κύριε Πρόεδρε, με μία μόνο φράση.
Ο Καμμένος βόρειο ή νότιο Μονακό; Ρωτάω!
Τι λέτε τώρα; Μην διακόπτετε. Σας παρακαλώ. Τι έχετε πάθει με τον κ. Καμμένο; Ησυχία.
Κλείνω με μία μόνο φράση, γιατί πιστεύω ότι τις δύο επόμενες μέρες από σήμερα κιόλας θα έχουμε την ευκαιρία να κουβεντιάσουμε αναλυτικά και με χρόνο. [[ΑΛΛΑΓΗ ΣΕΛΙΔΑΣ]] [[Να μπει η σελίδας 223α]] [[Να μπει η σελίδας 224α]] [[Να μπει η σελίδας 225α]] [[Να μπει η σελίδας 227α]] Ο κ. Μητσοτάκης είπε μία φράση κατεβαίνοντας από το Βήμα. Θα αναμετρηθούμε, λέει, με την ιστορία και με τις ευθύνες μας. Θα αναμετρηθούμε, λοιπόν, πράγματι, κύριε Μητσοτάκη, και με την ιστορία και με τις ευθύνες μας. Μόνο που εσείς αυτό το διήμερο θα μετρηθείτε και με την οικογενειακή πολιτική σας ιστορία. Και πολύ φοβάμαι ότι σε αυτή την προσωπική αναμέτρηση κινδυνεύετε να βρεθείτε εντυπωσιακά ελλιποβαρής.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις». Εισερχόμαστε στην ψήφιση επί της αρχής, επί των άρθρων, των τροπολογιών και του συνόλου και η ψήφισή τους θα γίνει χωριστά. Κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας Βουλευτών της Νέας Δημοκρατίας επί των άρθρων 109 και 119, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Σταϊκούρας Χρήστος. Παρών. Ο κ. Τσιάρας Κωνσταντίνος. Παρών. Ο κ. Χατζηδάκης Κωστής. Παρών. Ο κ. Χαρακόπουλος Μάξιμος. Παρών. Ο κ. Γεωργαντάς Γεώργιος. Παρών. Ο κ. Κυριαζίδης Δημήτριος. Παρών. Ο κ. Ανδριανός Ιωάννης. Παρών. Ο κ. Κουκοδήμος Κωνσταντίνος. Παρών. Ο κ. Μπούρας Αθανάσιος. Παρών. Ο κ. Βορίδης Μαυρουδής. Παρών. Ο κ. Κεδίκογλου Σίμος. Παρών. Ο κ. Κουτσούμπας Ανδρέας. Παρών. Η κ. Καραμανλή Άννα. Παρούσα. Η κ. Μάρκου Αικατερίνη. Παρούσα. Ο κ. Γιακουμάτος Γεράσιμος. Παρών. Ο κ. Κεφαλογιάννης Ιωάννης. Παρών. Η κ. Βούλτεψη Σοφία. Παρούσα. Ο κ. Δένδιας Νικόλαος - Γεώργιος. Παρών. Ο κ. Αντωνιάδης Ιωάννης. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας. Επίσης, έχει υποβληθεί αίτηση διεξαγωγής ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ επί της αρχής και επί των άρθρων 60, 80, 109 και 119 του σχεδίου νόμου, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Η κ. Γεννηματά Φωτεινή. Παρούσα. Ο κ. Αρβανιτίδης Γεώργιος. Παρών. Ο κ. Βενιζέλος Ευάγγελος. Παρών. Ο κ. Αχμέτ Ιλχάν. Παρών. Ο κ. Γρηγοράκος Λεωνίδας. Παρών. Ο κ. Θεοχαρόπουλος Αθανάσιος. Παρών. Ο κ. Καρράς Γεώργιος - Δημήτριος. Παρών. Ο κ. Κεγκέρογλου Βασίλειος. Παρών. Η κ. Κεφαλίδου Χαρά. Παρούσα. Ο κ. Κουτσούκος Γιάννης. Παρών. Ο κ. Κρεμαστινός Δημήτριος. Παρών. Ο κ. Κωνσταντινόπουλος Οδυσσέας. Παρών. Ο κ. Κωνσταντόπουλος Δημήτριος. Παρών. Ο κ. Λοβέρδος Ανδρέας. Παρών. Ο κ. Μανιάτης Ιωάννης. Παρών. Ο κ. Μπαργιώτας Κωνσταντίνος. Παρών. Ο κ. Παπαθεοδώρου Θεόδωρος. Παρών. Ο κ. Σκανδαλίδης Κωνσταντίνος. Παρών. Η κ. Χριστοφιλοπούλου Εύη. Παρούσα. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ. Επίσης, έχει υποβληθεί αίτηση διεξαγωγής ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή επί της αρχής και επί των άρθρων 23, 69, 109 και 119 του σχεδίου νόμου καθώς και επί της τροπολογίας με γενικό αριθμό 1621 και ειδικό 251, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Μιχαλολιάκος Νικόλαος. Παρών. Ο κ. Αϊβατίδης Ιωάννης. Παρών. Η κ. Βλάχου Σωτηρία. Παρούσα. Ο κ. Γερμενής Γεώργιος. Παρών. Ο κ. Γρέγος Αντώνιος. Παρών. Η κ. Ζαρούλια Ελένη. Παρούσα. Ο κ. Ηλιόπουλος Παναγιώτης. Παρών. Ο κ. Καρακώστας Ευάγγελος. Παρών. Ο κ. Κασιδιάρης Ηλίας. Παρών. Ο κ. Κούζηλος Νικόλαος. Παρών. Ο κ. Λαγός Ιωάννης. Παρών. Ο κ. Μπαρμπαρούσης Κωνσταντίνος. Παρών. Ο κ. Παναγιώταρος Ηλίας. Παρών. Ο κ. Παππάς Χρήστος. Παρών. Ο κ. Σαχινίδης Ιωάννης. Παρών. Ο κ. Χατζησάββας Χρήστος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή. Επίσης, έχει υποβληθεί αίτηση διεξαγωγής ονομαστικής ψηφοφορίας Βουλευτών του Κομμουνιστικού Κόμματος Ελλάδας επί της αρχής και επί των άρθρων 70, 109 και 119 του σχεδίου νόμου, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κουτσούμπας Δημήτριος. Παρών. Η κ. Παπαρήγα Αλεξάνδρα. Παρούσα. Ο κ. Βαρδαλής Αθανάσιος. Παρών. Ο κ. Γκιόκας Ιωάννης. Παρών. Ο κ. Δελής Ιωάννης. Παρών. Η κ. Κανέλλη Λιάνα. Παρούσα. Ο κ. Καραθανασόπουλος Νικόλαος. Παρών. Ο κ. Κατσώτης Χρήστος. Παρών. Ο κ. Λαμπρούλης Γεώργιος. Παρών. Η κ. Μανωλάκου Διαμάντω. Παρούσα. Ο κ. Μωραΐτης Νικόλαος. Παρών. Ο κ. Παφίλης Αθανάσιος. Παρών. Ο κ. Στεργίου Κωνσταντίνος. Παρών. Ο κ. Συντυχάκης Εμμανουήλ. Παρών. Ο κ. Τάσσος Σταύρος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας. Θα συμπτύξουμε τις τέσσερις ονομαστικές ψηφοφορίες επί της αρχής και επί των άρθρων 23, 60, 69, 70, 80, 109 και 119 καθώς και επί της τροπολογίας 1621/251 του σχεδίου νόμου, για τα οποία έχει ζητηθεί ονομαστική ψηφοφορία σε μία. Το Σώμα συμφωνεί;
Το Σώμα συνεφώνησε ομοφώνως. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ηλεκτρονική ονομαστική ψηφοφορία επί της αρχής και επί των άρθρων 23, 60, 69, 70, 80, 109 και 119, καθώς και επί της τροπολογίας 1621/251 του σχεδίου νόμου και μετά την ανακοίνωση του αποτελέσματος θα προχωρήσουμε στην ψηφοφορία επί των υπόλοιπων άρθρων του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, ενώ διεξάγεται η ψηφοφορία, θα ήθελα να κάνω μία ανακοίνωση προς το Σώμα. Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές ανακοινώνονται και συνυπολογίονται στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, σας ενημερώνω ότι έχει έλθει στο Προεδρείο επιστολή του συναδέλφου κ. Κωνσταντίνου Τζαβάρα, ο οποίος μας γνωρίζει ότι θα απουσιάσει από την ψηφοφορία και ότι αν ήταν παρών, θα ψήφιζε «όχι». Η επιστολή αυτή, η οποία εκφράζει πρόθεση ψήφου θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα δύο μαθήτριες και μαθητές και τέσσερις εκπαιδευτικοί συνοδοί τους από το 16ο Δημοτικό Σχολείο Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ήρθατε σε μία φάση της διαδικασίας, κατά την οποία μόλις είχε τελειώσει η συζήτηση. Έγινε μία πρώτη ψηφοφορία για τα άρθρα στα οποία είχε μπει ζήτημα ονομαστικής ψηφοφορίας μέσω του ηλεκτρονικού συστήματος και τώρα θα επακολουθήσει από τους εκπροσώπους των κομμάτων, με την καθοδήγηση του Προέδρου κ. Κουράκη, η ψηφοφορία επί των υπολοίπων άρθρων για το τι λέει το κάθε κόμμα. Δυστυχώς αργήσατε λίγο στη συζήτηση που γινόταν προηγούμενα με τη σχετική αντιπαράθεση που υπήρχε. Το απόγευμα θα ξεκινήσει συζήτηση για πρόταση δυσπιστίας που έχει υποβάλει η Νέα Δημοκρατία έναντι της σημερινής Κυβέρνησης και θα διαρκέσει δύο ημέρες. Αυτή είναι η φάση της διαδικασίας στην οποία βρισκόμαστε. Σας υποδεχόμαστε από καρδιάς. Θα ήταν καλύτερα να παρακολουθήσετε μια πιο ζωντανή διαδικασία. Δεν μπορούσε να γίνει διαφορετικά. Ευχαριστούμε παιδιά. Κύριε Κουράκη, όταν μαζευτούν οι Βουλευτές, που είχαν κάνει μία παράλειψη στην ψηφοφορία κατά κοινή γνώμη και αντίληψη και μιας και είναι παρόντες οι εκπρόσωποι των κομμάτων, θα παρακαλούσα προφορικά - για να είναι πλέον σαφές και να καταγραφεί στα Πρακτικά - να φωνάζετε τα ονόματά τους, έτσι ώστε να διατυπώσουν την ψήφο τους για να ολοκληρωθεί η ψηφοφορία. Ευχαριστώ.
Κύριοι συνάδελφοι, να επαναλάβω ότι παρουσιάστηκε μια δυσκολία στο σύστημα. Δεν ήταν ενημερωμένοι οι συνάδελφοι ότι εκτός από την πρώτη οθόνη ακολουθούσαν και άλλα άρθρα. Επομένως κάποιοι ψήφισαν μόνο αυτά που εμφανίζονταν στο πάνω μέρος της οθόνης και τώρα θα κληθεί ο καθένας απ' αυτούς να δηλώσει προφορικά - κρατούνται Πρακτικά - τι πρόθεση είχε να ψηφίσει και στα υπόλοιπα άρθρα που ακολουθούσαν: [[Στο σημείο αυτό αναγιγνώσκονται τα ονόματα των εν λόγω Βουλευτών, ώστε να διατυπώσουν την ψήφο τους]] Η κ. Αναγνωστοπούλου Αθανασία. Ο κ. Δέδες Ιωάννης. Ο κ. Θεωνάς Ιωάννης. Ο κ. Καραγιάννης Ιωάννης. Ο κ. Καστόρης Αστέριος. Η κ. Κοζομπόλη Παναγιώτα. Ο κ. Κόκκαλης Βασίλειος. Ο κ. Κουράκης Αναστάσιος. Ο κ. Κωστοπαναγιώτου Ηλίας. Ο κ. Μπαλαούρας Γεράσιμος. Ο κ. Μπαλωμενάκης Αντώνιος. Ο κ. Ξανθός Ανδρέας. Ο κ. Παπαδόπουλος Αθανάσιος. Ο κ. Παπαηλιού Γεώργιος. Ο κ. Σταθάκης Γεώργιος. Ο κ. Συρίγος Αντώνιος. Ο κ. Τριανταφυλλίδης Αλέξανδρος. Η κ. Φωτίου Θεανώ. Ο κ. Σιμορέλης Χρήστος. Ο κ. Κατσανιώτης Ανδρέας. Ο κ. Μπαλάφας Ιωάννης. Ο κ. Καραμανλής Κωνσταντίνος. Ο κ. Σαλμάς Μάριος. Η κ. Βαγιωνάκη Ευαγγελία. Ο κ. Παραστατίδης Θεόδωρος. Η κ. Λιβανίου Ζωή. Ο κ. Κούζηλος Νικόλαος. Ο κ. Σκρέκας Κωνσταντίνος.
Κυρίες και κύριοι συνάδελφοι, καθόσον ολοκληρώθηκε κι αυτή η διαδικασία, έχω την τιμή να ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας. Επί της αρχής ψήφισαν συνολικά 298 Βουλευτές. Υπέρ της αρχής του νομοσχεδίου, δηλαδή «ΝΑΙ», ψήφισαν 154 Βουλευτές. Κατά της αρχής του νομοσχεδίου, δηλαδή «ΟΧΙ», ψήφισαν 144 Βουλευτές. «ΠΑΡΩΝ» ψήφισε ουδείς. Συνεπώς το νομοσχέδιο του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις» έγινε δεκτό επί της αρχής κατά πλειοψηφία. Επί του άρθρου 23 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 155 Βουλευτές. Κατά του άρθρου, δηλαδή «ΟΧΙ», ψήφισαν 128 Βουλευτές. «ΠΑΡΩΝ» ψήφισαν 15 Βουλευτές. Συνεπώς το άρθρο 23 έγινε δεκτό κατά πλειοψηφία. Επί του άρθρου 60 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 155 Βουλευτές. Κατά του άρθρου, δηλαδή «ΟΧΙ», ψήφισαν 143 Βουλευτές. «ΠΑΡΩΝ» ψήφισε ουδείς. Συνεπώς, το άρθρο 60 έγινε δεκτό κατά πλειοψηφία. Επί του άρθρου 69 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 155 Βουλευτές. Κατά του άρθρου, δηλαδή «ΟΧΙ», ψήφισαν 143 Βουλευτές. «ΠΑΡΩΝ» ψήφισε ουδείς. Συνεπώς το άρθρο 69 έγινε δεκτό κατά πλειοψηφία. Επί του άρθρου 70 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 152 Βουλευτές. Κατά του άρθρου, δηλαδή «ΟΧΙ» ψήφισαν 146 Βουλευτές. «ΠΑΡΩΝ» ψήφισε ουδείς. Συνεπώς το άρθρο 70 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 80 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 154 Βουλευτές. Κατά του άρθρου, δηλαδή «ΟΧΙ», ψήφισαν 144 Βουλευτές. «ΠΑΡΩΝ» ψήφισε ουδείς. Συνεπώς το άρθρο 80 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 109 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 154 Βουλευτές. Κατά του άρθρου, δηλαδή «ΟΧΙ», ψήφισαν 144 Βουλευτές. «ΠΑΡΩΝ» ψήφισε ουδείς. Συνεπώς το άρθρο 109 έγινε δεκτό κατά πλειοψηφία. Επί του άρθρου 119 ψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», ψήφισαν 154 Βουλευτές. Κατά του άρθρου, δηλαδή «ΟΧΙ», ψήφισαν 144 Βουλευτές. «ΠΑΡΩΝ» ψήφισε ουδείς. Συνεπώς το άρθρο 119 έγινε δεκτό κατά πλειοψηφία. Επί της τροπολογίας 1621/251, όπως τροποποιήθηκε από τον κύριο Υπουργό, ψήφισαν συνολικά 298 Βουλευτές. Υπέρ της τροπολογίας, δηλαδή «ΝΑΙ», ψήφισαν 154 Βουλευτές. Κατά της τροπολογίας, δηλαδή «ΟΧΙ», ψήφισαν 144 Βουλευτές. «ΠΑΡΩΝ» ψήφισε ουδείς. Συνεπώς η τροπολογία 1621/251, όπως τροποποιήθηκε από τον κύριο Υπουργό, έγινε δεκτή κατά πλειοψηφία. Κυρίες και κύριοι συνάδελφοι, οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Κυρίες και κύριοι συνάδελφοι, προχωρούμε τώρα στην ψήφιση των υπολοίπων άρθρων και στο σύνολο του σχεδίου νόμου. Η ψηφοφορία θα γίνει και πάλι ηλεκτρονικά από τους εισηγητές και ειδικούς αγορητές του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές της Κοινοβουλευτικής του Ομάδας υπέβαλαν πρόταση δυσπιστίας κατά της Κυβέρνησης, σύμφωνα με τις διατάξεις των άρθρων 84 παράγραφος 2 του Συντάγματος και 142 του Κανονισμού της Βουλής. Διαπιστώνεται ότι η πρόταση δυσπιστίας είναι υπογεγραμμένη από τον απαιτούμενο ελάχιστο αριθμό Βουλευτών όπως προβλέπεται από το άρθρο 142 του Κανονισμού της Βουλής, δηλαδή υπογράφεται από πενήντα τουλάχιστον Βουλευτές.
Κυρίες και κύριοι συνάδελφοι, σας ενημερώνω ότι η σχετική συζήτηση της πρότασης δυσπιστίας θα αρχίσει σήμερα στις 18.00΄ και θα συνεχιστεί αύριο και για όσο χρειαστεί. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.10΄ λύεται η συνεδρίαση για σήμερα Πέμπτη 14 Ιουνίου 2018 και ώρα 18.00΄, με αντικείμενο εργασιών του Σώματος: συζήτηση επί της προτάσεως δυσπιστίας κατά της Κυβέρνησης, την οποία υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εβδομήντα πέντε Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.